text:
過咗最難捱嘅三個月,進入穩定期嘅第四至五個月,餵奶,換片,照顧嬰兒,已經開始上手,跟住就要行加固嘅路啦.
防疫 / 媽媽要用舒適達 / 束腰褲 / 牙膠同大量口水肩 /嬰兒米糊 / 嬰兒餐盤 / 牙仔餅 / 飯碗 / 水杯 / 食物剪刀 / 食物格 / 沖涼盤
防疫
之前買咗嘅疫情防疫帽,QQ都唔係太鍾意用
去到咁上下就要睇吓有啲乜嘢兒童口罩啱用,點知多數口罩都要一歲以上先至用得
媽媽要用舒適達
已經盡量日日有食materna,踏入第五個月,棚牙開始痛,飲過室溫椰青水,再食一啖熱飯都會痛.即刻早晚用返舒適達.
束腰褲
開始發現之前買嘅束腰褲(Inujirushi(犬印本舗))已經變鬆,原來束腰褲每三個月(或者佢開始變鬆嘅時候)都要換新嘅,今次試吓叫小寶買條細一個碼(由LL變L),睇吓着唔着得落.
買到返嚟嘅時候一著,嘩,好似想紮番埋個盆骨咁,要好勉強先至拉到條拉鏈,但明顯見到條腰線翻返嚟,缺點係又要再適應過佢有幾咁緊.我諗L已經係盡㗎啦,始終個盆骨嘅size都向返到嚟.
牙膠
開始出牙仔就要買牙膠.我睇中左日本出嘅,話有51%係用國產米原料,咁BB咬起上嚟都放心啲.最緊要係我響公司附近嘅mother care 都唔見有呢一款,近排疫情肆虐又唔夠膽出街,而hktvmall係有一個牌子有得賣, 咁就買個嚟玩吓先.
大量口水肩
由於佢出牙仔,所以會有大量口水分泌.加上我哋成日懶得洗,所以濕咗一條就即刻換一條.
加固篇(見加固之路):
6個月差唔多開始加固,所以要買加固用嘅用品.首先要決定你行tw定blw,blw首先要買多啲保護衫/袖/餐椅/地板,方便清洗.
tw就開始買加固餐盤,冰粒格,要黎雪住啲南瓜蓉啊乜嘢蓉.仲要準備一部blender.
嬰兒米糊
消委會就話,測試項目中只有三款嬰兒米糊不含任何重金屬同有害物質.加上律師朋友係咁推薦喜寶奶粉,所以我揀喜寶Hipp有機嬰兒純米糊.
但係媽媽谷就話,食Hipp嘅bb容易出濕疹,Bellamys 好啲(雖然消委會話佢有一隻成份超標,但係其實都係過咗標準少少).
牙仔餅
知道有啲媽媽四個月之後就會比米餅BB食,但係好似得一個韓國牌子先至可以四個月大就可以食.但我唔博,六個月前唔食零食都唔會死嘅.都係等到六個月之後,先至買返正常嘅米餅當零食俾佢食,hktvmall求其買.
點知買完返嚟先發現買錯咗,呢隻係牙痕嘅時候食嘅,硬骨骨一條餅,並唔係我心目中當零食食用嘅米餅.後來比左幾粒入門零食波波米QQ試食,朋友話尼隻係最唔甜,淡淡地,size又岩岩好比bb初試爆米粒.佢食到好似賓尼兔咁,唔夠口水,痴住向上唇,好正.要即刻用匙羹畢水佢飲.
嬰兒餐盤
EZPZ – Mini Mat – 揀呢個純粹因為懶,成個餐盤一次過.第一次用呢個產品嘅時候係食菜心,QQ以為條菜心同隻匙羹都係膠嚟嘅⋯⋯所以唔肯食⋯⋯
(hktvmall傳送門) 忍唔住分享,個盒幾靚.
嬰兒飯碗
要搵位置放用過嘅牙膠或者放零食比BB食.又唔想買個太迷你嘅,之後用唔返.響以下兩個牌子入邊選擇咗,外型美觀嘅Miniware,不嬲都係外貌協會㗎啦.比佢試用miniware裝住波波米,碗緣好淺,所以好易伸手拎到,不過QQ好鐘意成碗倒曬落地下.有時夜晚QQ咬完舊米牙膠,又字想洗住,都會放入miniware合住先.
Miniware – 竹纖維.歐洲系列嘅設計.吸盤超強吸力,吸盤可以拆,碗壁低方便BB拎嘢食.碗邊係方形,方便BB刮食物.有啲媽媽話有吸盤嘅器皿,條邊好容易發霉.
Calibowl – 「Calibowl的創新內唇將食物引導回碗中並推進餐具裡,從而消除了溢出的顧慮並實現了輕鬆控制.」材質容易刮花,發霉容易滋生細菌.
但係!去左差唔多1歲,發現QQ用Miniware好難畢食物,狠心買咗二百幾蚊嘅Calibowl.點知佢用普通嬰兒匙羹同叉(都唔駛有個圈果種學習匙羹),都已經可以食得好好!早知一早課金啦!發霉嘅話,到時先再買過啦…
嬰兒水杯
Tommi Tippee
加固之後就要飲水,所以要買水杯.首先買咗隻Tommi Tippee鴨嘴水杯,點知個蓋拎埋係會漏水嘅,仲要我拎番mothercare去換貨,廢.
上網爬文之後先發現,第一階段可以用鴨嘴水杯,可以比BB模仿乳頭咁樣吸啜.第二階段可以用飲管水杯,如果懶嘅可以直接跳去用飲管水杯.
有見到有啲外國產品,係好似我哋大人嘅水杯咁,佢有個蓋係密封左開口位,然後話BB要咬個杯緣嘅時候,就會有水流出.我個人唔鍾意呢一種懶係先進嘅產品,因為我覺得BB會倚賴左佢嘅擋水功能.雖然sooner or later都總會學識用杯飲水,但係做乜嘢要咁保護小朋友呢.要教識佢有地心吸力呢一樣野,就要由細做起.
Combi
通常媽媽谷入邊都係推薦用Combi或b box.Combi 有齊成個系列按照月齡唔同需要,去更換飲水方法.小寶一聽到Combi就即刻開日本Amazon望,點知全線缺貨,要用炒價買……不如就咁買一個Combi飲管水杯,佢頭幾次飲用嘅時候一定會濁親,但我哋要相信BB嘅成長學習能力.係咁濁親,然後六個月就轉左用b box.本身b box飲得好地地,突然又變返濁親,然後七個月又轉返用combi,又飲得幾好喎⋯⋯係咪玩嘢.
比起b box,combi都好似有一個防漏水設計,都唔知我哋係洗壞咗舊膠,定係點, 個水壺仔一到轉,就會響個氣孔到漏水.仲要我哋好蠢,一開始用combi,QQ 成日俾個蓋打落塊面度,用咗一輪先知道,原來個蓋要向後打開180度,先會卡住,唔會打落BB塊面度⋯⋯
B Box
而其他人推崇嘅B box 飲水杯(澳洲牌子),我去hktvmall望過,又有迪士尼系列,又有第一代第二代仲有第三代,淨係知第二代比第一代更加容易拆條飲管出嚟洗.後來再睇只係有部份b box嘅飲水杯係PPSU.但係,PPSU好似淨係target比香港人買咁,澳洲本身都唔興⋯⋯但我哋知道嘅就係PPSU嘅耐熱能力(180度)比PP(110度)好,所以我寧願揀PPSU都唔要迪士尼系列.
係呀我都買多咗個,雖然QQ仲未識得用飲筒飲水,水杯嘅嘢可能要帶出街㗎嘛,買多個唔緊要嘅.用過b box之後先驚為天人,就算佢係用飲筒嘅,QQ 好容易就啜到水上嚟,因為仔管上粗下幼,下面條管係軟嘅,可以隨着地心吸力fing黎fing去.雖然QQ都唔係太鍾意飲水,但係起碼有一個佢可以用到嘅水杯先.
但去到六個零月,突然每次飲飲吓都濁親.因為b box嘅設計係要輕輕咬住條管,再啜,先至會出水,可能有啲BB混淆咗.加上佢有防倒瀉水嘅設計,有啲BB會因為呢個功能而啜唔到水上嚟⋯⋯
食物剪刀
其實本身係可以遲多幾個月先買,但上回提要買咗個Tommi Tippee鴨嘴水杯漏水,要去Mothercare換貨,淨係可以買貴嘢然後補錢.所以換咗隻陶瓷嘅食物剪(原價成百幾蚊),聲稱係普通鉸剪冇咁容易生鏽.小寶一見到就話,邊有咁容易生鏽啊⋯⋯女人真係敗家,sorry囉.
食物格
本身都唔想買,諗住每餐整新鮮嘅野比佢食,但BB要食嘅份量真係好少,真係好難預.買咗呢一個有蓋嘅,可以放入雪櫃,最多整三餐紅蘿蔔,三餐菠菜,每餐就拎兩樣餸出嚟撈俾佢食,希望做到啦.
沖涼盤
Shnuggle月亮盆(英國品牌),又慳水又唔使用力.「它適合新生兒至12個月大的寶寶使用.獨特的臀部凸塊設計可穩固支撐寶寶,安全可靠」但係去到六個月嘅時候,QQ 就開始鍾意坐想去盆底凸起嘅位置,直接趷高個pat pat響度玩拱橋⋯⋯費時驚凍親佢,所以就買咗Max版.
生仔都要生三日
產後打大佬
餵奶篇
- 孕期 – 奶粉選擇
- 育兒 – 人奶 vs 奶粉
- 育兒 – 哺乳埋身篇
- 育兒 – 哺乳泵奶篇
- 育兒 – 電動奶泵嘅選擇
- 育兒 – 奶袋篇
- 育兒 – 塞奶篇(D118)
- 育兒 – 返工泵奶篇
- 非官方非正式之塞奶原因
- 育兒 – 追奶之路
尿片篇
洗錢篇


c: text/html

text:
呢個世界總會有誰
早幾日收到一張紙訂單,客人個名好眼熟:同我第一份工(真係非常多年前⋯⋯)一個供應商個名一樣.因為一個串法係幾特別的,所以記得.但都係諗名有相似而已.
後來收到呢個客人慨email,原來真係渠!我叫佢做簡小姐👩🏻.
其實喺工作上遇到慨慨supplier有好多,但呢個真係好記得:因為我及其他同事都覺得佢唔係人,而真係跌咗落嚟慨天使💫,唔屬於地面的.佢係好人到,連辦公室裡面的意思是爆慨同事都會放渠一條生路.
離職之後都偶然有聯絡,但漸漸都係失聯.
有一段日子,我同老公會向花店訂幾個花籃💐,失驚無神咁送去比啲最近唔開心,又或者好耐無聯絡慨朋友.簡小姐都喺我名單之內.因為渠好特別,所以我好想渠開心,同埋雖然無聯絡,但心血來潮,覺得要送比渠.
渠收到之後話比我知,原來渠嗰排無論身體定係屋企,都遇上問題,所以佢好開心收到花.
無記錯應該系十幾年前慨事了,我已經唔記得.點知渠記到而家!
渠信入面渠提起我以前同渠講慨嘢,送花慨事,以及渠慨近況.雖然渠身體仍然有啲問題,但天使慨性格系唔會因為發膚慨傷害受損而改變慨!一邊睇住渠慨信,一邊回憶起啱啱出嚟做嘢慨自己,真係算好幸運,至少遇到好多好人,包括簡小姐.
渠訂咗一條平安慨手鍊比自己,我加碼送多個銀牌比渠,刻咗我希望渠擁有慨祝福.
原來「呢個世界總會有人想起你」,呢句話系真的.
又,我呢排有啲懷疑自己,有啲想法係咪太天真.簡小姐慨再次出現,似系話比我知,有人系默默支持緊你,渠哋未必會出聲,但渠哋真係世界度.而世界就係要加多幾個茶匙慨天真,一個天真慨行為,可以帶比人十幾年慨美好回憶.
發表評論
評論將在展會前獲得批准.
此外,在 Green Rivor的博客
等幾耐都等你
我個個咗娘,渠嫁食都仲未落嚟,都忍唔唔諗:「呀人哋該⋯,想點呀你,行快啦啦唔⋯⋯」
終於終於!不過唔係到咒⋯
人不能貌相
由伯伯個門口去到我門口,唔洗十步.喺呢十步裡,我深切地領悟到一個宇宙真締:
書不可以睇封面,
人不可以貌相!
伯伯慨故事,inspire我去做一個人間物語慨吊鉤.唔係名人故事先至好睇,隔離阿叔慨故事分分鐘勁到令人驚嘆片.
我好鍾意寫人慨故事,太精彩了!尤其係呢啲人不可以貌相慨情節,簡直系一盆新鮮曲奇🍪🍪🍪!可口回味!
#人不可以貌相

robotstxt: allowed

filter: keep


text:
Agafar Transfer
韓國醫院整容術後真正選用
肌底扭轉
一部扭轉殘肌
再見老爺機
10個客有10個都知什至買過格仔Plan,幾廿蚊一格但要你一次過買幾百格,叫你買嗰陣明明話個PLAN有齊晒你需要嘅野架,有咩機咩機架,好多架,但最後你發現,想做靚少少都要扣幾十格,扣一格嗰D做完只係好似發左場夢咁...唔好再發夢喇!唔要格仔PLAN,唔要老爺機,我要有真能量真見效嘅皮膚管理儀!
呢部韓國agafar Transfer美容護理儀,係整容醫院術後嘅肌底還原護理儀 ,因為整容只係扭轉你唔滿意嘅輪廓,而agafar Transfer就係喺你做好輪廓之後同你做 『肌底扭轉』!點解係 《一部扭轉殘肌》? 因為agafar Transfer=唔同探頭 x 唔同能量,我地就要根據返你皮膚性質需要去做Mix & Match!須知道要做到『肌底扭轉』,每種皮膚需要嘅護理都唔同,我地成日聽到嘅乾性皮膚,油性皮膚,暗瘡皮膚,混合性皮膚...對呢部機做到嘅野黎講實在唔夠細緻,因為『肌底扭轉』已經將皮膚細分再細分成17種皮膚!
『肌底扭轉』玩嘅探頭同能量大家都一定見過聽過,但點解就連一間整容醫院都要用返佢地呢?就好似RF(射頻)都好耐歷史,但用到今時今日,改良升級無數次,原因係呢個能量係堅WORK,唔同嘅係個技術叻唔叻,有冇將個能量發揮到最好!(當然操作者都好緊要啦,即係我地,Thanks)簡單舉個例:醫生先做到嘅Thermage其實都係用緊RF嘅能量,而我地當日去試呢部機就見識到,導入探頭一放上面轉一兩下就將精華完全入晒皮膚,製冷探頭幾秒就落到想要嘅溫度,望住膚質扭轉真係只須要一瞬間,呢個就係我地最需要嘅真能量!
17種皮膚管理
保濕管理 | 集中保濕管理
保濕美白管理 | 美白管理
美白集中管理 | 色素集中美白管理
白頭,黑頭管理
U ZONE角質,白頭,黑頭管理
痘印管理 | 痤瘡,疤痕管理
紅皮膚管理 | 有角質的紅皮膚管理
紅皮膚+ TZONE皮脂管理程序
粉刺,紅血絲,,皮膚發紅 ,色素沉澱管理
皺紋管理 | 皺紋集中管理
皺紋彈性VIP管理
超聲波導入探頭
利用每秒鐘一百萬次的高速震動來將營養成份滲透至皮膚底層
-
促進皮膚彈性和皮膚改善
-
改善皺紋同時﹐通過超聲波按摩﹐能達到鎮定肌膚功效
鏟皮儀
通過超聲波震動﹐
從而產生分子間高頻式磨擦﹐
將皮膚表層及堵塞毛孔的油脂污垢分解﹐
增加透明度﹐平滑肌膚.
離子導入棒
經由正負離子交換作用﹐
把活性的維他命C深入皮肌﹐
針對較難治療的雀斑或各種色素等問題
Function 1: 負離子功能
Function 2: 正離子功能
Function 3: 1至2秒正負離子功能變化
『肌底扭轉』
『肌底扭轉』玩嘅探頭同能量大家都一定見過聽過,但點解就連一間整容醫院都要用返佢地呢?就好似RF(射頻)都好耐歷史,但用到今時今日,改良升級無數次,原因係呢個能量係堅WORK,唔同嘅係個技術叻唔叻,有冇將個能量發揮到最好!(當然操作者都好緊要啦,即係我地,Thanks)簡單舉個例:醫生先做到嘅Thermage其實都係用緊RF嘅能量,而我地當日去試呢部機就見識到,導入探頭一放上面轉一兩下就將精華完全入晒皮膚,製冷探頭幾秒就落到想要嘅溫度,望住膚質扭轉真係只須要一瞬間,呢個就係我地最需要嘅真能量!
冷熱探頭
溫度可從-20度調較至40度的冷熱模式
利用離子原理將營養滲透到肌膚
熱療按摩
利用40度可達到提拉及增強彈性效果
冷療按摩
利用-15度至-20度效消腫和鎮定肌膚
利用電穿孔原理
通過電壓將精華瞬間有送地在皮膚滲透到真皮層﹐使精華快速吸收.


text:
近期最多人問嘅醫學美容療程就係「無針埋線」Liftera Ultra V Lift.傳說中,呢個新嘅醫美療程,有極強嘅逆齡,拉提,凍齡,緊致效果.由大型Perfect Medical(佘詩曼代言),到Dr Reborn(鐘欣潼代言)到瑞士高端儀器Reju Beauty(韓國索模Min Ji代言),Liftera V都係人氣之選.
究竟「無針埋線」原理係乜嘢?效果同傳統HIFU,射頻,激光有乜唔同?
真正來自韓國,除咗Liftera之外,最著名有效嘅無針埋線機仲有邊幾隻?佢哋之間有乜嘢唔同?V面效果可以有幾好?安全性高唔高?原理係點?合理價錢係點?
仲有,進行無針埋線療程嘅時候有乜嘢要注意嘅地方,先至可以避免副作用同不良效果發生?
關於埋線,市面上美容黑店眾多,亦有大量收費美容丐幫乞兒blogger,討論區黑店五毛打手發放混亂消息,令到好多市民雖然好想做Liftera V 無針埋線呢類型嘅療程,但係害怕俾人呃錢,最後都心大心細之下放棄咗.
Reju Beauty已經搶先推出Liftera V $688限時優惠!用$688做全面,包4.5mm 同3mm仲免費送韓國皮膚管理treatment!呢個獨家免費offer只限網上預約,whatsapp按這裡:
(Liftera係香港最著名無針埋線醫學美容機器之一,但效果係點?)
無針埋線原理
要了解「無針埋線」原理同效果,首先要搞清楚一個概念.
就係「無針埋線」,係指「一系列」而非某一種利用超聲波聚焦,將高能量打入肌底達成膠原自生效果嘅療程.並非只係某一部儀器,雖然市面上好多人錯誤以為,無針埋線只係指Liftera v,Ultra V Lift.
其實,無針埋線,就係HIFU嘅其中一種!
好多顧客傻傻分不清,成日問無針埋線同HIFU效果同原理有乜嘢分別.
其實,前者,只係後者嘅其中一種.原理,亦一樣,將聚焦能量打入肌底,做到小型微創傷.從而產生膠原自生作用.
經治療後嘅皮膚,效果會產生新嘅膠原蛋白,會比較有彈性,膚質比較好.達到緊致,拉提,回春,健康效果.
無針埋線係進行療程嘅方法有少少唔同.佢可以用傳統嘅探頭(比較少見),亦都可以用比較新穎嘅渦旋探頭(比較普遍).兩者原理一樣,後者比較靈活,直徑只有二至六毫米,能夠做到比較貼近面部效果.
無針埋線一般使用渦旋方法施打,同傳統舊式音波拉皮,HIFU打線一排一排不同.由於設計更加貼近面部輪廓凹凸不平的各部份,純理論及原理上,效果可令新生力量更均勻分布.
舊式HIFU由於能量一排排,面上某些部分可能打不到,勉強打可能做成效果不平均,某些部份打得太多,某些部份打得不夠的問題.
市面上最出名嘅埋線醫學美容儀器,係Liftera,同V Max.價錢亦最抵(同傳統Ultherapy比).
除咗呢兩部機之外,仍然有好多比較香港唔太出名嘅正版韓國機,例如Vretty,呢部Vretty由於香港唔多,價錢,效果同原理暫時未能深入探討.
市面上最主要嘅「無針埋線」,「隔空埋線」醫學美容機器,主要包括:
Liftera
V Max
Vretty
Agafar
由於無針埋線並無注冊,絕大部分使用渦旋HIFU醫美,都可以自稱無針埋線.效果,原理,價錢也有好大出入.
無針埋線效果
「無針埋線」喺市面突然爆紅,無論大中小美容院,都有好多顧客詢問有關呢個韓國拉提療程嘅效果.究竟,佢同其他嘅流行療程,例如Ulthera,U One HIFU有乜分別?
同一般傳統HIFU一樣,無針埋線一般分為1.5mm,3mm及4.5mm.能夠同時兼顧表皮層,真皮層同筋膜拉提.
有做過嘅朋友都表示,新一代無針埋線效果明顯,而且相比舊一代嘅拉提儀器,痛楚程度大大改善.做過Ultherapy,Doublo HIFU嘅朋友都知道,效果係有,但真係痛到阿媽都唔認得!而且價錢貴.根據廠方資料表示,原因係因為能量經過特別設計,用最新原理,保障達到有效果之餘,唔會造成不必要嘅過大創傷.
同其他利用膠原蛋白微創傷,重新生長嘅醫學美容療程一樣,埋線效果分為兩種:即時收緊效果,同埋大概兩個月內膠原蛋白重新生長效果.
好多香港美容中心常客未必知道,無針埋線呢個療程,唔單只可以用係面部,仲可以用來減肥,埋線機有身體專用嘅7mm探頭,專門用作破壞脂肪.
無針埋線價錢
市面上無針埋線價錢反差好大,由千幾蚊到萬幾蚊都有.
同HIFU一樣,無針埋線探頭有「發數」限制,每部機附設的探討,只能使用相當的次數.
同一原因,對於美容中心來講,呢部機本身係同時有fixed cost以及variable cost.市面上大部份無針埋線價錢以「試做價」來講,約為$1500到2000左右.
我哋之前都討論過價錢問題,太過便宜有時只係黑店呃大家上去嘅手法.對於一啲有損耗性嘅醫學美容機器,例如無針埋線,價錢真係唔可能平得過冇過數,否則根本連個成本都不能回收,其實,真正嘅價錢,$3000 - 7000係合理.$8000以上係屬於貴.
無針埋線副作用
市面上好多美容blog會同大家講無針埋線嘅好處,但係對於佢嘅原理,科學效果,副作用以及風險,隻字不提.
今日我就要同大家講解教學一下,無針埋線,嘅風險與及如何防止副作用.
無針埋線喺膠原再生原理與及科技方面,的確係可行,對於改善皮膚鬆弛衰老狀態,真係有一定嘅作用.
醫學原理同理論方面,無針埋線整體安全,但對於幾點大家都要注意,先至可以防止副作用同管理好風險.
不過大家要留意,如果你面上有其他嘅填充物,打過filler,同一個位置就唔適合再做無針埋線.否則,會造成填充物嘅損傷,分分鐘會毁容!
另一點,我知道出邊好多無針埋線嘅美容中心都會幫客人做埋眼部,眼周提升效果.呢一點我就會比較保留,原因,因為佢始終係高能量聚焦,一個唔覺意打錯位,就會造成嚴重副作用與及導致白內障,甚至失明嘅風險.呢件事之前都發生過仲上咗新聞.所以我會奉勸各位消費者主要目標係面部,下巴等等嘅部位.眼部,就最好唔好用呢部機做.
另一點大家要注意,就係假機嘅風險.
市面上絕大部份嘅真無針埋線機器,都係來自韓國醫學美容市場,但係大家要留意,中國大陸有好多生產「V Max無針埋線假機」(注意係V Max唔係Liftera」,流入香港市場.呢種魚目混珠嘅偽劣假V Max產品,對於大家嘅美顏有非常之大嘅風險,我係絕對絕對絕對奉勸大家,如果大家去嘅醫學美容中心提供V Max,就一定要小心留意再三詢問.到目前為止,假無針埋線機偏向V Max,Liftera同Ultra V Lift比較少,但將來唔排除呢個風險.
(韓國Liftera Ultra V Lift 最新膠原童顏術)
一拉提升,一拉年輕!
想瘦面V面,又怕舊款HIFU高風險?打針打到硬膠面?
「韓國無針渦旋式電波拉皮」,更安全更有效地收緊!拉提!活化!V面!生膠原!一次療程,立即見效.你膠原日日生,你keep住日日靚!
12月前成功網上登記,即享$688回春價(無隐藏收費)
網上登記:https://www.reju.hk/product-page/韓國醫學級膠原激活拉提童顔術
優惠詳情請於Reju Beauty網站向店員whatsapp查詢,無其他隐藏收費.


text:
始終銅鑼灣係我最愛去既地方,今日又想去銅鑼灣食飯,心目中已有地點,一係去崇光地庫二樓,一係去崇光四樓.
去到地庫,發覺一個午餐都要百二,加一要一百三十二,而且食得都比較 heavy,我又無咁既胃口,於是上去四樓,崇光 Cafe City 21:
在門口,已經見到有好多美食,價錢算貴,七十零蚊食一個 main course,加廿蚊有薯仔沙律同埋咖啡,夾埋都要一百蚊,但嚴格黎講都係在街邊食咋,因為你係出面食時外面行商場既人都會望到你.
咖啡都有好多選擇,但我其實係無選擇,因為俾多廿蚊跟餐只係得招牌咖啡:
佢呢度既咖啡有一個特點,就係採用虹吸式沖煮方法,呢個方法好處係萃取率好高,差唔多所有咖啡成份都幫你煮哂出黎,所以杯咖啡好入味,最好係沖藍山;但唔好處係時間太過長,程序亦太繁複,而且有某些咖啡豆取味過多會變酸,所以最好係出去飲.
我數年前自己都有玩過虹吸式咖啡,亦要買商業用酒精,用火係下面慢慢煮,後來亦買左全自動咖啡機,半自動咖啡機,到後來只用磨豆機磨豆,再用全自動咖啡機沖煮;因為我發覺磨豆機好重要,一杯好既咖啡,七成原因來自磨豆機,而半自動咖啡機沖洗比較麻煩,而且沖煮時間較長;對於非常懶惰的我,在質素可接受既程度底下,都係用番全自動咖啡機.
呀!講講下離左題,因為我太鐘意飲咖啡了,講番 UCC.我叫左個番茄湯意粉,再加廿蚊食埋沙律同飲招牌咖啡.
我入左去裏面坐,心理上好D,唔駛係出面俾人望住;大家一齊食互望我就無乜所謂,但係行街既人唔係同你一樣 channel 睇住你食野始終怪怪地:
先來沙律,毫無疑問俾足滿分;好入味,個薯蓉整得好好,夠凍:
再來番茄湯海鮮意粉,真係一般到唔一般:
我食落去,只感覺係金寶湯再加白恰意粉;雖然佢既湯我知唔係金寶湯,但都無乜特別.
以佢既口碑計,無理由會整得咁差,可能一時失手,我下次都會叫第二樣試下,因為幾年前未裝修之前都唔係咁差既.
最後咖啡來到,好入味,飲完亦好有感概,因為多年無飲過虹吸式既咖啡了,直至最近才在鈴木喝過,而我又想起幾年前自己沖煮既過程.
佢係用愛護牌 cream,完全對板;個 cream 對一杯咖啡都係好重要的.有人會話黑白奶已經係最好,我話一山還有一山高,你試過愛護牌既 cream,你就會知道佢既分別,味道萬中無一,一飲落去就知道;不過自己係屋企一個月飲一杯就唔駛買了,因為佢一盒都好大.
有上過來搵我算命既客人都會知道,每次我算命都係沖一杯咖啡,然後開盤,呷一口,又講下,呷一口,又講下,那種滿足感實在難以形容,味感交雜,思路特別清晰,而且也很嘆!
人生絕對應該要享受的,對嗎?
SOGO 4/F UCC
地址:銅鑼灣 SOGO 4/F
必食推介:蛋沙律, 咖啡
平均消費:一百元 (午餐)
分數: (可以一去)
(分數指南:以六個太極最好,無太極最差.)
無太極:一生不去
一個太極:被迫才去
兩個太極:免費才去
三個太極:可以一去
四個太極:一定要去
五個太極:特登都去
六個太極:一生必去


text:
多哈十大最佳夜間玩樂活動
多哈最佳夜生活
多哈雖然禁止公共場所飲酒,但呢度嘅夜生活五光十色,令人振奮.多哈以超現代摩天大樓同富有伊斯蘭風格嘅建築傑作而聞名,但一到咗夜晚,天台酒吧,歷史性十足嘅購物區,甚至沙漠探險之旅都會為成個城市注入新活力.
體驗多哈嘅夜生活有千百種,你可以參觀卡塔爾最好嘅市集,或者喺夕陽靚景下飲杯雞尾酒,甚至同朋友喺帶點涼意嘅傍晚坐埋一齊 shisha 下.我哋為你挑選出多哈夜生活最佳之選.
瓦奇夫市場
太陽落山之後,街道就變得熱鬧
- 晚間娛樂
- 歷史文化
- 拍照
睇一眼多哈嘅天際線,你會見到一個充滿摩天大廈嘅現代化城市.但係如果喺瓦奇夫市場嘅小巷穿梭,你又會覺得自己時光倒流,回到過去.呢啲迷人嘅街道入面,蘊藏住歷史悠久嘅阿拉伯式建築傑作,傳統街邊小攤同高級餐廳.
瓦奇夫市場會喺熱浪退卻,迎來涼風嘅夜晚甦醒.喺呢度,你可以買到當地嘅手工藝品,睇街頭表演,參觀獵鷹市場同拜訪美術館.如果你想有更深刻嘅文化體驗,我哋就建議你花幾個鐘,好好探索一下瓦奇夫市場周圍嘅橫街窄巷.
位置: Al Souq St, Doha, Qatar
開放時間: 星期六至星期四 07:30 到 12:30 同 15:30 到 22:00 (星期五休息)
電話: +974 5551 9254
多哈四季酒店 Shisha Terrace
好似當地人咁喺露台或者屋頂相聚
Shisha Terrace 位於四季酒店頂層,可以一覽無遺城市同大海嘅景致.呢個輕鬆舒適嘅酒吧享有美麗嘅景色同熱情嘅服務.你亦可以喺歷史悠久嘅瓦奇夫市場內搵到好多傳統嘅水煙場所.Le Gourmet 同 The Corner Café 就係其中兩個區內最受歡迎嘅水煙場所喇.但係如果你想享受更高級嘅水煙體驗,你可以去市內其中一間五星級酒店.
無人確實知道水煙嘅起源.有啲歷史學家話佢係先喺印度發明,然後至傳到波斯.其他人就話實際上係相反.但無論佢嘅歷史如何,水煙喺阿拉伯文化之中仍然扮演住一個重要角色.喺多哈旅遊期間,你可能亦都會想去水煙吧,好似當地人咁放鬆吓.
位置: Four Seasons Hotel Doha, The Corniche, Doha, Qatar
開放時間: 星期六至星期四 08:00 到 02:00,星期五 12:00 到 02:00
電話: +974 4494 8600
喺頂樓天台暢飲雞尾酒
喺 PURE Lounge 呷一口酒,欣賞美麗嘅城市風光
如果你正喺度尋找一流嘅夜生活體驗,可以去多哈老城希爾頓逸林酒店設計經典嘅 PURE Lounge 品嚐招牌雞尾酒,同時欣賞阿拉伯灣同西灣天際線嘅全景.喺拉賽蓋爾酒店嘅 15 樓,你會搵到 Sky View 頂樓天台酒吧.喺呢度,你可以一邊欣賞現場表演同 DJ 嘅音樂,一邊品嚐雞尾酒.
由於嗰度禁止喺公眾地方飲酒,所以大多數有提供酒精飲品嘅場所都位於酒店入面,而多哈嘅呢啲高級場所亦會營業至凌晨時份.如果你想呷一兩杯雞尾酒同時欣賞城市景致,就要預先訂好頂樓酒吧嘅位喇.
位置: DoubleTree by Hilton Hotel Doha, Al Meena St, Doha, Qatar
開放時間: 每日 18:00 至 02:00
電話: +974 4034 3333
喺運動酒吧觀賞當日嘅運動賽事
喺一個酒店入面嘅酒吧品嚐環球小食,打打台球以及接受大量體育資訊啦
多哈有相當多運動酒吧,咁即係你點都唔會錯過任何國際體壇嘅最新消息.由於喺公眾地方飲酒係非法嘅,所以大多數運動酒吧都喺酒店入面,例如麗笙藍光酒店,喜來登酒店同假日酒店.
Champions 位於多哈市中心馬奎斯萬豪酒店之中,係一間屢獲殊榮嘅運動酒吧,裡面裝有好多平面電視,播放住世界各地所有嘅頂級體育賽事.如果你唔想錯過任何好似一級方程式,板球同國家橄欖球聯盟等體育運動嘅最新消息,Champions 就係同 DECC 地鐵站相連嘅熱門地點.
位置: Marriott Marquis City Center Doha Hotel, Doha, Qatar
開放時間: 每日 17:00 到 02:00
電話: +974 4419 5000
夜間沙漠之旅
喺沙丘上睇日落
- 晚間娛樂
- 家庭
- 遊歷
如果你想逃避人群同埋喺夜晚參與刺激活動,就可以去卡塔爾沙漠進行一次沙丘探險.與其騎喺駱駝背上穿越曠野,不如坐上四驅車,飛越沙丘.呢趟猶如過山車般嘅旅程會讓你欣賞到迷人嘅風景同珍珠白色嘅海灘.部分旅行社亦會俾你喺多哈以南大約 80 公里嘅 Khor Al Adaid 水域暢遊.
如果想要一場顛簸嘅旅程,唔洗怕點同你嘅司機講,因為佢哋會好樂意為你展示,喺閃爍嘅星空之下,沙漠之旅係可以有幾令人興奮.大部分夜間旅程會持續達 5 個鐘頭,並會喺 14:00 到 15:00 喺多哈出發.
相片由 Peter Dowley 提供 (CC BY 2.0) (經修改)
多哈天際線令人嘆為觀止
喺濱海大道欣賞城市夜景
- 晚間娛樂
- 拍照
雖然多哈嘅天際線無論從邊個角度睇都令人印象深刻,但係喺多哈濱海大道呢個市內嘅海濱長廊,你會搵到最值得拍攝落嚟嘅城市景致.濱海大道擁有好似伊斯蘭藝術博物館等後來開放嘅地標,係想享受涼爽夜晚嘅當地嘅受歡迎聚會場所.
由於擁有適合一家大細嘅綠色空間,精緻嘅用餐地點以及坐船遊覽等活動,佢亦成為咗多哈最受歡迎嘅旅遊景點之一.日落之後,架好相機,準備捕捉水面上若隱若現咁反映出摩天大樓輪廓嘅金色光芒啦.
相片由 Alex Sergeev 提供 (CC BY-SA 4.0) (經修改)
多哈希爾頓酒店 Society Lounge
喺多哈其中一個一流嘅酒店俱樂部慶祝
Society Lounge 係多哈入面其中一個最廣受好評嘅夜店.佢位於多哈希爾頓酒店嘅頂樓,咁即係你可以一邊欣賞一覽無遺嘅天際線景致,一邊飲杯雞尾酒,甚至仲可以同朋友一齊落舞池跳舞.柔和嘅紫色燈光同激光表演照亮頂樓.嗰度亦設有一個休息區,俾你喺跳得攰嘅時候去休息一吓.
大多數夜店都係喺多哈嘅四至五星級酒店之內.除咗 Society Lounge,其他最受歡迎嘅熱點仲包括拉賽蓋爾酒店嘅 Oxygen Club,萬豪酒店嘅 The Pearl Lounge 同埋瑞吉酒店嘅 The Club.卡塔爾嘅屋頂酒吧都相當時髦,所以如果你想獲得最好嘅體驗,建議你去之前好好打扮一吓.
位置: Hilton Doha, Diplomatic St, Doha, Qatar
開放時間: 每日 19:00 至 02:00
電話: +974 5539 0937


text:
香港樂壇天后容祖兒(Joey)近年主攻內地市場,最近佢就出演內地綜藝節目《牧野家族》,喺最新一集佢要為豬仔炮製早餐,不過佢竟然忍唔住食豬糧食埋一份,仲要食完一啖又一啖,好似好享受咁,節目出街後引起網民熱烈討論.其實過往都有唔少藝人喺拍攝節目時,食過重口味嘅另類食物,而家就同大家重溫一下啦!
謝天華人在野飲尿
喺2016年嘅內地自然探索紀錄真人騷《跟著貝爾去冒險》中,英國荒野求生專家貝爾(Bear Grylls)擔任領隊,帶領8位中港台明星經歷叢林求生,而謝天華就係嘉賓之一.去得野外求生嘅話,大家都知食蟲係好基本.估唔到去到最後一集,貝爾要求佢哋飲返自己嘅尿,而謝天華亦成功衝破心理關口,一口氣將一大樽尿飲晒落肚.
葉璇食蟲即嘔 馬德鐘讚好味
葉璇及馬德鐘喺2015年內地綜藝節目《今天吃甚麼》,佢哋喺拍攝時分別被要求食竹蟲,蟋蟀,蜥蜴湯等另類食物.喺拍攝時,葉璇表現得非常害怕,喺挑戰食蟋蟀時佢仲當場嘔吐,不過喺食竹蟲時,成功食蟲落肚.另外,佢哋仲有挑戰蜥蜴湯,煮完後更要試飲,葉璇竟然毫不猶豫咁食蜥蝪肉.
ERROR昆蟲火鍋 保錡快吞轟,193食屎成經典
如果要講食另類食物嘅話,ERROR成員都可以話係好有經驗.ERROR成員喺過往兩輯嘅《花姐ERROR遊》曾被製作組要求食多次另類食物,例如腥臭吞拿魚眼,各種昆蟲料理,青蛙/蜥蜴與巨蟲嘅火鍋,及屎味咖喱等等,佢哋每一次都勇氣可嘉咁食落肚,令人印象深刻.
麥皮蟲熱狗成MIRROR噩夢
喺《MIRROR GO》中,製作組為MIRROR成員精心炮製麥皮蟲熱狗,當時成員們都面露難色,而Anson Kong仲反胃兼作嘔咗好多次.之後,Anson Lo喺《神的女主角》再一次食麥皮蟲熱狗,不過今次佢就係自己主動提出,仲要食咗一大啖.
原文刊登於 Yahoo娛樂LOL,am730獲授權轉載


text:
而第一集「科幻放映會」就想同大家討論《侏羅紀公園》🦖呢套經典電影啦!
喺電影《侏羅紀公園》裏面,一間生物科技公司喺發掘恐龍化石嘅時候發現咗
一塊相信係白堊紀時期(約1億年前)嘅琥珀,而呢塊琥珀裏面包住一隻吸咗恐龍血嘅蚊.之後科學家抽取出恐龍血入面嘅DNA🧬,再加入青蛙🐸DNA去填補遺失嘅恐龍DNA,最後成功復活恐龍.
如果要以現代科技實現到侏羅紀公園嘅故事,首先有幾個難題需要解決.
1.) 琥珀能夠完整地保存恐龍嘅DNA?
琥珀可以將佢裏面嘅物質徹底同外界隔絕,減低氧化機會,將幾千萬年前嘅物質甚至生物嘅DNA帶到嚟現代.但至今發掘到嘅琥珀裏面嘅DNA都已經被破壞同污染變成DNA碎片💔.
2.) 如果被保存嘅恐龍DNA只係其中一部份而唔係整個基因組,可唔可以好似《侏羅紀公園》裏面咁加入青蛙DNA去填補遺失嘅恐龍DNA又得唔得?
呢個方法理論上行唔通❌,因為喺基因上呢兩種係截然不同嘅生物,所以將兩種基因混合唔代表就可以復活恐龍
3.) 假設可以從化石提取完整恐龍基因復活恐龍,佢哋又能否生存到?
需要面對適應環境上嘅困難,尤其係大氣環境.白堊紀 時期大氣嘅二氧化碳比例係現時嘅4倍🌬,地表溫度都比現代高4度🥵.


text:
「香港」
其實返咗嚟香港咁多年,有一樣嘢唔係幾明白嘅就係點解香港啲車大部份都咁乾淨.唔通架車係一定要一塵不染先至可以揸出街?因為有時自己架車污糟啲就會覺得唔知點咁.因為係外國好多時都係自己洗車,有時真係分分鐘一個月先至洗一次,如果打蠟嘅話,真係一年都唔知有無一次.當然係香港好多屋苑都會有人日日抹車,而好多新車都會去做鍍膜,就算唔做都會間唔中去搵人打蠟.真係乾淨到暈!
「洗車」
係香港如果要自己洗車真係有點兒麻煩.而自從搬咗去屋苑之後,停車場有抹車服務,所以每日都有人幫架車洗番乾淨.以前我唔想啲人抹花架車,所以一般都會拎去啲洗車鋪去吸塵,洗車同打蠟.不過啲洗車鋪真係一間間,試過兩間大型連鎖都洗得麻麻地.所以近年都冇幫襯佢哋!但係其實個啲抹車服務都係一樣,佢哋都係求求其其咁抹,不過叫做好過無咁解.
「上門」
有時拎架車去洗唔係問題,但係有時真係無時間放低架車去啲洗車鋪,因為通常最起碼都要兩三個鐘頭.就算真係等,只不過好多時都洗得唔乾淨先至慘.有次佢哋洗完之後泊咗架車去啲車位度,我當時有無睇,之後返到屋企發現俾人撞凹咗隻門,真係無仇報.所以之後都無再幫襯佢哋!不過如果有人上門就唔同,因為最起碼唔使係條街到呆等!雖然仲未有機會去試洗車俠嘅服務,但係真係要搵次試下.
Also published on Medium.


text:
「人類」
今時今日最厲害嘅武器唔係啲乜嘢科技,而係人類.點解人類係最危險?因為人類以為可以利用科技去改變人類.當然有好多嘅研究都係好嘅方面,只不過係過程中往往都會有失敗嘅可能,將本來一件好事變成一件壞事.最可怕嘅就當然係失敗嘅過程中發現院內可以將佢變成武器,尤其研究病毒.就好似遊戲生化危機咁,不論貪念定係意外,就好似武漢肺炎究竟係唔係研究而製造出嚟嘅病毒?
「實驗」
其實都已經唔係第一次有人出嚟懷疑今次嘅武漢肺炎係由一啲病毒研究而係實驗室意外咁樣流出嚟.當然無人知道背後個真相,大家都係用自己嘅專業去拆解今次隻冠狀病毒.當然如果無人去研究病毒嘅話就無辦法搵出治療嘅藥物.當然搵出病毒來源係好緊要,不過而家其實最緊要係製造出有效嘅疫苗,如果唔係都唔知大家要隔離幾耐先至可以回覆以前嘅生活.
「懷疑」
諾貝爾醫學獎得主,法國病毒學家 Luc Montagnier 接受播客 Pourquoi Docteur訪問時指出,新型冠狀病毒肺炎 COVID-19 係中國武漢實驗室發生意外嘅結果.當然佢嘅言論一出就惹起爭議,甚至乎唔少嘅批評.不過懷疑又唔係毫無根據,所以最終究竟源頭係邊,零號感染者係邊個?不論係人造或者非人造,病毒嘅可怕性真係不容忽視,真係一個錯失令人類從此消失.


text:
C君自度愛的宣言冧天頤 自爆受黃子華感召決定結婚
撰文,圖片:東方新地
C君自度愛的宣言姊妹團玩新郎考驗兄弟情
當日中午C君著上傳統馬褂,同一眾星級兄弟團到酒店接新娘,對於姊妹團提出要9,990萬,C君笑言:「你哋要呢個數,李嘉誠都娶唔到老婆啦!」最終C君以一封「開心大利是」順利過咗第一關!其後C君同班兄弟團要接受三個遊戲考驗,包括C君要戴眼罩口含唇膏為兄弟搽唇膏,兄弟嘴對嘴傳送心心膠片以及C君瞓地被口含餅乾嘅兄弟騎住做掌上壓,C君更慘被蕭正楠噴到成面餅碎㖭!最後當然係愛的宣言環節,C君一改傳統,表示自己所寫嘅「愛的誓言」與別不同:「天頤婚前一直都唔畀我叫老婆,太太,就算有人叫佢做C君老婆,佢都第一時間否認,強調只係我女朋友.不過過咗今日可以每日叫你老婆啦.一直以嚟好多新人都係讀愛的宣言,但係宣言係可以改或者唔算數,我自己度咗一段愛的誓言,如果做唔到就天打雷劈.」聽到老公自度夾雜文言文嘅誓言,黃天頤既感動又開心.
陸永:二人最襯係身高 C君自爆受子華感召結婚
一對新人於四季酒店筵開21席宴請親朋,現場布置有龍鳳刺繡,C君更邀得日本書法家題「幸運」二字作布景板.圈中唔少紅星好友包括:黃子華,鄭裕玲,容祖兒,蔡卓妍, 謝安琪,張繼聰等均有到賀,當中喜宴稀客子華同Do姐更被安排坐埋 一齊,旋成為集郵對象全晚影唔停!期間一對新人聯同兄弟團現身受訪,陸永爆料:「佢哋真係襯,特別係身高,佢哋識咗20幾年,C君好細個就暗戀佢.」C君鬼馬話係明戀:「單戀咗十幾年終於可以拍拖唔通諗分手咩,梗想開花結果.黃子華曾經喺棟篤笑中講過搵到好相處嘅伴侶,諗到佢係唔會為你帶來唔開心,咁有智慧嘅人都咁講梗係要結婚.」C君話佢個「愛的誓言」,亦係參考黃子華棟篤笑嘅內容而寫!至於老婆黃天頤就話兩個人相處間中亦有嗌交,反而今次籌備婚禮時就完全冇,好神奇!兩公婆打算先休息幾日抖下,下年先至去度蜜月喎.


text:
嚟緊升讀大學嘅你地,唔知心態上準備好未呢🧐?未嘅話,呢個post可能幫到你🤓~
入大學即係距離你踏入社會又近咗一步,所以你地真係要成長㗎啦,唔可以再好似中學咁咁唔成熟!
冇人會再spoon-feed你
#1 「大學同人生一樣,都冇標準答案」
中學就仲話可以俾你出去補習學啲「神技」,出去買啲即食嘅雞精書,又或者等老師同你講晒啲標準答案,但大學就唔會再係咁!大學冇spoon-feeding呢回事,好多lecturers都唔會話晒所有嘢俾你知,要靠你自己去睇readings同埋做吓多啲research.我地英國就更加唔興問人攞sources嘅,最多同同學或者喺contact hours約professors討論吓啲嘢,所以基本上所有嘢都要靠自己!同埋大學啲essays好多時候都冇一個標準答案,係可以俾你自由發揮嘅,咁就真係要睇吓你學咗同消化咗幾多知識.
為自己決定負責,也為自己做決定
#2 「Hea定唔hea,hea得起先好hea!」
大學係一個好自由嘅地方,唔似得中學咁有咁多規範,好多嘢你都有選擇權喺手~ 你大可以走堂,唔睇readings,欠交formative assessments等等... 但請你問吓自己:「你讀大學係為咗咩?」.我諗應該都冇咩人想third hon畢業掛~ 唔係話唔可以走堂定點,不過你一定要好好安排好自己嘅讀書大計,有一定程度嘅自律.最後自己個GPA出到嚟係差嘅,你都冇得怨邊個.Hea定唔hea,hea得起先好hea!
大學嘅自由度大亦意味住你可以做到好多嘢,e.g. 上莊,join啲比賽,做part time等等,但同時你都要識得將啲嘢排優次同安排好自己嘅時間先得.呢啲課外嘢固然會令你有所得著,但如果你為咗呢啲而顛倒晒自己嘅生活,讀書都搞唔掂,會唔會係本末倒置?你自己就要衡量返值唔值得啦.
學習享受獨處
#3.1 「想成長,先學會享受獨處」
大學同中學唔同,你同你嘅朋友好可能會上唔同嘅course同tutorial㗎~ 唔一定所有嘢都可以一齊做.你同你班中同亦都可能各有各忙,甚至係分隔異地.咁就算係你自己一個人,生活都要繼續架!獨處係一個可以俾你更深入認識自己同思考人生嘅時間.
#3.2 「低質量的社交,還不如高質量的獨處」
大學亦比起中學有更多社交活動,有時真係會多到令人難以喘息,甚至會令你覺得獨處係一種奢侈.不妨停低,諗一諗係咪一定要去晒咁多個?人地去我就要去?


text:
Starlink已經開左beta test.簡單講,Starlink就係用人造衛星上網既科技.
人造衛星上網唔係新野,幾十年前都有,以前去非洲開廠,要將當地既資料傳返香港,人造衛星係其中一個方法.當然速度慢,一條線價錢每月超過十萬.
Starlink特別之處係將人造衛星既高度由35000公里,減到5000公里.好處係傳送速度快左大約7倍.比現時主流既海底電纜經光纖仲快.
咁點解幾十年前啲人唔將人造衛星既高度減低呢?因為人造衛星射上天係好貴,放高啲,咁你用少啲既衛星都覆蓋到全世界.
Starlink其實係靠SpaceX既火箭回收技術,將大量人造衛星平價地射上天.目標係射4-5萬隻係天.真係成天都係衛星.
咁Starlink比依家既internet上網有乜好處呢?依家除左發遲地區,其實好多地方唔係咁易駁線上線,甚至手提都未必收得好.例如住西貢村屋既朋友,駁線貴,同埋冇得揀用邊間.
另一好處就係唔怕天災影響,例如海底光纖斷咗,本地線路故障等等.呢啲係發展中國家經常發生既問題.
另一樣就係流動性,理論上join左個plan,只要攞住個equipment應該全世界都上到網.
仲有一樣就係減少網絡監控,假設Starlink唔監控你既話.
想投資Starlink,未有得買住,不過傳聞話Tesla股東有得優先認購,唔知真定假.


text:
Cyberpunk edgerunner真係垃圾老鼠屎,遊戲改編動漫之恥
就算啲人吹到幾感人,啲分鏡作話幾正
仲有啲咩故事同背景設定做得好過隻game都好
作為一隻遊戲改編動漫,如果冇咗遊戲嘅精髓,個改編仲叫改編咩?
冇錯吖,成套10集嘅動話竟然冇ponponshit聽
真係唔好話自己係遊戲改編啦
餅!反駁!
餅!反駁!
大冇偶像既 cyberpunk, 唔好整幾個日本風建築就話有日本文化啦
55おk
未入黎以為保安龜開post
未入黎以為保安龜開post
個開POST得咁鳩又有烏SIR 個名
rebecca
rebecca
好想喊
咁麻甩既女人好正
未入黎以為保安龜開post
個開POST得咁鳩又有烏SIR 個名
我淨係玩SC3U玩咗廿年鬆啲
其他GAME無乜點掂過
Pokemon唔計
啲MSDOS Game我都玩得好少
(即係Liero, 小朋友齊打交, Uriblast, Pacman嗰啲)
rebecca
好想喊
咁麻甩既女人好正
大腿蘿
未入黎以為保安龜開post
個開POST得咁鳩又有烏SIR 個名
似烏蛇種憤世嫉俗
未入黎以為保安龜開post
個開POST得咁鳩又有烏SIR 個名
似烏蛇種憤世嫉俗
關我撚事咩
戒咗睇動漫十幾年
但係條女好正喎
早過2077,所以未發表
但係條女好正喎
Rebecca 係
但係條女好正喎
Rebecca 係
Lucy
其實點解啲人咁憎碎骨
動畫入面無咩咁吸仇恨
Anyway個故咪即係BNA
其實點解啲人咁憎碎骨
動畫入面無咩咁吸仇恨
因為殺左Rebecca
其實點解啲人咁憎碎骨
動畫入面無咩咁吸仇恨
因為殺左Rebecca
Rebecca仲搶戲過男主角同女主角
烏蠅哥


text:
中力建設集團有限公司
福建省福圣建設發展有限公司
福建省閩盛建設工程有限公司
福建惠東南建設工程有限公司
福建銘泰集團有限公司
宏闊建設(湖北)有限公司
湖北桁立建設工程有限公司
撫順對外建設經濟合作
安徽世強工程項目管理有限公司
深圳市英彩建筑工程有限公司
華升建設集團有限公司
湖北興創世跡建筑工程有限責任公司
上海杰東系統工程控制有限公司
中工武大設計研究有限公司
北京市合力電信有限公司
福建衍豪建設有限公司
浙江廣俊建設有限公司
中鐵二十局集團有限公司
徐州一建工程集團有限公司
遠道通信股份有限公司
中筑天佑建筑工程(北京)有限公司
滕州市豐盈建筑安裝工程有限公司
浙江中水工程技術有限公司
深圳市歐博工程設計顧問有限公司
福建省華榮建設集團有限公司
果成建工集團有限公司
振業建設集團有限公司
浙江省義烏市城東建筑工程有限公司
西北建設有限公司
貴州靖灃建筑工程有限公司
貴州骉馬建設工程有限公司
漯河市市政工程有限公司
遂平縣城建市政工程有限公司
濮陽市天潤建設工程有限公司
南通晨峰建筑工程有限公司
陜西省三和建設工程有限公司
明珠建設集團有限公司
通號(長沙)軌道交通控制技術有限公司
廣西豐瑞建設工程有限公司
閩晟集團城建發展有限公司
天津中擎建筑工程有限公司
南京市第八建筑安裝工程有限公司
水發(北京)建設有限公司
安徽寶利建筑裝飾工程有限責任公司
安徽寶宇建設工程有限公司
安徽大樹建筑工程有限公司
安徽阜陽中盛建設有限公司
安徽富煌鋼構股份有限公司
安徽宏源水利水電建設有限公司
安徽虹達道路橋梁工程有限公司
安徽鴻宇路橋工程有限公司
安徽黃山歙縣永興建筑安裝工程有限公司
安徽徽明建設集團有限公司
安徽嘉業建筑工程有限公司
安徽建陽建筑安裝有限公司
安徽杰智建設工程有限公司
安徽金鵬建設集團股份有限公司
安徽炬燁建設集團有限公司
安徽聚恒建筑有限公司
安徽綠升建設集團有限公司
安徽馬鋼工程技術集團有限公司
安徽瑞宸建設工程有限公司
安徽三建工程有限公司
安徽省傳忠建筑工程有限公司
安徽省阜陽市明達路橋建設有限責任公司
安徽省宏基建設工程有限公司
安徽省華建建設工程有限公司
安徽省交通航務工程有限公司
安徽省廬州雙鳳工程建設有限公司
安徽圣紅建筑工程有限公司
安徽晟陽市政工程有限公司
安徽盛綠建設工程有限公司
安徽十一建設集團有限公司
安徽四建控股集團有限公司
安徽萬達建設工程有限公司
安徽偉誠建設工程有限公司
安徽新鵬建筑工程有限公司
安徽新政建設工程有限公司
安徽鑫源建設集團有限公司
安徽星凱生態建設有限公司
安徽興鼎建設有限公司
安徽興羅建設集團有限公司
安徽中龍建設投資有限公司
安徽中橋建設集團有限公司
安徽中源建設有限公司
亳州建工有限公司
滁州市新華建筑安裝有限責任公司
鳳陽新城建設有限責任公司
阜陽市同濟路橋建筑有限公司
合肥華偉建筑安裝有限公司
合肥環亞建筑工程有限公司
合肥勁松建筑安裝工程有限責任公司
合肥永達裝飾工程有限公司
恒達建設集團(天長)有限公司
淮北華松建筑安裝有限公司
黃山新洲建設集團有限公司
佳偉建設集團有限公司
馬鞍山鋼鐵建設集團有限公司
馬鞍山市太平建筑安裝工程有限公司
馬鞍山市云龍建筑安裝有限公司
銅陵建鑫建筑安裝工程有限責任公司
祥源建設有限責任公司
宣城市政建設集團有限公司
義城建設集團有限公司
中城建第六工程局集團有限公司
中國能源建設集團安徽電力建設第二工程有限公司
中建永順集團有限公司
中旭建設集團有限公司
成煌實業集團有限公司
浙江潤業建設有限公司
福建省鼎業建筑工程有限公司
福建省鴻吉建設有限公司
江蘇衡源項目管理有限公司
福建省武夷山鴻安交通工程有限公司
商丘市市政工程總公司
河南省豫南園林綠化有限責任公司
河南勝達建筑工程有限公司
河南元泰市政建設有限公司
河南明輝建設工程有限公司
河南祥泰路橋有限公司
河南瑞華建筑集團有限公司
河南安居建設有限公司
河南省嘉德建筑工程有限公司
四川翌峰建設工程有限公司
湖北王胖子置業集團有限公司
江西省鵬盛建設工程有限公司
福建省高速公路信息科技有限公司
浙江正禾建筑有限公司
江蘇中圣高科技產業有限公司
長春新星宇建筑安裝有限責任公司
貴州桓源建設工程有限公司
南京圣諾熱管有限公司
中大建設股份有限公司
浙江長興天工建設有限公司
廣東君兆建設集團有限公司
廣州市裕建工程有限公司
安徽中建工程項目管理有限公司
四川大氣工程建設監理有限公司
南京工大巖土工程有限公司
天津三源電力工程有限公司
北京佳和工程設計咨詢有限公司
荊門市天宇市政建設有限公司
山東聯創建筑設計有限公司
湖北沛函建設有限公司
江西中創建設工程有限公司
福建省海盛交通投資有限公司
四川明興建設集團有限公司
四川杰新建設工程有限公司
中交建宏峰集團有限公司
武漢華柏環??萍加邢薰?/span>
河北元亨公路工程勘察設計有限公司
廣西銘都建設集團有限公司
安徽瑞成土木工程設計咨詢有限公司
江西益豐建設有限公司
江西瑯琚建設有限責任公司
四川亮飛建筑工程有限責任公司
中建鴻騰建設集團有限公司(原名:四川鴻騰建設集團有限公司)
江蘇新世紀江南環保股份有限公司
同興環??萍脊煞萦邢薰?/span>
西安悅泰科技有限責任公司
重慶澔業建設集團有限公司
欽州市交通規劃勘察設計院
陜西省三和建設工程有限公司(原名:陜西省三和工程公司)
福建省涵城建設工程有限公司
凱輝集團(福建)有限公司
福建省東霖建設工程有限公司
洪濤建設(廈門)有限公司
福建省華榮建設集團有限公司
福建省埕坤建設集團有限公司
福建聯泰建設工程有限公司
福建創盛建設有限公司
福建省桃城建設工程有限公司
中晟海峽建設有限公司
宏暉建設工程有限公司
福建新華夏建工有限公司
福建金鼎建筑發展有限公司
福建省百盛建設發展有限公司
中建華鴻建設發展有限公司
福建省展順建設工程有限公司
福建閩東建工投資有限公司
中建曠博(福建)有限公司
埕坪(福建)建設有限公司
福建星鼎建設有限公司
千易建設集團有限公司
中匯建筑集團有限公司
江蘇登達建設有限公司
福建富彬工程項目管理有限公司
龍鼎天(福建)建設發展有限公司
福建省萬吉工程管理有限公司
福建鑫輝鵬建設工程有限公司
華瑞國際項目管理有限公司(原名:山東華瑞建設項目管理有限公司)
廣東寶泰森建設工程有限公司
無錫北大建筑工程有限公司


text:
由大城市搬去瑞士小鎮習唔習慣?
講到瑞士,相信大家都會諗起朱古力,雪山同Hotel Management.對於四年前嘅我都一樣,帶住既期待又激動嘅心情,去到一個只係聽左agency介紹而身邊冇人去過嘅地方.
好記得當時人生路不熟,法文淨係識講基本幾句,好幸運當時遇到兩個同樣黎自香港嘅女仔,同我介紹下瑞士嘅生活,發現原來幻想中嘅休閒生活都真係幾悶.當時我揀咗一個喺湖邊嘅campus,諗住喺香港都咁繁忙啦,難得去到瑞士梗係揀番個chill啲嘅地方,點知去到發現原來真係可以得個湖景同埋一間幾百尺嘅超市.如果你想去個發達啲嘅地方就要比成幾百蚊搭火車,仲要好可能只係另一個大少少嘅小鎮.更加唔好講去旅遊景點,一來一回都要幾個鐘,當你心諗咁不如喺嗰度住一晚啦,但係瑞士嘅住宿實在係太貴喇,最後都係死死地氣坐車返去.
咁會唔會好掛住香港?
但正正就係因為咁樣嘅生活配套令到我慢慢學識靜落嚟同自己相處,食完dinner落去日內瓦湖邊散步睇吓個日落,夏天係湖度游個水,仲可以租㗎單車係湖邊踩,去到嗰時先發覺,原來平淡嘅生活都可以好開心.
去到後來做intern,有多番少少錢終於可以上雪山感受下「瑞士山區肺」,真係想再讚下原來瑞士真係好靚好靚,就算嗰度有好多遊客,都仍然無法蓋過大自然帶比我嘅震撼.有一日我同我同學講起好想試skydiving,佢話「我過兩日有假,不如一齊去啦」就係咁我就即刻報咗名,連後悔嘅機會都冇.雖然嗰日我忐忑左成幾個鐘,但係而家諗返都完全冇後悔過,當飛機飛到阿爾卑斯山脈隔離,都未嚟得切欣賞美景,後面個教練就同我講「Let’s go」…跳完既感覺係,瑞士真係好靚.
瑞士其中一個嘅特點就係,同一地方,春夏秋冬四季嘅感覺都好唔一樣,而且去幾多次都唔會厭嘅.
瑞士其實講咩文㗎?
好多朋友都會問我「瑞士係咪講瑞士話架?」,其實瑞士係主要有法文區同埋德文區,好少部分會講義大利文.我主要係法語區生活,連intern嘅時候都淨係得老闆識講英文…同事好多都係葡萄牙人,所以同佢地溝通主要係用唔咸唔淡嘅法文同body language溝通哈哈.
瑞士食嘢貴唔貴?
順帶一提,瑞士物價真係好貴,本地菜式黎黎去去都係得薯仔芝士或者cream sauce嘅食物,但偏偏連China Town都冇… 最後嗰年因為學校近義大利,所以每隔一段時間就會坐火車去米蘭China Town買翻啲調味料同邊爐湯底.
瑞士係一個好適合俾人靜落黎,慢慢享受生活嘅地方,因為當地人生活都比較簡單樸素.但始終移民門檻較高,大家除咗做多啲 research外,最好就係疫情過後親身到訪下再考慮清楚.


text:
「智能」
人工智能係每一間大企業都想研發嘅一個項目,因為人工智能除咗可以好似人嘅大腦咁自我學習以不斷成長.其實係好多電影入面都會以人工智能去做題材,而好多都會提及人工智能嘅危險性.當然電影入面嘅劇情唔係無可能發生,但係無可否認嘅係人工智能嘅同發展其實都係好初段.未來會係點真係好難講,只不過每個開發人工智能嘅人都會同你講好安全,所以信不信由你.
「圍棋」
好多人都會關注今次谷歌嘅人工智能同韓國九段棋手李世石嘅對決.咁點每次當有電腦對人腦嘅比賽都吸引咁多人關注呢?其實好多人都想研發點樣透過電腦學習人類嘅智慧,再利用係人類嘅日常生活入面.而今次嘅比賽相信係最複雜嘅一次,因為圍棋變化多端,有好多嘅可能性同策略.所以圍棋被認為係目前世界上最複雜嘅棋盤遊戲之一!
「擔憂」
唔知大家有無睇過霍金嘅其中一個訪問.佢其實對於人工智能嘅開發同應用到表示擔憂,而佢亦都揚言人工智慧可能導致人類嘅滅亡.當然要成功研發人工智能當然唔單止係玩圍棋咁簡單,其實背後需要一個強大嘅數據處理系統,不斷收集同分析數據而再作出最好嘅決定.因此系統需要不斷學習同調整以達致近乎完美狀態.當然好多人話電腦始終無可能有人類嘅感官同感情,所以人工智能無辦法取代人類,其實你點知將來會係點,如果有嘅話真係難以想像!


text:
呢幾年,戴水晶嘅女仔成條街都係.大家都好似想依賴喺水晶嘅魔力,寄望水晶可以為啱啱開始嘅2022年帶黎好運.戴水晶嘅原因有好多,可以係為咗功效,旺下桃花,辟下邪,可以係純粹鍾意佢嘅顏色,甚至可以將佢當成Accessories襯衫.咁究竟水晶點樣可以影響到一個人嘅衣著習慣呢?
Pippy
「梗係功效啦!」
Pippy十分相信水晶嘅功效,甚至認為水晶係佢嘅精神寄託.因為佢嘅水晶Size偏細粒,即使顏色比較鮮豔,都唔會擔心對Outfit整體感覺有太大影響.反而可以利用水晶嘅顏色搭配其他首飾去襯衫,令Outfit睇落冇咁單一.
Venus
「我揀功效!」
Venus深信水晶可以帶嚟好運.佢嘅水晶大部分都係偏細粒,因為比較適合自己手腕Size之餘容易襯衫.顏色方面,佢試過因為當日嘅Outfit偏歐美風而放棄戴粉紅色水晶.桃花還桃花,有時都要扮吓靚嘅!
Soso
「要靚!」
Soso係因為見到朋友戴,所以先好奇想玩下.佢抱著「寧可信其有」嘅心態戴水晶,覺得既然可以帶嚟好運,又可以襯衫,就唔爭在買多幾條試試.由於屋企嘅水晶沉色為主,唔會太Sharp,所以唔覺得水晶對Outfit有太大影響.
Sinman
「依然會揀功效!」
Sinman比較特殊,原來佢戴緊嘅唔係水晶!原來佢曾經戴過粉晶,但吸返嚟嘅全部都係爛桃花!從此以後,佢就放低咗對水晶嘅愛.佢係因為真係好鍾意圓狀珠珠簡單嘅外表,覺得好百搭,所以即使唔係水晶,佢都依然堅持買珠珠手鍊.


text:
今個夏天特別炎熱,購入好多小背,短裙,短褲,但呢排食多咗少少,有個小肚腩,肥咗少少,出街著衫覺得唔好睇😫.加上現今科技發達,日日出街都會揸住部電話,得閒就會㩒手機.
而且好多時都用電話工作,經常低著頭成為低頭族.肩頸有啲緊,有時會好似瞓捩頸,由朝到晚肩頸背痛.眠得唔好就不在話下,仲令到平時做嘢都提得唔起勁.
搵到一間有經驗又有質素嘅美容院「 凱詩美容 Pretty Beauty 」,聽聞佢哋嘅 (CelluReon ll瓷溫消脂療程 )可以做到減肥嘅同時疏通全新經脈,減肥效果特別出眾.
治療師帶我入房開始做療程,每一個步驟都同我悉心講解.呢部韓國大熱嘅 Cellureon瓷溫消脂儀,利用真空狀態對脂肪進行再排列及按摩,進行緊嘅時候會感受到有少少拉扯,平時好怕痛嘅我都覺得一啲都唔痛,只係感覺到真空抽吸同頻率轉換時嘅揉,揑,擊,壓,感覺暖暖地都幾舒適.
Cellureon瓷溫消脂儀可以調節吸入強度,分別用低壓或真空引發拉動,加上後反複激烈震動,令脂肪層,細胞產生熱力.除咗可以令到脂肪變成微細分子,輕易由代謝排出體外,從而達到減肥效果.更加可以促進血液和淋巴循環🔄紓緩壓力,全身去舒壓排毒!仲可以利用磁頭的旋轉刺激神經,令血液循環更暢順.一部儀器有咁多功能,真係物超所正❤正!
凱詩美容: 療程後感 : ✨
一去到「 凱詩美容 Pretty Beauty 」感覺裝修好奢華,美容院顧問會睇番我嘅身體狀況,確保做嘅療程真係帶到做效果,先會建議比客人✨ ( CelluReon ll瓷溫消脂療程 )做完之後,肩膊帶少少紅色同出沙(好似刮完沙咁),逼出體內嘅有嘅瘀血,疲勞.做完兩邊肩膊鬆左好多,仲可以去埋水腫,成個Bodyshape出返哂❤❤
( CelluReon ll瓷溫消脂療程 )效果:
✅去瘀血 ✅去水腫 ✅消除疲勞 ✅排毒 ✅通經


text:
讀咗三年Physcis,有無發現好多概念都好抽象完全唔知佢講乜;死記硬背啲公式點知考試連題目都睇唔明,記完都唔識用,用又用錯,搞到次次大考成績都不如理想,但係又搵唔到進步嘅方法.
我由CE, AL到而家DSE,累積物理補習經驗近十年,咩奇難雜症都見過.其實你除咗要理解各個課題嘅重點概念外,更加要識得將各個課題嘅知識點貫穿埋一齊,因為考評局最鍾意就係用誇課題嘅題型去考核同學對物理嘅理解!
聽完驚之餘仲一頭霧水?放心!只要配合我套學習方法,你絕對有能力係八個月內極速理解並串連所有關鍵概念,同時掌握考試實戰能力,MC,LQ嘅所有搶分方法,務求用最短時間幫你保4追5,連升兩grade,實現你嘅大學夢!
Electrostatic and Electric Field 靜電和電場
Electric Circuit 電路
Domestic Electricity 家用電路
Magnetic Field 磁場
Chapter Review & Test
課程時間表
7月 Mechanics 力學 Part 1
8月 Mechanics 力學 Part 2
9月 Electricity & Magnetism 電和磁 Part 1
10月 Electricity & Magnetism 電和磁 Part 2
讀咗三年Physcis,有無發現好多概念都好抽象完全唔知佢講乜;死記硬背啲公式點知考試連題目都睇唔明,記完都唔識用,用又用錯,搞到次次大考成績都不如理想,但係又搵唔到進步嘅方法.我由CE, AL到而家DSE,累積物理補習經驗近十年,咩奇難雜症都見過.其實你除咗要理解各個課題嘅重點概念外,更加要識得將各個課題嘅知識點貫穿埋一齊,因為考評局最鍾意就係用誇課題嘅題型去考核同學對物理嘅理解!聽完驚之餘仲一頭霧水?放心!只要配合我套學習方法,你絕對有能力係八個月內極速理解並串連所有關鍵概念,同時掌握考試實戰能力,MC,LQ嘅所有搶分方法,務求用最短時間幫你保4追5,連升兩grade,實現你嘅大學夢!


text:
「數據」
香港有好多數據分析嘅人才,但係大部份都係分析同金融有關嘅數據.而數據分析已經慢慢邁向自動化嘅年代,但係要香港甚至乎一啲亞洲地區去運用數據,最基本嘅係要知道自己有啲乜嘢數據可用得著.十居其九都係一啲基本信息,毫無關連,一啲可以幫到公司做決策嘅數據都無.所以好多企業都應該由根本做起,如果唔係只係浪費時間同金錢.
「過時」
好多人話大數據係香港都未起飛就已經過時,其實我不得不認同!但係唔係香港唔夠數據,而係大部份嘅企業根本唔知道點樣入手,同時又超級短視!之前都講過好多次,其實數據分析唔在於大唔大,而係有無用同點樣用.基本上大家嘅焦點都錯晒!最大嘅一個問題就係連大學嘅新學科都錯埋,咁先至係問題!要文武雙全真係一件好難嘅事,所以嚟行真係好難做!
「投資」
數據係需要長時間嘅投資,但係香港有邊幾間公司真係會認真咁投放資源去收集,整理,分析同應用數據?好多時啲人做幾年又離開間公司,搞到啲嘢唔上唔落.香港唔係做唔到,只係隔幾年公司又轉人,我哋又要重新教育過啲唔識數據嘅人.所以好多時唔係啲公司唔用,而係大家都係一知半解,但係要教育嚟班人又需要好多時間,就係咁香港俾其他國家大大拋離!
Also published on Medium.


text:
ViuTV真人騷《戀愛Staycation》喺毫無預警下於上周四(4日)播出最後一集,周五起(5日)播出第二季,同樣由4男4女於大屋朝夕相對,睇吓可唔可以擦出愛火花.節目第一季開始時,由於題材新鮮,吸引許多觀眾追捧,不過越播越令網民不滿.結局一集,男參賽者向女參賽者表白,Kylie無被表白,Stan與嘉宏分別向Vicky表白,Vicky喺二選一情況下最後接受咗嘉宏,而傑仔與雀仔都配對成功;Henry亦向Yan Yan表白,女方都有出現到,但係Henry對其公開自己係節目組安排嘅「玩家」,所以唔能夠將手錶送畀Yan Yan,對於《戀愛Staycation》內容,網民齊齊怒批以下4敗筆!
敗筆1. Kylie爆喊疑有劇本?
Kylie早已試過一次喺鏡頭前爆喊,而最後一集Kylie明明與Herry同Yan Yan夾好要喺遊戲中向傑仔表白,但Herry中途發脾氣,Kylie就覺得自己破壞Party氣氛而再次爆喊,令網民質疑當中有劇本.
敗筆2. 批評「玩家」情節多餘
節目中段已經向參賽者講明喺佢哋入面安排咗「玩家」;而最後一集中,Henry就表示自己係「玩家」,負責喺過程中搞破壞,又指付出嘅感情都係真心.網民感到「玩家」情節好多餘,認為唔洗安排呢個角色.
敗筆3. Stan部分內容被剪走
雖然Stan食白果收場,但隨住佢喺節目中做出調停紛爭等貼心行為,Stan得知自己無被女參賽者邀請約會而坐地板一幕,節目組最後一集又為Stan獨自一人嘅畫面配上《小諧星》炮製慘情MV等,都令網民對其增加好感,成為「人氣王」.不過,網民就不滿Stan於節目中嘅戲份多數被帶過或剪走,而Stan亦喺IG直播時表示與雀仔嘅互動無播出.
敗筆4. 剪輯凌亂
網民紛紛認為《戀愛Staycation》第一季剪輯零亂,有啲似趕收工感覺,仲話個節目係靠主持同參賽者救返:「有個位諗唔明,作為一個媒henry玩game個下點解要中途離開?咁做有咩目的?為左搞到成件事十級尷尬?」,「明明好好題材,可以剪到趕收工咁,你話viu好多好節目排住隊就話姐,成個s1(第一季)剪多5集都可以,剪到九唔搭八.」,「內容又唔關間屋事,成班出去dating.」,「成個安排同搵媒搞事既安排,好多位都做得好唔掂,Viu好鍾意做啲多餘野去增加戲劇性.」,「第一季好似都cut咗好多野,唔明點解唔直接剪15集第一季」等等.
原文刊登於 Yahoo娛樂LOL,am730獲授權轉載


text:
強腹exercise – Fitball Crunch(片)
上次post過一個用對腳夾住個fitball 嚟做嘅fitball reverse crunch,今次就同大家介紹一個係個fitball上面做嘅fitball crunch喇,係fitball 上面做crunch同就咁係墊上面做嘅crunch一樣都係練到我地嘅腹直肌之外,仲可以練到個人穩定性,因為係fitball上面做緊crunch嘅時候,你需要利用下肢去幫助個人穩定先唔會東歪西倒.
動作過程:
首先坐係個fitball上面,慢慢向前行,上身就慢慢訓落個fitball上面,雙腳開始踏住地面去搵返個平衡先,之後就雙手擺係耳仔側面,吸氣然後肩胛骨以上位置開始向上捲,呼氣.
如果你有做開普通嘅crunch,你會發覺係fitball上面做嘅時候,腹部嘅感覺會更強烈,如果你覺得video裡面好似好難,可以將雙手擺係心口或大髀上面就會易啲,又或者行前多兩步,令個頭同個fitball嘅距離縮短,都可以減低個難度㗎.
想睇吓Ftiball crunch video 就click下面條link啦!!
**想知更多體適能資訊可到我的Facebook Page “高級私人教練 Jerry Liu” ,多謝支持!!


text:
平日買拍子繩時好多人會問「有冇大人用嘅繩?」,「有冇小朋友用嘅繩?」,「喺咪長啲會好啲?」其實拍子繩嘅長度對花式跳繩動作嘅表現有好直接嘅影響,調較適合嘅長度對做動作就更得心應手!想知點樣先為之適合嘅長度?過長嘅話應該要點處理?
何為合適長度?
繩過長或過短都會影響花式動作表現,太長除咗需要用更多力去擺繩外,仲會令繩落地嘅時候更易出現「彈地」情況,即過多繩接觸地下而導致繩落地時反彈,令到跳繩者要跳得更高去避免失誤,總括而言過長嘅繩會令跳繩者手同腳都需要用嘅多嘅力去完成動作.相反,過短嘅繩非常容易理解,繩嘅空間不足令到跳繩者唔可以用正常狀態完成動作,可能需要屈曲身體去配合細小嘅空間,或者放大手嘅擺繩動作,令到繩嘅空間增大以完成動作,無論前者定後者都會令動作更難完成及不美觀.了解長度嘅重要後,就可以發現每個人適合嘅長度都唔同,要取決於個人嘅高度及用途.
跳繩新手/初學者 - 量度長度
由於新手/初學者對花式動作仲處於學習階段,動作擺位及發力方式未純熟,會用較大嘅肢體動作去完成花式,所以可以用靜止站立方式去調節長度.
- 雙腳踏喺繩正中間
- 將繩兩邊拉直
- 繩長大約位於「胸口至肚臍」之間就為之合適
跳繩進階者 - 量度長度
由於進階者對跳繩動作比較純熟,可以用較細嘅活動幅度去完成擺繩及跳躍,所以可以跳住咁去調較長度.
- 以最放鬆舒適嘅姿勢跳連續前跳
- 繩子劃過頭頂時預留「不多於半個頭」嘅空間
拍子繩長度調較SOP
坊間絕大部分繩都喺「可調節式」,方便使用者因應自己身高及需求去調節適合嘅長度,所以無論小朋友或大朋友都適用,如果過長嘅只需跟以下簡單3個步驟就可以調較完成.
- 解開繩尾打結位置
- 將柄內零件,柄及多餘拍子取出
重組柄及柄內零件,於柄尾打結後把多餘繩子(尾巴)剪走
調較小朋友繩長嘅時候,建議比「適合」長度再長約0.5-1個手掌位置,多出嘅部分可以喺繩嘅位置簡單打一個結(可參考圖右下),就可以將繩縮短去番適合長度.哩個方式可以預留空間比小朋友長高,日後當小朋友高咗嘅時候只要將結打開就可以繼續用,咁就唔怕條繩好快就唔岩用又要再買啦~


text:
過年後修身小貼士
過完個肥年,相信又係大家唔敢企上個磅嘅時候喇,唔敢企還唔敢企,但係都係時候開操喇,我仲大鑊啦,等我分享一下過年後嘅修身小貼士,大家一齊努力啦!
1)循序漸進
停咗一陣子運動,好多肌肉,肌力,耐力都會流失,唔好諗住一步登天去返節日前嘅level,比幾日時間去適應返先.
2)要食飯
節食減肥係我成日叫人唔好做,但成日都有人做嘅一個嘅環節.
簡單講句,唔食飯係比唔到能量你做運動同消脂嘅,同埋你節食減嘅係肌肉唔係脂肪,同埋係你節食之前你問下自己你可以唔食嘢到幾時,識得食就唔駛節食啦,that’s all
3)要飲水
有人上網睇到有啲運動員話減磅唔飲水,大佬呀!人地係為咗過磅輕啲先唔飲水咋.
飲水都係運動過程中重要嘅一環,運動時適當補充水分可以幫助身體訊息嘅傳遞,唔會吽吓吽吓咁.
你做完運動唔飲水,無錯係輕咗,但係果個只係你流失咗體內水分嘅重量,而唔係脂肪呢.
4)要休息
有人由平時無做開運動變到連續十幾廿日係咁跑步做gym,無錯真係好多方面都improve咗,但係肌肉嘅修復同體能嘅進步都要有足夠嘅休息先可以有更高層次嘅提升呢.
5)揾人陪
揾個partner一齊做運動係一個好好嘅推動力,另外當然係選擇返自己有興趣嘅運動啦.
好喇講住咁多先,大家一齊嚟開操喇!
想知更多體適能資訊可到我的Facebook Page “高級私人教練 Jerry Liu”,多謝支持!!


text:
恭喜恭喜! 好開心呀! 見證住身邊嘅朋友一個又一個新屋入伙,係香港呢個咁狹窄細小嘅地方擁有自己嘅小空間,真係好鄧朋友高興! 上門參觀新居時,點都要送份「入伙禮物」畀友人,來表達對主人家喺新居開展新生活嘅祝福.
以下有一啲人氣實用「入伙禮物」可以推薦畀大家!
空氣清新機
香港居住環境狹窄,人多塵多車又多,空氣品質每況愈下,好多人都飽受鼻敏感嘅困擾.送一部空氣清新機祝賀朋友新屋入伙就係一個很棒嘅選擇啦! 乾淨清新嘅空氣仲可以改善生活品質呢!
智能泡泡洗手機
開始疫情後,大家都注重咗衛生習慣.除咗出街戴口罩+使用酒精消毒之外,返到屋企第一件事,一定係即刻洗手!!! 一部智能泡泡洗手機,伸出雙手就可以自動感應噴出細緻綿密嘅泡泡,無論大人定小朋友都好鐘意,仲可以和手上 99% 嘅細菌講Byebye
多功能電熱鍋
依家好似人人屋企都有一款多功能電熱鍋! 點解? 因為多功能電熱鍋外表討好! 有唔同嘅顏色可以選擇! 仲可以配合唔同嘅烤盤做出百變嘅料理! 最緊要係機身細細,唔佔空間! 送呢份入伙禮物,女主人一定好超級開心!
小型抽濕機
香港出名潮濕,一到春夏時分,成間屋嘅濕氣就會變得勁重.有時候,牆身水管仲會濕到滴水,搞到人周身都唔舒服.所以,室內濕氣重嘅問題係不能忽視! 小型抽濕機絕對是入伙禮物好選擇! 細細部可以方便任意移動,走到邊乾到邊!


text:
睇咗少女漫畫若干年(嗯,唔講幾多啦,我永遠十七歲嫁嘛),最深刻嘅場景一定一定係 最後夢中相見嘅一幕.
但講到最震撼嘅,我諗都係NTR嘅場景.不論係水瀬藍 鳴海君發現自己嘅真心,呢頭同萌愛分手,嗰頭喺同一個地方同桃花告白;還是池山田剛 宝くん因為亜美遭遇交通意外需要照顧,而同ひかる分開去陪伴亜美(扯開一筆,分手前嘅初夜呢幕,對糖糖嚟講都好深刻OTZ),最後ひかる揀咗新くん一齊直到最後,宝くん後嚟幾後悔,亜美肯放人都已經太遲;甚或水波風南 入面,蒼以くん同水結講「你無背叛到夏壱,只係我搶咗你過嚟」(謎之聲:蒼以くんカッコよかった♡),上述咁多咁多幕,都各自令到糖糖唔function咗若干日子.
我唔知係唔係因為自己曾經俾人NTR過,如陽光伴我一樣陰影揮之不去,所以對呢種情節咁敏感;但去到今時今日回頭望,我大概感謝當年為我提供呢種經歷嘅嗰一個人.唔係正能樣,更唔係抖M(謎之聲:你唔係抖M,說服力喺邊?),只係佢教識咗我:道德枷鎖,是非對錯都唔係唔俾自己去愛一件事,一個人嘅理由,如果我真係咁愛,我自然會願意捨棄一切,犧牲一切咁樣去得到佢.呢樣嘢,我要去到認識得到六位大神之後先至理解,經歷咗第一次擦身而過,真係如願以償成為咗悲劇女主角之後先明白,原來嗰個人親身教識咗我咁樣嘅一件事.當然,以反面教材而論,佢都教識咗我要哀矜勿喜,令我懂得點樣更加得體咁樣做人.
如果唔係佢,我真係唔會成長到今時今日咁樣嘅模樣(正面意思);雖然,代價係難免有少少後遺症,譬如成日跳掣(最近四十八小時跳咗三次),又或做人成日好無動力,有瞬間嘅熱度之後秒速降到冰點,伴隨跳掣急凍效果更佳(?).
有好多事情依然需要我去面對,一步一步咁樣成長.雖然一個人嘅力量微不足道,而我身邊又無太陽,要擺脫呢個狀況有啲困難.縱然我唔係月,需要依賴反射太陽光嚟令自己明亮;就算夜行屬性嘅我其實怕曬,我依然希望有機會可以親口對某人講出「你係我嘅太陽」,由衷咁樣多謝呢一個人.
同情するなら結婚して,なんてね♡


text:
2010年9月30日 星期四
金源小館
我個人覺得灣仔區既食肆俾人既感覺都係好高級,但係其實都好多平民化既食肆的,係灣仔大王東街就有一間極度平民化既小店,環境同出品都有著香港人坐大排檔既特色,而且價錢十分便宜.呢度有一道菜式,響譽三十年,就係山東燒雞.
呢到既山東燒雞非常入味,雞肉鮮嫩無比,塊雞皮實在非常吸引,正正因為好多人怕肥,唔敢食,只可以嘆他們走寶,加上那個蒜蓉豉汁,非常美味.另一個好好味既餸就係香醋骨,十足十以前屋企煮既味道,好有屋企feel,酸甜味道剛剛好.
一睇到呢碟叉燒炒蛋就知吸引啦,仲有好多蛋汁黏住,一食落口就知嫩滑,有d蔥花吊下味.椒鹽骨鑊氣夠,夠香脆,唔太咸,可以用黎送飯.個肉餅蒸得火喉剛剛好,有D馬蹄粒增加口感.
下圖既金沙蝦,表面好吸引,但係都係覺得金沙蝦都係細細隻好食,成大隻都係差少少,雖然蝦肉結實,但太大隻要剝殼,哂左D金沙汁.梅菜扣肉既梅菜好味,扣肉唔太肥,不過都好好,肥瘦相間,一舊好靚既五花腩,整得好,真係好鬆化.咸肉炒四季豆表面睇黎好似叉燒炒,不過慢慢食落係食得出係咸肉既.
黎到呢到食飯,除左食飯之外,一定唔可以錯過佢地自家製冒甜品,有好多既,最出名既係木槺布甸,不過我就至愛佢既係焦糖雞蛋布甸,味道好正宗,焦糖唔太甜,但係同個布甸好夾,除左呢兩樣外,佢既榴槤雪糕都好多人叫黎食架.
呢間食肆我會不斷黎食,因為平靚正,lunch黎食又平,又夠飽,晚飯都唔錯,只差在環境上,十分殘舊.
地址:灣仔大王東街3號地下
2010年9月29日 星期三
小酒窩餐廳
最近經朋友介紹,去到佐敦近尖沙咀警署一段既廟街,有一間外表平平無奇,但內有乾坤既小店,明明寫住係印度餐廳,點知食既野係Fusion,完全唔清楚佢究竟係一間咩餐廳,不過點都好,野食好味就是皇道.
2010年9月28日 星期二
阿一天下
茶餐廳賣鮑魚,只此一家,呢間就係阿一天下,整體黎講絕對係一間高級茶餐廳.鮑魚大王為左推廣鮑魚文化,與人合作將鮑魚平民化,等多D人可以享受呢種美味.
呢到有好多個餐,例如:阿一鮑魚餐,鮑魚三寶餐及人氣包翅花膠炒飯餐等等...今次食了幾種餐,價錢都係88-168左右,阿一鮑魚餐包括一煲翅,一個鮑魚花菇,一個茄汁洋蔥雞扒,一個杏汁官燕及一碗飯.煲黃燜大鮑翅,味道真係幾好,不過比較杰身,用黎撈飯都唔錯,鮑魚雖小且係鮮鮑,但味道鮮美,茄汁洋蔥雞扒就真係只係用黎間場,送飯食,最尾個個杏汁官燕,都幾足料,不過略淡,只有少許杏汁味.
另外叫了一個買一送一既人氣包翅花膠炒飯餐,即是148有兩份餐,包括餐前小食,砂煲紅燒包翅,豉油皇雞中翼,花膠水晶特式炒飯,時蔬及雜果珍珠撈.餐前小食係XO醬煮鮑魚肝,味道幾得意,有新鮮感,紅燒翅既味道比黃燜翅更加好味,加30蚊可以加大煲翅的,份量多好多架,翅既湯身比較稀,其餘既用了一個大碟裝起,炒飯,時蔬及雞翼擺得好企理,炒飯乾身,唔油,塊花膠都OK既,不過要彈既絕對係個杯雜果珍珠撈,我覺得一D都唔好食,好似罐頭果汁咁.
最後個個餐實實在在俾我最驚喜既心情,雖然只是一盅燉湯同一碟炒飯,但係最出色既竟然係個炒飯,燉湯係蟲草花人參燉竹絲雞,顏色清澈,味道鮮甜,一盅好好味既燉湯,那碟炒飯有一隻小小既鮑魚擺係飯面,呢碟炒飯表面睇落以為好細碟,但其實係好大碟,炒飯內既材料豐富,有鮑魚粒,咸肉等等,炒飯最緊要乾身唔油,食落又濕潤,呢到食完成碟炒飯之後,油都唔多一滴,一個好出色既炒飯.
我覺得呢一間餐廳,未食過,可以試下,食過都可以得閒再食,間唔中一次半次,應該有驚喜既.
地址:尖沙咀北京道71-77號誠信大廈2樓
2010年9月27日 星期一
海鮮島
呢個月,秋風起,應該係食蛇既,不過除左蛇,梗係食海鮮啦.而家d海鮮肥美鮮甜,今次同朋友一齊入到布袋澳,食左海鮮島.
入到去,佢地安排我地坐在係頭個邊,好在呢個時候,有d涼風,唔係真係熱死.我地都係點左一d好普通既海鮮黎食,不過都係好鮮甜肥美既.白灼跳螺,用水烚一烚,鮮甜無比.豉椒炒聖子王,大大隻既聖子配上濃味既豉汁黎炒,惹味得黎又不失聖子既爽脆.
食得海鮮又點可以少左椒鹽鮮魷,味濃得黎,又唔會話太咸,整體黎講岩岩好,外脆內軟.至愛既菜式黎啦,砵酒焗蠔,不過呢個比較失色,覺得唔夠乾身,如果可以乾身d,就可以脆口d,而且食唔出有酒味.
薑蔥炒蟹,本人因為太懶,唔太願意去食,因為食完要洗手,成日d汁因為有生粉既關係,黏住隻手,好討厭,不過食左個蟹蓋,爆膏,十分好食.豉椒炒蜆同聖子一樣,都係好惹味,食完唔口渴.
豉油王蝦碌,味鮮,都幾入味,但是有d好細隻,細過一隻尾指.芝士焗龍蝦,主角當然係個伊麵底啦,哈哈,食哂d麵,d龍蝦都未食完,龍蝦都幾厚肉
楊州炒飯料多乾身,都真係好好味,不過因為太大碟既關係,食到成枱都係,亦係每碟必叫既食物,炒菜賣相好,可是太油膩,油光泛泛咁,雖然夠翠綠,可是真係好油.呢餐海鮮餐,真係好美味,價錢又唔係想像咁貴,可能無叫魚啦,哈哈.
地址:西貢清水灣布袋澳7號B舖
2010年9月24日 星期五
堂記腸粉專門店
之前講完添記,咁就梗係講堂記啦,每次都會一次過食哂兩樣,先食堂記填下個肚,之後就去添記填飽佢,因為係堂記落單,一係就落多D,等佢慢慢整,一係就食完一轉,即走,因為一碟腸粉係要等好耐既.唔知真定假,每次有叫粥既人都會比無叫粥既人快D有腸粉.
點解明知食碟腸粉要等咁耐,都要咁哂時間去等,因為實在值得,每碟腸粉都滑不溜口,而且配搭新鮮.下圖個碟只係最普通既牛肉叉燒腸,呢碟真係普通左D,不過都係堅持個一句"滑不溜口".
2010年9月23日 星期四
添記法式三文治
添記法式三文治既舖頭位置絕對係一個叫偏僻既地方,如果你唔係揸車的話,真係唔係好想入黎,因為無論搭咩車都要行入黎,雖然唔係太遠,但係要轉黎轉去,好討厭,可是佢又值得我特登入黎喎,簡直矛盾.其實除左添記外,堂記亦係我既心水腸粉店,稍後會擺埋上黎.
佢既法包三文治真係做得好好,係出面食左咁多間,都係無呢間咁出色.一個Order完即刻再入焗爐焗脆既法包,夾著淋淋種種既肉類同醃好的蔬菜絲,真係一大美味.肉類大致上有扎肉,五香腩肉,咸豬手及法式嚼肉,咩叫嚼肉,就是豬肝加上豬肉攪碎之後製成一片一片既肉凍,口感勁似鵝肝,但又十分惹味,而蘿蔔及青瓜絲係酸酸甜甜的,配合上d肉類,十分夾,整個包外脆內軟,外熱內冷,十分得意.
2010年9月20日 星期一
味吉拉麵館
呢間拉麵館係一個連鎖集團既,應該就係UCC啦,不過無論由外面同裡面都睇唔出係出自UCC集團.今次去到既就係MEGA BOX那一間.MEGA BOX內裡表面好似好多野食選擇,但係其實都係無咩邊間好食,咁岩經過呢間,佢地又開左無耐,又未試過,所以就入去試啦.
太約六點四十五分左右,裡面已經坐得八八九九了,我地被安排到一個面對住停車等客區既位置,雖然地方唔迫,但係都唔係太舒服,因為坐位都排得幾密.
首先要講既係佢地既串燒,無論擺盤同味道都好好,外層燒得香口,內裡則肉汁豐富,而且有淡淡既一股鹽味滲出,因為我地叫了鹽燒,呢到係可以Order汁燒的.
2010年9月17日 星期五
鳳華路邊雞飯店
由於屋企無煲湯既關係,間唔中都要有D湯水落肚,所以有時我都會去D有燉湯既舖頭食飯.係九龍城就有幾間啦,當中路邊雞呢個名已經有好耐既歷史,但係你問我九龍城有兩間都係叫路邊雞,而邊間先係正宗既,我就唔清楚了.兩間無論係出品同環境都如出一轍,我向屋企人查問,佢地就話另一間應該係耐D既,不過我覺得最緊要都係食物好食就得了,所以我都無考究過邊間先係正宗.
呢到最出名既梗係雞同燉湯啦,三個人叫了兩個菜干豬肺湯,一個淮杞牛展湯,兩款燉湯都好足料,而且味道好鮮甜.其實呢到仲有好多款湯選擇,要試勻哂,都要黎好多次,而且價錢一D都唔貴,十分抵食.
今次叫了一個霸王雞,一碟雞什同一個菜,雞肉嫩滑,略嫌味道不足,相反雞什味道好鮮,而且又夠入味,可見準備工夫好充足,兼清洗得好乾淨,當中以沙薑汁入味,令到碟雞什更升了一個層次.最重要既係,呢到價錢一D都唔貴,仲有好多特價小菜,所以好多九龍城街坊都當係飯堂日日黎食.
地址:九龍城龍崗道20號地下
2010年9月16日 星期四
滿記甜品
一講起甜品,其實點可以唔講一講榴槤甜品既始祖呢,我想佢都係唯一一間有劃分開榴槤區既甜品舖,以前中學時,黎食o個一刻真係好開心,因為入西貢係一個好遙遠既路程.
黎得呢個又點可以唔食佢既榴槤甜品呢,今次就叫了榴槤糯米滋,表皮煙煙靱靱,裡面香濃無比.另一個係芒果糯米滋,同樣煙煙靱靱,而且芒果鮮甜.
其他既都係白雪系列,即係雲呢拿汁,其實呢個我覺得好普通,無咩特別,如果真係要講特別既係,佢唔同平時出面食既甜品咁,用果汁做底,呢到就唔會係咁樣,感覺會比出面既有新鮮感既.
雖然滿記周圍都有,但我只鍾情西貢呢一間,可能入到西貢會有一種悠閒既心情,好舒服,食個甜品都寧舍滋味.
地址:西貢普通道10號A,B,C地下
La Maison
來既Lunch時間,突然好想不斷去試食新野,所以就找到一間樓上舖既法國私房菜,雖然係lunch set,但係質素一d都唔會將貨就價.每個星期都會轉既餐牌,係一個包餐飽,餐湯,前盤,主菜同飲品既set,而且仲可以以優惠價錢$28去追加一個法式甜品,整set價錢由$58-98不等,男仔都絕對食得飽,因為整個餐都好豐富.
一坐低,waiter就會放低一樽水,並且好有禮貌地向我地介紹是日餐牌,今日就有5個set選擇,我地一行7人,大部份都對西冷牛扒情有獨鍾,所以叫了6個西冷set,一個雞扒set.而且今日既頭盤係薯仔沙律,味道幾好,而且仲好大份.
餐湯則有兩款,一個係南瓜蓉,另一個係蕃茄湯,但係好奇怪地,單睇表面,基本上分唔出邊一個係南瓜湯,邊一個係蕃茄湯,唔講唔知,上面既圖係蕃茄湯,下面則是南瓜湯,再配上一個熱辣辣既新鮮麵包,十分美味.
主菜到了,西冷七成熟配薯菜,原來呢到次次俾既薯菜都唔定的,今次唔係薯條,而係薯餅,十分有趣,另外,仲有一件焗釀茄子.那件西冷牛扒,絕對唔似普通既貨色,食落juicy得黎又有味道,絕對唔會係將貨就價.
另一個雞扒食落好正,好嫩滑,表皮微微焦香,加上白飯及焗釀茄子,配搭還可以.
呢到地方雖然細小,不過環境都唔錯,多人時係會比較嘈,但係俾人既感覺好舒服.係一天繁忙既工作中,呢到會俾到你一個喘息既機會,十分悠閒.最緊要係食得開心,又放心.
地址:灣仔汕頭街2號廣泰樓1樓
訂閱: 文章 (Atom)


text:
職場欺凌——一定要硬食?你要知嘅9件事
一個悲慘嘅事實係:原來職場欺凌喺香港非常普遍.一個係2013年由南華早報做嘅研究顯示,多過一半嘅受訪打工仔曾經遭受過辦公室欺凌,更加惡劣嘅係,多數嘅受害者表達佢哋只好默默地承受上司對佢哋嘅欺凌.
呢個議題好應該受到更多關注,因為辦公室欺凌可以帶嚟嘅影響十分之大,例如影響員工士氣,生產力,效率,公司口碑等等,而最壞嘅係影響員工嘅心理及精神健康.
研究顯示,無論工種,職級都有受訪者曾遭受職場欺凌.要避免我哋參與欺凌,首先我哋要認識乜嘢係欺凌:欺凌係有計劃地使用暴力,語言威嚇或排斥別人等攻擊行為嚟得到利益,例如金錢,物質,權力等.好多時候,欺凌者會透過孤立,嘲諷,恐嚇等等令目標感到失敗,損害佢地嘅精神健康.通常,喺職場嘅欺凌都以言語欺凌居多,比較含蓄,狡猾,唔係咁容易被留意到.好多時候喺被察覺之前已經造成好大嘅傷害.
以下係9樣關於喺香港嘅職場欺凌你要知嘅事:
1)不幸地,香港係未有法律制止職場欺凌,甚至任何種類嘅欺凌.呢個可能係其中一個導致職場欺凌咁普遍發生嘅原因之一.普全亞洲,職場欺凌都經常發生.有可能係亞洲國家同西方國家文化上嘅差異令到佢哋對欺凌嘅態度有所不同,所以當西方國家大部份都有懲治欺凌者嘅法律嘅時候,大部份亞洲國家仍然係冇嘅.
2)有啲喺西方文化之下被歸納為欺凌嘅行為,喺亞洲文化下會被認定成推動僱員提升表現嘅必要做法,例如喺其他員工面前對住某一員工大聲責罵,孤立員工,哄騙員工等等.
3)近年嘅#MeToo運動將職場欺凌呢個議題帶咗入本地新聞媒體,令幾個知名領導者被掀入有爭議性嘅新聞.
4)職場欺凌並唔係新鮮事.你或者會記得喺2000年,有一個家務助理姐姐被僱主拳打腳踢及出言侮辱.法庭最後認為僱主違反咗默認程度嘅照顧,判處賠償.喺2017年,香港郵政局因為冇好好處理同事被歧視嘅事件而被反歧視條例指控.其中一個患兔唇嘅員工被一個上司稱呼為「爛咀」.
5)正面嚟睇,關於職場欺凌嘅新聞喺香港曝光加強左大眾對呢個議題嘅關注,係一個好方向.
6)但係香港嘅企業仍然要採取積極嘅行動去創造無欺凌職場.例如制定有關職場欺凌嘅懲罰方案,教導員工乜嘢行為係被接納及不應被接納,以及制定完善嘅方案讓受到職場欺凌嘅員工可以毫無顧忌咁上報.呢啲措施亦都應該喺公司內聯網上面俾所有員工參考.
7)公司嘅氣氛好大程度受上司及高層影響,但係消除不合理嘅行為係每個人嘅責任.
8)良好嘅企業文化會為公司帶嚟好嘅影響,亦都可以提升企業形象.
9)雖然香港並未有法例懲治欺凌者,但係有好多其他法例,例如反歧視條例等等可以用來對付不合理嘅行為.但係對於被欺凌者來講,因為若果要提出訴訟,公司或者上級會比自己有更龐大嘅經濟能力負擔起官司費用,所以通常遇到欺凌嘅時候,員工嘅折衷解決方法都係辭職.
即場欺凌喺香港非常常見,一旦成為被欺凌者,即使你因為任何原因選擇不上報,或者對欺凌者提出指控,仍然要記住唔可以當冇事發生,因為被欺凌而喺自己身體積壓嘅情緒同精神上嘅負擔可以對自己造成好大嘅傷害.要搵方法俾自己抒發呢啲情感,例如靜思,做運動,傾訴等等.當然,解決職場欺凌同埋避免更多人成為受害者嘅方法係對欺凌者提出指控.你未必一定要對佢提出訴訟,有時可試下調解或者出律師信已經可以令欺凌者知難而退.


text:
18 APRIL 2010 (SUN)
原本今日有一個好好嘅神秘節目,不過因為買唔飛關係,所以活動就取消左(都有啲失望冇得去玩).
冇左個好節目,大肥豬就帶我去另一個地方玩,就係去海洋公園.雖然好多GAME我冇得玩,不過我有AP係免費,都只係買大肥豬一張飛,所以計落都抵呀~
一入到海洋公園,就見到馴龍記嘅宣傳,雖然唔算大,不過都叫做新嘢,所以我地就去行個圈影吓相啦~
亞洲動物天地附近有幾個草草公仔好得意呀~
之後就入去睇動物,大肥豬帶左部新DV,話影低啲動物留返俾小小豬睇,所以相我地就影得唔多~
當然唔少得同吉祥公仔影吓相,因為我地係入面逗留左都幾耐,所以同到幾隻公仔影相呀~
係等睇天上王者雀仔SHOW時,見到有好多好可愛公仔椅,當然唔放過機會影埋一份啦~
睇SHOW啦....因為啲雀仔飛得實在太快,所以跟本影唔到相.不過整體上都覺得麻麻地,都見唔到係電視介紹嗰啲珍貴動物,所以都有啲失望~
之後我地就過去機動遊戲嗰邊,當然玩就冇我份,都係去行吓同聽吓人地嘅尖叫聲(哈哈..).邊行邊入去啲精品店拎啲毛公仔影吓相啦~
最後我地就去睇今期新介紹嗰啲變色龍,不過真係勁失望,隻隻都好細隻,有啲仲係個缸入面搵嚟搵去到睇唔到,所以好快咁行左個圈就走.
今日我地都算係悠悠閒遊海洋公園,雖然我地係園入面時間唔多,不過都幾好呀...睇吓動物當做胎教嘛!


text:
既然都已經提早開始咗做義工嘅計劃,咁就唔好俾佢停.
由於自己喺工作同生活上,某程度上有好幾方面都屬於少眾,所以好清楚當中被人誤解,甚至係歧視的感受,所以我一直以嚟都希望做義工嘅服務對象係一啲易被忽略及誤解嘅少眾.加入「WeWah 音樂家」係幫基層家庭嘅小朋友圓夢,打破只有相當經濟能力家庭嘅小朋友先至可以學鋼琴,而今次呢份義工嘅對象就係 LGBT community,所以噚日由朝企到晚,攰到爆之餘仲曬到變咗隻燒豬.
Pinkdot 原本係由新加坡發起嘅一個活動,提倡建構「平等互愛,多元共融」嘅社會,活動係一個大型戶外露天嘉年華會,LGBT community 邀請自己家人及朋友一齊出席,與一家大細及朋友一齊野餐,大家開開心心一齊玩.2014 年就引入到香港,所以今年已經係第二屆.
大會官方 poster.
成世人最唔鍾意就係粉紅色,估唔到都會有
著粉紅衫嘅一日,哈哈!! :))
另一個吸引我參加嘅原因係因為活動係喺添馬公園舉行,
公園起好咁耐我都從未去過,你叫我呢個鄉下仔專登搭
$40 車兼來回嘥成三,四粒鐘車程出城去見識
一下,我真係啋你都傻,但如果係
因為工作的話就唔介意囉!
今年大會主題係「Love
is Love」!
場內都有各式各樣嘅活動,小朋友都照顧到,
仲有幫人影全家福同情侶相.
由於我自己係 "低能" 人仕,除咗自己嘅專業之外,其他就
乜都唔識,搬,抬,托呢家嘢就更加唔使預我!
所以我都係申請負責 F&B 位置好喇,
起碼都叫做對飲食有少少認識啦.
活動仲有一場午間音樂會同一場黃昏音樂會,由於我唔多留意流行音樂,所以午間音樂會啲表演嘉賓真係一個都唔識.至於黃昏音樂會就大部份都識喇,既然係 LGBT 相關活動,當然會有明哥黃耀明同何韻詩啦,今年仲邀請到男神黃宗堯擔任粉紅大使,仲有已經好耐無露面演出嘅盧冠庭,當然更加唔少得一直都支持兼力撐同志平權運動嘅平機會主席周一嶽醫生啦!但睇嚟政府就唔多鍾意佢喇,已經正式公開招聘新任主席,所以周醫生都未必可以留任囉!
呢個時候其實係全場人
form 一個 pink dot,自己用手機
就無可能影得到喇,只有用航拍先可以完全
原本到夜晚仲有一個叫做「閃亮粉紅」嘅活動,係用手機
app 發光,砌出一個粉紅圖案,但因為已經好鬼攰,
加上好友又過嚟搵我,費事要佢陪我咁耐啦,
所以都係同 team leader 講聲告辭喇!
我估完成後應該會好似新加坡呢個樣啩!


text:
27 NOVEMBER 2014(THU)上次試象仔杯時,我就整左杞子元肉紅棗茶(按此重溫),今日我又試整另一款好啱女性係冬天飲嘅茶,就係杞子紅棗陳皮茶啦~
其實依款茶係我姨媽教我煲,事緣我尋日姨媽摸到我隻手好凍,佢就話我係血氣唔夠,就叫我用杞子,紅棗同陳皮嚟焗水飲,仲叫我連飲幾日,成個人就可以夠血又夠氣,咁就唔洗怕凍.
係我細問之下,原來杞子,紅棗配元肉就只係補血,所以好啱女仕係生理周期後飲.而改配陳皮的話,就變成了補血氣,加上陳皮又可以化胃氣,啱任何時候飲用.
既然有姨媽教路,所以今日就準備好材料焗嚟等自己暖暖身啦!
將一片陳皮浸透去囊,然後切絲,咁可以等啲陳皮味易出啲~
四粒紅棗去核,然後連同十數粒杞子一齊洗淨~
將所有材料放入象仔杯中~
加入滾水焗20分鐘~
話咁快就有得飲啦~
我之後仲反覆沖泡左三次,係一個早上飲左三杯,飲到第三杯個味道都仍然係好有味,所以話象仔杯真係唔錯,既方便又可以焗到好嘢飲呀!
味道方面又如果,我個人覺得杞子,紅棗配陳皮係好飲啲,雖然係少左元肉嗰一種甜味,不過對於唔多鐘意飲太甜嘅嚟講,依個入口就會覺得好清,而且飲都會有那一種陳皮嘅香味,所以真係唔錯,值得同大家推薦一吓呀!


text:
Customer Reviews
又好想同大家分享好的化妝師! ⚡⚡
之前已經搵Man Man化過一次pre wedding
成個過程太開心太快樂,
所以最後都忍唔住要影多次香港Pre Wedding!
-
而今次第二次搵Man Man 幫手,
所以成個look 我都交俾佢決定!
影出嚟真係好驚喜, 相對上一次佢今次連眼妝都有唔同, 今次嘅感覺比較偏橙,
係我本身好小試既妝容,
但係影出嚟嘅效果好靚!
而且都突題到我嘅優點,
最重要係唔會泰國濃妝,認唔到自己
係有一種靚得來嘅自然美!🌈
-
而髮型方面, 由於今次影相頭髮長咗好多
Man Man 今次好用心幫我編髮 ✨
做咗兩個唔同捲到嘅頭髮效果
影出嚟好有仙女嘅感覺, 好滿意呀!
而且Man Man仲會問你嘅意見, 好專業!⭐
-
影相當日佢都全程會跟住你, 隨時幫你補妝,
仲會好細心關心你嘅需要!
同埋不斷讚你! 令到影相嘅時候更加自然同快樂!
慢慢真係一個好專業有令人舒服嘅化妝師,
如果需求又靚又自然嘅妝容一定要試吓佢🥳🥳
因為係朋友介紹嘅,所以好放心冇試妝就直接將big day交左比佢.揀髮型時,manman好細心咁提我有頭紗咩款會好啲,又提我問下花球有冇花多可以比我襯番個頭!到big day嗰日又主動話想早啲到可以有多啲時間set頭化妝,就算執緊野準備走都幫我補一補妝!
好細心嘅化妝師,會了解鐘意咩style嘅妝容同髮型,影pw嘅時候好幫手,留意髮型有無亂,補妝又認真,值得推介❤


text:
依家有好多人因為牙齒唔靚,連笑嘅勇氣都冇,好驚畀異樣嘅眼光睇.針對昵種情況,箍牙系非常好嘅選擇.但系好多人對於箍牙價錢唔系好了解,很想知一般喺珠海箍牙價錢系幾多?下面由珠海牙科醫院專家嚟詳細介紹一下吧.
珠海牙科醫院專家講,牙齒畸形不單單會影響到容貌,更重要嘅系對於身體健康也都會存在一定嘅影響,所以專家建議一定要及早進行箍牙治療,但系對於珠海箍牙價錢呢個問題,專家介紹,其實並冇一個固定嘅數字,因為箍牙價錢會受到很多因素嘅影響.
珠海箍牙價錢同以下因素有關:
1,牙齒基礎條件:一般箍牙價錢與牙齒基礎條件有關,唔同患者由於牙齒病變嘅情況唔同,需要采用嘅時間和方法等都系唔一樣嘅,因此也會造成一般箍牙價錢嘅問題差異.
2,箍牙方法:選擇唔同嘅矯正方法對於箍牙幾錢呢一問題嘅影響力系很大嘅,呢一部分也系影響箍牙幾錢嘅最大因素.目前有戴矯正器矯正同烤瓷牙矯正,另外就系隱形矯正.唔同矯正方法,箍牙幾錢也都唔同.
3,醫院條件:一個專業嘅牙齒矯正美容機構,喺硬件投入和軟件建設上系非常重視嘅,先進嘅醫療設備,尖端治療嘅技術,等因素都會影響箍牙價錢.
4,醫生技術:牙齒矯正醫生不僅要精通口腔嘅治療,也要有較強嘅審美理念,還有賴於臨床醫師專業嘅修復理論支撐,規范嘅操作,正確嘅設計,和技師嘅密切配合等.
溫馨提示:只有好嘅醫院先有好嘅技術,才會讓箍牙效果最好,所以專家提醒一定要到專業正規嘅醫院做牙齒矯正.珠海牙科醫院,粵語接診,以專業技術保衛粵港澳朋友口腔健康.
相關推薦:


text:
對舊 La Sportiva Solution 已經穿哂窿,終於買咗對新嘅.諗諗吓,我呢兩年半花喺攀石上嘅錢,都已經拍得住過去廿幾年踢波所花嘅錢.畢竟攀石鞋比波 boot 貴,而且攀石場要收費,而踢波去街場跟隊就可以.
但我覺得係值得.當你好鍾意一項運動,好想喺呢項運動上取得一啲成果,咁你唔可以等,唔可以慳.等咩?好多人都話要做運動㗎,但最後一日推一日.跑步嫌熱,等冇咁熱先去跑;慳咩?去 gym 房有冷氣又嫌貴「等我搵多啲錢,第日升咗職大把時間去做運動啦!」事實係,你唔會.唔係話你冇得升(實際可能性亦唔低),而係你將來就算真係有時間,我都肯肯定你唔會拎去做運動.因為你冇火.
咁點解一定要買咁貴嘅用品?其實唔駛.我買對幾千蚊波 boot 唔通又會出到衝力射球咩?有啲人又以為買對幾千蚊拳套就打到好似泰臣咁.其實只係得個樣.我話唔慳得嘅意思係,你要捨得買一啲適合你 level 嘅用具.除非你係比利,唔係你著百飯魚踢英超畀我睇丫?我兩年半前開始攀石,買咗對兩百蚊港紙嘅攀石鞋就走去攀.一星期攀四晚,全年無休.對鞋攀到穿哂我先買第二對.
一開始係進步得好快.然後過咗幾個月,發覺有啲動作做唔到,例如 heel hook,即係用腳錚勾住個把手.最後發現係鞋嘅問題,因為攀石鞋 beginner 同 advanced 嘅設計差好遠.鞋錚冇特別設計個 heel cup 係冇可能做到 heel hook.著對 beginner 做呢類動作不如赤腳仲好.之後買咗對 La Sportiva Futura,哇屌,正呀喂!而家就進化到好似啲攀石老手咁只愛 Solution.個 heel cup design 真係冇得頂,係專門設計 for indoor bouldering.
另一樣我想講嘅就係態度.你要專注去做一項運動,先有可能會進步.但其實專注唔單止係講緊有耐性,持續去做,而係你做運動嘅時間要用腦諗吓,究竟點先可以做得好.同人講攀石,十個有九個以為係用手力去攀.錯哂啦.等於話踢波只係大大力踢落個波度咁.其實好多運動係講全身肌肉協調,攀石係非常非常著重手,腳,core 嘅力量互相配合.唔明?即係你唔扭腰點斬波呀?跑個步都要 fing 對手啦.如果再唔明,你都係返去打 winning 算吧啦.
所以我係好強調,攀石其實係要練習 footwork.有好嘅 footwork 會幫到非常之多.特別係某啲動作, footwork 做得唔好可以講係完全冇機會做得到.以上其實你問一啲攀石新手老手都會係咁講.但我發現,有啲人係將「要用腳協助」呢個概念做到走火入魔.例如好多人,特別係女仔,都會好鍾意係又 hook 唔係又 hook.我都費事理.喂大佬,好明顯你係唔明白呢項運動其實係需要你將個重心由低運送去高處嘅運動,你 hook 到隻腳咁高冇錯係好勁,但問題係你個重心咪低咗囉,咁你咪更加難伸手上去囉.
另一個問題就係,好多人覺得一條線(即係一個攀石問題)有 model answer.特別係香港人.唔知係咪關香港人讀書考試習慣有 model answer 事.你去踢波都唔係踢死一個陣啦.有次我返香港玩,有條線係 overhang,我覺得可以 hook 住慢慢攀,但最後都係就咁 campus(即係唔用腳,只用手吊起個人)算數.點知有個人竟然同我講:「唔係咁玩㗎!」哇我心諗,你咁撚冇創意嘅?攀石目的就係完成條線,我話知你中間點做,只要冇犯規就得啦(特別係 bouldering 抱石,近乎冇規則).駛唔駛隊隊波都踢到巴塞咁先畀射個波入龍門呀?做運動其實可以幫你訓練腦筋,特別係一啲好似攀石咁著重 problem solving 嘅運動.
最後其係都係嗰句,要 keep 住持續咁做.碧咸以前都係日日練先做到咁完美嘅七旋斬咋!見啲人報個渣打全馬,比賽前一日先落運動場跑兩個圈再去食宵,真係冇嘢好講.
運動同其他事情都係,要有恆心,到最後先有可能有結果.
完!


text:
到會懶人包 ( 6個必睇叫外賣注意事項)
喺肺炎疫情持續嘅情況底下越嚟越多人都要叫到會食,但好多人對於叫到會外賣嚟食呢都比較陌生,而且普遍人對於傳統嘅到會外賣都認為係多人用餐先至會用到嘅服務,其實依加好多小型聚會活動,迷你Party小至2,3個人都會叫到會㗎,另外,專門做到會外賣服務嘅公司同平時餐廳叫外賣都好大分別㗎,一般餐廳叫外賣嚟食講求快靚正,但係做到會嘅公司就可以滿足到人客唔同嘅需要,可以根據人客嘅要求製作特定嘅餐單同服務,除咗有專屬嘅客製化服務之外,更加重要嘅就係到會公司會特別注意食物嘅質素,包裝,保溫,送貨嘅時間,特別係一啲重要嘅場合好似婚宴,公司企業活動,生日會,百日宴咁;小編知道好多第一次訂購到會嘅新手都有唔少嘅疑問,今次就同大家探討一下叫到會6大注意事項啦!
1. 活動參與人數
活動派對嘅參與人數多少直接影響咗訂購到會食物嘅內容,但係都明白搞活動未必咁準確可以預到參加嘅人數,特別係比較多人嘅Party活動,香港地好多大忙人未去到最後一刻都唔答唔到你出唔出席到,好似遊船河呀,生日會,去party room咁,完全明白大家嘅苦況,小編建議大家訂購10人以上嘅到會,可以喺食物方面預鬆少少,或者叫多一至兩人嘅份量,當然如果你經Kama Delivery叫到會外賣,如果臨時需要加單或更改餐單,我哋都會盡我哋最大嘅努力去配合,只要透過返WhatsApp同我哋嘅同事聯絡返就可以了,藉此希望幫到大家順利籌辦活動!
每個人對食物都有獨特嘅喜好,有啲人就偏向中式有啲人就鍾意西式,有啲人就特別鍾意食辣,有啲人就唔食牛肉或者佢係素食者,有小朋友參加就可能需要一啲簡單同健康啲嘅食材同埋要食得方便啲最好就係冇骨嘅嘢食,有啲人就怕熱氣或者on diet減緊肥冇咁鍾意炸物或者油膩嘅嘢;嘩!咁活動搞手或者負責叫到會外賣嘅你咪好頭痛?
咁又唔使太過擔心,等小編我俾啲方向大家啦,首先大家可以睇下活動嘅主角係邊個,例如如果係farewell公司同事,朋友嘅活動,到會食物理所當然會遷就要歡送嘅人物啦;但如果呢一個係一啲企業公司活動嘅簡介會,婚宴等,用來招待人客來賓嘅,咁食物方面可能比較大眾化會好啲,方便嘅一口size party food就最岩喇,食係上黎會比較方便,而且賣相方面亦比較精緻吸引!
咁如果係一般嘅家庭,朋友聚會,或者閨密三五知己去酒店開party staycation,叫到會就簡單得多喇,人數較少比較容易掌握大家對食物嘅喜好,唔想麻煩一般唔同人數嘅到會套餐都可以滿足到大家,想彈性一啲亦都可以更改套餐入面嘅嘢食選擇,而且食物數量份量都可以作更改調整.我哋有啲人客都會係預設嘅套餐更改一下食物數量,例如將適合8-10人享用嘅Happy Share Set稍為增加一下食物份量,只要補回差價就可以了.Kama Delivery就提供客製化到會食物任你選服務,希望每一款菜式都係人客喜歡嘅,一班人食野最緊要開心同滿足!
3. 到會食物份量
一般叫到會外賣嘅menu都會清楚列明每一款食物嘅數量,例如:以件,杯數,或者重量(磅,Kg)去量度,以件數計嘅菜式就相對容易預算,只要按活動參加嘅人數人頭去計就可以啦.例如我哋嘅沙律係一律以杯裝作為數量,大家就可以一目瞭然咁挑選.另外我哋好多嘅一口小食,好似Kama酥盒同Kama多士,都係會以件數黎計算.根據Kama Delivery過往接收到會查詢嘅經驗,一般人客對於主食嘅份量預算有最大嘅疑問,例如3磅意粉即係幾多?足夠幾多人食?
畢竟平時出去餐廳堂食叫飯,麵都唔會列明重量,所以人客對呢方面比較含糊疑惑我哋都理解嘅,其實一般出面食到嘅一碟飯呀或者意粉嘅重量,大概都係1磅左右,但因為叫到會通常都會有好多其他嘅食物,好似小食,沙律,前菜,海鮮等等,你通常叫到會都係開party呢啲開心嘅時刻,一般人對於呢啲澱粉質飽肚嘅嘢食需求比較少,所以可能每一個人預算大概半磅嘅份量已經好足夠喇,如果活動係以女士或者小朋友為主,每1磅可能已經足夠3-4人享用!
4. 送貨時間
選擇送貨嘅開餐時間都要好好拿捏,預得太早又驚未人齊搞到啲食物灘凍晒,預晏咗又怕餓親大家個肚仔,而且香港嘅交通擠塞問題又係世界級,所以我哋都不時預到人客更改收貨時間!
而我哋選擇送到會嘅收貨時間,一般以半個鐘為一個時段,例如如果預計19:00就人齊,咁樣可以選擇18:45-19:15送到,但如果係重要嘅活動例如好似船p呢啲咁樣要配合開船時間,又或者宴會,酒會;咁樣就可能要選擇預早少少提前收貨,可以特別備註remark,例如係早上11:30半鐘開船,咁樣可以選擇返11:00-11:30收貨,確保係指定時間之前收到食物,根據以往嘅統計,我哋90%以上嘅訂單都能夠準時送到人客手上,不幸遇上交通意外或其他因素引致延誤,我哋都會第一時間通知客人,收貨當天保持良好嘅溝通!
5. 預算Budget
預訂外賣到會好多時都以人均消費做預算,有啲人客就喜歡俾一個Budget出黎,等我哋幫手草擬menu,食豪啲食平啲豐儉由人,視乎返大家嘅需要,只求飽肚想食抵啲經濟啲有一系列唔同人數號到會套餐,想豐富啲食得開心啲可以自選單點到會餐單,例如:西班牙烤乳豬,法式香草烤羊架,香草牛油燒生蠔呢啲矜貴嘅食材一般就唔會放喺度會套餐入面,當然,人客可以係套餐入面更換部分菜式,換成自己心水嘅食物,平時我哋好多人客都會選擇一個套餐作為藍本,然後更改部分款式,成為自己派對專屬嘅到會套餐!另外,大家要留意我哋當時有無做免運費優惠,只要單次消費滿一定金額,就可以乘機節省埋運費,而我哋定期都會做返唔同優惠,回饋一直支持我哋嘅人客們,大家有興趣可以撳入「最新優惠」嘅頁面睇睇.
6. 用餐場合
黎到最後一個point喇,亦都係小編認為叫到會外賣最重要嘅一個,唔同嘅場合梗係需要唔同嘅食物去配合,為咗令大家叫外賣到會更加得心應手,而家就同大家分享返8個最熱門常見嘅到會場合:
Party Room到會
最近受到肺炎疫情嘅影響,Party Room就好難會用得著,但相信疫情總會有消失嘅一天,到時大家就可以相約係Party Room玩返餐飽.去得Party Room玩嘅朋友好多時都會叫埋到會,等大家可以好方便就醫飽個肚仔,係Party Room搞活動都係希望一班朋友開開心心,有個地方一齊gathering聚一聚,所以小編建議大家訂購到會外賣時,小食,輕食比重可以多一啲,太多澱粉質主食造成食物浪費就唔好啦,始終好多朋友仔都係志在玩唔係志在食嘅!
小朋友生日會到會
爸爸媽媽幫心肝寶貝搞生日會慶祝又大一歲,揀場地約朋友仔參加都會費盡心思,咁樣叫到會外賣時嘅嘢食就要大人細路都啱食,小朋友都鍾意一啲簡單可口嘅食材,好似德國腸仔拼盤,迷你美式漢堡,一口煙肉荔枝卷,焗牛油粟米呢啲菜式都好受歡迎;另外,通常小朋友生日會都已經訂製一個好靚嘅蛋糕,所以應該都唔需要額外訂購到會甜品,我哋除咗為你準備美食之外,亦都增設咗派對用品專頁,好似生日用嘅蠟燭,生日帽,仲有精美嘅餐具方便大家佈置小朋友嘅生日會,等大家唔駛四圍騰,無需再騰出時間去購買呢啲額外用品.
聖誕到會
普天同慶嘅日子就特別多party同埋聚會,不論公司,學校,朋友仔都會應下節,順便交換下禮物或者抽下獎,整個12月每日都接到大量聖誕到會查詢,個個都想食聖誕大餐,唔少人客都會點聖誕到會套餐,又或者單點散叫原隻燒火雞,麵包布甸呢啲傳統聖誕節食物!而我哋過往都會因應聖誕節嘅來臨,限定推出具特色嘅Kama Christmas套餐,俾大家係屋企都可以好好感受一下節日嘅氣氛.我哋一般都係每年11月尾或者12月頭就會推出聖誕限定到會套餐,而通常都只會發售一個月左右,錯過咗就要再等多一年,所以大家到時到候就記住要留意下啦!如果想了解多啲聖誕訂到會嘅常見問題,可以瀏覽我哋另一篇嘅文章—聖誕節到會外賣(預訂教學篇)
家庭聚會 House Warming
新屋入夥House Warming或者家庭聚會好多時都懶得煮,選擇叫外賣到會就乾手淨腳唔洗煩喇,留係屋企就可以食得casual啲唔使咁拘謹又冇用餐時間限制你,多元化嘅食物款式又可以配合不同人嘅口味喜好,一心一意享受相聚嘅時光!而我哋新推出嘅Family Set就好適合係屋企享用,無論係當午餐定晚餐嚟食都無問題,適合2-3人享用,而且宜家仲做緊抗疫免運費嘅優惠,幫大家慳多一筆!
Office Party到會
好多時附近同區嘅嘢食,餐廳食到悶悶哋,有同事生日,farewell或者公司有慶祝活動,叫到會外賣作為office lunch或者下午tea一tea都好常見,如果係office lunch嘅就可以特別訂製午餐飯盒,而我哋過往都幫過一啲公司同企業製作午餐飯盒,有關詳情可以經WhatsApp或者電郵同我哋嘅同事查詢.而一般下午茶到會就可以以一口size輕食為主,每個同事配返枝台式手調到會飲品都唔錯架!我哋嘅到會飲品有最啱健康人士飲嘅冷莘茶,清涼消暑嘅果茶同各款又濃又滑嘅台式奶茶,有別市面上一般嘅飲品.
新年到會
中國人最重視嘅節日莫過於農曆新年,團年飯,開年飯,春茗叫到會外賣,最緊要加返1,2款好意頭,開運既新春菜式,中式到會就最多人選擇盤菜.雖然我哋Kama Delivery係主打西式到會,但每逢農曆新年期間,一樣會限定推出應節嘅農曆新年套餐同菜式,而且我哋嘅大廚會特意設計各款中西Fusion嘅菜式,等大家係傳統節日中都可以感受一下新意,好似之前就有推出過八式撈起,紅糖酒釀丸子,西班牙乳豬配八寶海鮮龍蝦汁意大利飯等等,都係好受歡迎㗎!所以一到新年,大家就記住留意一下我哋精心打造嘅新年到會套餐啦!
船河到會
搞船p遊船河玩水上活動享受陽光與海灘,小編建議唔好食得太飽喇,影響腸胃不適就唔好啦,簡單到會食物容易幫助消化就最岩喇,有時可能上咗船擺一段時間先至食,所以不耐存放例如炸物就未必合適喇,大家可以參考下我哋大廚精心研製嘅 Junk Boat Party 船河外賣到會套餐,款式都係精挑細選,專為船p到會而設架!呢個套餐預設適合16-18人享用,不過都可以按情況更改返食物內容同份量,只要同我哋同事溝通返就可以.如果大家想知道更多船河到會安排嘅注意事項,可以參考一下我哋另一篇懶人包—(船河到會安排懶人包).
宴會,酒會,公司企業商業活動
婚宴,商業機構,企業大型活動,一般都需要特定既到會服務,例如自訂到會menu,上門侍應,租借餐具等等客製化服務,預訂呢類大型到會要注意預留充足時間,因為洽談服務內容都需要一定嘅時間,例如結婚新人或者公司活動有時會想訂造特別嘅旗幟佈置係食物上面粉飾一下,預訂特別嘅食材等等;食物方面,招待賓客食物最好大眾化一點,多元化食物選擇,精繳嘅款式就最適合不過,好似我哋嘅一口派對小食套餐就特別為呢類到會服務而設!
延伸閱讀
*未經許可,以上圖片及文章不得轉載或引用*


text:
-
(區區有💛)大角嘴3間小食店 必食港式陳皮魚蛋/炸雞髀/煎餃
(區區有💛)香港人特別喜愛港式小食,如果要設立一個港式小食排行榜,魚蛋,燒賣,腸粉,炸髀等都一定名列前茅.而大角嘴區內就至少有3間小食店,可以拍拖兩個人去掃吓街,即管試試呢幾間小食店啦!
-
大角嘴50呎微舖賣本土自家製特色街頭小食 必揀創意冬蔭公碗仔翅/香蔥酥餅
(#花膠碗仔翅)大角嘴美食小店眾多,大多數舖面都有100呎以上,但當中就有一間樓底高而只有50呎左右空間嘅小食店,一方面售賣本土街頭小食,另一方面亦有創意小食,款式方面其實幾有誠意,值得拍拖兩個人去試一試.
-
元朗起家燒賣皇后進駐紅磡 大大粒燒賣足料又飽滿
(#紅磡新店)提到食燒賣,魚蛋呢啲小食,元朗起家嘅呢間小食店一定係佼佼者,官方講到明「燒賣係黃色」,呢間燒賣皇后分店先開到荃灣,旺角,最近更進駐紅磡,灣仔,非常方便.
-
滙景廣場隱藏美食區 5間藍田良心小食店一文睇清
藍田美食唔多,要搵良心店更難,今次嘗試為藍田友推介5間小食店啦!
-
葵涌廣場小食店 驚喜Shake Shake炸雞
葵廣多小食是常識吧! 通常小編兩個人都係喺出面買,好少入TOP嗰邊買,突然一日拍拖行過去,發覺呢條路原來好多間良心店.呢間店門面啲Memo紙多到…差啲連個名都睇唔到係咩! 專賣炸雞嘅佢有幾款炸雞部位任揀,只揀咗...


text:
25 JUNE 2011 (SAT)
話說大肥豬係送左張迪迪尼AP俾我做結婚三周年禮物嘅時候,我地PLAN好左等小小豬一歲時先去開咭.
我依個迪迪尼FANS有張AP係手又點會唔身痕,成日都好想快啲帶埋小小豬入去玩.之前都有好幾次想入,最後天使都係勝利左,所以一直都仲未開咭.
不過....今日抽起左條根好想入,加上大肥豬又唔反對(可能佢已經頂我唔順啲煩功),所以我地今日就入左迪迪尼玩啦!
原來舊有嘅AP已經冇左,所以我地要加錢成為MP呀~
一入到去,我地就即刻係城堡影相啦~
再去小小世界坐船仔,因為啲人去晒睇巡遊,所以我地完全唔洗排隊,仲可以包船添.不過小小豬好似唔多鐘意,表現得驚驚地,全程都要大肥豬抱住~
係路過商店時,小小豬見到啲BUBBLES又追住咁望呀~
之後我地就去同公仔影相,好在都唔算多人,排左一陣就影到相啦!我地先去搵MICKEY,小小豬一見MICKEY就望到實一實,仲同米奇玩左一陣. 唔知係唔係屋企成日睇MICKEY嘅DVD,所以仔仔好似好鐘意佢, 完全唔理身旁嘅DUFFY呀~
再去史迪仔影相,不過小小豬好似唔識史迪仔,要玩一陣先肯影相呀~
之後因為見小小豬都開始攰,所以我地都冇再去玩,只係行吓SHOP睇吓公仔咁~
係行SHOP途中小小豬已經係我地不知情的情況下瞓左,所以我地都即刻走啦!
雖然今次真係好似HEA遊迪迪尼,不過話晒小小豬都係第一次入,唔想佢太辛苦,加上我地又有MP,幾時入到冇問題,等小小豬慢慢玩仲好啦!


text:
我相信大家每年總會去一兩次旅行,我講嘅唔係去大陸,澳門那些比較近嘅地方,而係東南,歐洲,美加澳那種比較遠嘅地方.
經過多年經驗,去旅行我一定係自由行,因為唔想比人好似趕鴨仔咁,我鍾意幾點起身都得,想去邊食乜都得,唔使迫我去啲唔知乜商舖買野,又唔使同一啲唔知乜人同枱食飯,無禮貌又好似老馮咁嘅團友一齊.相信大部份人都同我一樣.
咁去旅行前一定要Book定酒店,門票,Plan好路線,揾好曬邊到租車,買火車票等等之外,有三件事我一定會做,唔做一定後悔.
第一買旅遊保險,因為我去咁多次旅行,大大話話都Claim過4,5次,有試過係羅馬唔見野,有試過係日本跌爛左部單反,有試過因三號風球,係香港入左閘但上唔到機,最近一次係倫敦轉機返來比國泰整爛個喼,你睇可以爛成咁,真係唔知啲運輸點解可以咁叻.
所以結論係一定要買保險,而且一定要包括有飛機Delay個種.
第二一定要做係係香港買旅遊Sim,現在好多選擇而且都好平,試過去韓國以為去幾日唔買啦,點知去到間酒店Wifi屎到不堪,街上又唔易有Wifi,搞到有個景點差啲去唔到.
最後一樣就係帶定一張可以入機場貴賓室嘅信用咭,近年已經好多人知同用,因為可以免費入去食魚蛋粉同飲吓野,然後先上機,對於坐廉航就啱曬啦,但最重要一點係正如我上面提過,有一次因三號風球,係香港入左閘但上唔到機,當時坐廉航,而航空公司安排又超差,只係比張餐飲Coupon就打發左二百幾人,最大獲係個次足足Delay左24小時,整整一日,好多人就係咁係機場地下訓左成晚,又硬又涷你話死唔死.我同我老婆就好彩入左貴賓室睇下,上下網,沖個涼,然後訓係Sofa上,都辛苦,但比起訓地下無得食不知好幾多.返到港當然又第一時間Claim返保險,保險公司每兩小時都有錢賠,咁都叫做心理平衡返小小.
當然想Claim保險一定要有足夠Prove,例如機場Report,有無報警,航空公司信等等.
所以旅行必做呢三件事!
[embedyt] https://www.youtube.com/watch?v=dUidTyJxvdo[/embedyt]


text:
文長,涉及劇透,總結在最尾,想睇評分可直接跳到最後.
個標題係咪好似廣告對白呢,但呢句野的確唔係廣告咁簡單,而係《Doom Eternal》今次真係做到既野.《Doom》理論上係 FPS 遊戲既始祖(其實同一個時期有相似概念既遊戲都唔少,所以只能理論上當佢係始祖),就同現代既《Dark Souls》一樣,佢將呢一種遊戲形式,玩法,動作表現變成左一種類型.
除左 id Software 本家既其他作品之外,亦吸引左越來越多既公司加入製作,直至今日仍然係全世界最受歡迎既遊戲類別,係真正既永恒經典.
id Software 帶起過第一個電競風潮,經歷過中期《DOOM》系列同《Rage》既失敗,直至到 2016 年既《DOOM》先終於令人眼前一亮.
憑藉著爽快既射擊手感同高速既戰鬥節奏,再加上勁到癲既重金屬音樂,仲要為《DOOM》本身補上一個科幻既世界觀,令到遊戲內外既內涵都可以同其他多年既系列並肩齊足,不單只新一代既玩家可以接觸到呢個多年既品牌,最緊要係舊玩家亦到感覺返當年小學放學跑返屋企打惡魔既感動.真係不枉 FANS 跪地膜拜左四年.
但我地對《DOOM》既崇拜亦都只係得呢四年,因為你又點能夠估到一個咁強既作品基礎上,竟然仲可以繼續創新,變得更快更強更好玩!四年之後我地個神壇變左,真係打機都打到跪係到喊咁要一齊膜拜︰《DOOM Eternal》
意想不到地,所有野都變得更好
一間遊戲製作室,要整一隻好遊戲,其實唔算最難.要整第二,第三隻都係好遊戲就極難!更何況係各個方面都大幅改進既《DOOM Eternal》.
畫面方面,《Eternal 》於放棄左由《Rage 1》開始使用既全場境材質系統,轉返同其他遊戲一樣,每樣野用返獨立既材質包,令到遊戲係載入同運行上都有大幅既效率提升.
再加上 id Software 全面轉用 Vulkan Rendering,令到製作者可以更容易咁睇到建設既場景實際上係遊戲之既轉變,每次修改既細節都比以往更容易見到,催使各位設計師可以係更短既時間內做出比之前更複雜更精細既設計.係同一部 PS4 上面,四年前後兩集既遊戲我地竟然都仲睇到畫面上有飛躍式既進步,已經係一大優勢.
音樂方面,仍然由神級作曲家 Mick Gordon 操刀,今集加入左人聲元素,或者我地應該叫地獄合唱團.各方金屬風FANS 獻聲之下,令成個 OST 多左一樣地獄既冤魂為 DOOM Slayer 吶喊助威既感覺,除左更貼合故事主題之外,亦都更加有氣勢.係 OST 來講,《Doom 2016》同《Doom Eternal》都可以話係冇得輸.
講到故事方面,雖然都唔期待佢會有咩重要既發展,但實際上的確令人喜出望外.《Doom》同其他同期既 FPS 唔一樣,能夠將玩家帶到今時今日既就只有遊戲性,去到 2016 就多左個神級 OST,不過同《HALO》,《Half life》呢啲就充份故事背景設定既系列相比,確實係少左一份重量.
上集《Doom》仍然只係提供左一段唔知做乜既故事,只係多左一個唔知忠奸既 AI,一向貪心既人類,同埋被惡魔侵佔既人類殖民地.Doom Slayer 又從來唔講野,我地唔知點解佢曾經有朋友,唔知點解佢要打惡魔,更加唔知點解無論啲惡魔係用爪定用激光炮佢都唔會覺得奇怪.
今集既劇情入面,大多數既背景故事都用左文字檔來敍述,再加上少少既過場 CG,順利咁將 Doom Slayer 起源,點解咁勁,佢以前既盟友同佢地既過去同埋點解佢一定要殺哂啲惡魔講哂出來.
呢啲都係其他遊戲入面英雄起始既故事,只係為左後面既事作鋪墊,而《Doom Eternal》就係三十年後終於將呢件事成功咁做好.咁樣之後《DOOM》既故事先吹到落去,雖然唔係咩故事創舉,但有好過咩都冇.
再加上劇情細位上盡情咁抄襲呢幾十年既 FPS 遊戲橋段(唔係一件錯事來),例如啲奸角一定用無限能源來引誘有智慧生命用某種科技,最後到入侵果陣就令到你冇辦法抵抗,係你喇唔洗望喇《Mass Effect》.
個勇到唔識形容既主角唔知點解就好鍾意用武器射自己出太空,講緊你呀 Master Chief!仲有個不停代替主角講野既 AI,例如係 Cortana 咁.令到成件事複雜得來,變得有趣,都算係追返呢三十年既幾乎毫無寸進既設定既.
當然最令人難以置信既係佢竟然仲有得改進既 Gameplay 啦!
現代有好多射擊遊戲講求既係尋找掩護同有策略咁消滅敵人,同以往硬橋硬馬既《DOOM》《HALO》越走越遠.《DOOM 2016 回歸既時候真係睬你都有味,直接將遊戲現代化之後再將成個遊戲變得更快更痴線.
敵人會不停咁走動但係主角走得仲快!所有武器都唔洗上子彈,射到咁上下迎面就來一個終結技補血再殺過,成件事帶有令人透唔到氣既爽快.
《DOOM Eternal》就更加癲,因為佢係呢個節奏咁快既戰鬥過程入面竟然仲加入左策略元素!主角今次除左有二段跳同二段 DASH 之外,著名武器 Super Shotgun 仲加入左鉤爪可以將主角拉向敵人,成個 COMBO 可以連到主角唔洗落地咁滯.而應運而生既就係唔可以落地既關卡!
主角各種既移動方法再加上 Monkey Bar 第三段跳等等既技巧,點樣連動主角先可以盡量少落地或者係每次落地都可以落到安全既地方,已經係一種策略.
甚至乎上集基本上冇乜人理會既裝甲系列,今集都變得更重要.因為上集既裝甲只可以係地圖上面執,甚至仲係跳平台既獎勵來,但係基本上比人射一下就冇,反而主角既主量可以用殺怪來補,仲越殺越有,所以當然係血量比裝甲重要.
今集主角就可以用噴火器將敵人燒著而燒著左既敵人被擊中或者擊殺都會跌出裝甲補充(但相反會少左跌補血)玩家可以自行選擇自己需要邊一種資源先可以令來緊既戰鬥效益最大化,亦係一種策略.
而且比起上集既無腦狂射,今集遊戲試圖將主角打造成一個專業既獵魔達人.惡魔今次有唔同既弱點,可以破壞唔同既部位減少佢地既攻勢,而且仲會對某種武器既打擊特別弱.了解怪物既能力,弱點同行為模式成為今次 Doom Slayer 成敗既關鍵,即係今集既 Doom Slayer 順手做埋《The Witcher》.
都唔講果啲要搵到場景上既某個物年或者怪物如果唔係怪物就會無限重生,或者係必需要用某種特定打法先會死既怪等等.每一個戰鬥既改進都令玩家係超快節奏既血腥射擊之中,加入利用場景,利用武器,利用敵人既思考,最後一次又一次咁係一對一百甚至係一對幾百既大屠殺之中安然無恙.
Doom Slayer 係故事上第一個見到惡魔侵入惡夢既人,佢係因為咁而有咁堅定既意志要殺滅所有惡魔.但係佢亦都係唯一一個仲生存緊既 Sentinel.
果隊為左入地獄永久清除惡魔但係被背叛而永久滯留最後死無全屍既部隊,只有 Doom Slayer 一個仲生存緊而且仲要一直係地獄殺到連惡魔都驚既人,絕對唔會係無腦只係識開槍既軍火佬.
一個咁樣既描寫之下如果 Doom 唔利用玩家(扮演緊Doom Slayer)既智慧去解決戰鬥既話,咁個設定寫到天花龍鳳都冇意思.id Software 竟然可以係一隻遊戲入面同時補完《Doom》既設定再提升埋遊戲玩法,真係冇人夠你玩,好野!
今集可以講係冇乜缺點,我自己覺得同唯一見過有人 X,而且又成立既只係唔知點解新武器或者能力到手之後,主角唔會好似上一集咁即場攞啲怪來試刀.
相反佢會無啦啦去左一 個 VR 空間,確定你真係可以用果種能力殺到一定數量既怪先比你走……雖然好多時去搵武器既期間主角都冇怪打緊,咁都唔洗突然比人扯走啫…..
冇喇!真係冇喇!作為一隻科幻射擊遊戲佢已經做到過左一百分.甚至乎係多人遊戲模式佢驚咁多年都係玩 TDM 會好悶好快冇哂人 (個個玩FPS 都做哂食雞咁,鬼有人仲玩搶旗 TDM 咩),佢仲整左個一對二,Doom Slayer 對惡魔既不平等對戰模式.
雖然我一向唔睇好不平等對戰呢個玩法,但如果係一隻過左一百分既單機遊戲,佢免費送埋比你,又唔會話唔要既.而且最少已經好玩過《Resident Evil: Resistant》先啦……..
總結︰大師兄返來喇!
今年真係九十後回憶重流,呢頭出完《Doom Eternal》,跟住又來一隻《Half:Life Alyx》,兩隻都打出系列新高度,來緊仲有隻萬眾期待既《Halo: Infinite》添.每一隻都為自己既科幻世界觀做出唔同程度既擴充,令到人越來越投入,真係好難得.
好 Game 最驚就係可一不可再,而家《Doom》一而再,可唔可以再而三就睇 id Software 想佢條路點行喇!
最終評分︰95
雖然唔知其他人可以學到幾多成,但係《Doom Eternal》應該都係來緊五至十年 FPS 遊戲既教科書題材,係一推出即刻變成經典既神作.
VJGamer 歡迎讀者投稿 – 如蒙投稿,請將文稿,筆名,作者簡介及聯絡電話,電郵至 [email protected].


text:
是咁的,話說當地時間10月28號朝早8點前少少,美國賓夕法尼亞州匹茲堡市中心,有一架當地港務局旗下嘅公共巴士喺燈位等緊轉燈嘅時候遇啱地陷,搞到巴士車尾跌入窿,車頭就懸空.
事後搞咗成個日頭先至將跌咗入去呢個窿嘅巴士吊走,連埋要接駁返受損嘅地下設施,呢個路段現時估計要封閉8個星期進行搶修.
即係咁講,通常呢啲咁突然又得意嘅情景總會引發到一啲人嘅生意噱頭――正如每年農曆新年香港年宵市場總會有啲古靈精怪,以當時香港比較多人講嘅話題搞出嚟,但又唔知算唔算應節嘅商品――美國呢啲邪惡資本主義國家當然更加唔會例外.
首先同大家睇下呢一間開喺美國賓夕法尼亞州匹茲堡市郊附近嘅餅店,佢哋揀咗打印類似當日跌落個窿嗰架匹茲堡港務局巴士咁上下樣嘅紙,插喺佢哋賣嘅朱古力冬甩個窿上面.
呢間餅店將呢一個噱頭擺咗上佢哋嘅社交媒體專頁之後,有啲網民見到仲以為只係一張改圖.不過正所謂「行動最實際」,有網民真係走咗去呢間餅店睇下啲冬甩係咪真係有一架巴士,見到個情境係真㗎喎!
諗到加架「巴士」上去啲食物上面嘅餅店就梗係唔止一間啦!跟住就帶大家去睇下同樣係美國賓夕法尼亞州,位於匹茲堡西北面80公里外嘅紐卡素市,呢一間餅店就相對玩得簡單啲,揀咗打印一架藍色嘅巴士插喺佢哋賣嘅杯仔蛋糕啲忌廉上面――諗落好似上一間用冬甩會比較切合「跌落個窿」嘅概念囉!
咁當然講到生意噱頭,就唔只餅店先至諗得到嘅,有藝術家用到今次「巴士頭凌空」事件嘅話題整咗一啲唔食得嘅商品添!
就喺返匹茲堡市,有一個當地嘅藝術家就用咗今次嘅事件創造咗一款聖誕飾物――仲要掛上聖誕樹又得,座檯又得.
佢依家就喺網上接緊訂單,預計11月中可以出到貨畀客戶,售價就係30蚊美金另加運費.呢個價錢抵唔抵有少許見仁見智――但貪得意買一件喺2019年聖誕可以恥笑一番,開心係無價嘅.
如果覺得講到聖誕節有啲遙遠嘅話,不妨睇下啱啱過去咗嘅萬聖節啦!
匹茲堡市就有一個人揀咗喺2019年萬聖節走去扮呢架跌咗入去大窿嘅巴士,佢喺萬聖節當晚著到咁樣周街走,引嚟唔少途人嘅注目,用3個鐘頭去裝扮都抵啦!
好多人成日都喺度話「人生不如意事十常八九」,如果覺得無啦啦坐巴士遇著地陷跌落個窿係一件壞事,不過反返轉頭咁諗,當時巴士上只有一個乘客揩傷碰瘀少少,不如共同享受一下社會上一時之間嘅歡樂噱頭啦!


text:
48歲森美字字珠璣分析點解要戀愛爆金句:男人要有4個女人
每個男人都要4個女人
《絲打圍佬》節目一開波,嘉賓森美就表示男女唔只身體構造不同,連腦部構造都好大分別,所以係冇辦法完全明白對方.對於搵老婆,森美就大爆每個男人其實都係想要四個女人,「男人係希望有一個老婆,一個情婦,一個情人,然後再有一個知己,每個位置都可以放一個人,最有趣嘅地方係佢會鍾意以上全部人,好公平對待每個人.」連詩雅聽完呢個獨到見解一頭霧水,森美續以一雙手解釋,每個人對左,右手都好公道,唔會錫右手多啲,而唔錫左手,揚言女人要接受老公或男朋友可以同時擁有兩個女人.森美呢番說話聽落好似好有道理,但諗深一層總係怪怪地,唔知佢老婆受唔受呢?
點解女人鍾意壞男人?
森美話戀愛係為咗開心,快樂,而人之所以會得到開心嘅感覺就係嚟自荷爾蒙,而荷爾蒙喺生物角度嚟講,就係繁衍下一代,人類係基因承載機器將基因流傳到下一代.正因為多情嘅壞男人可以俾到女人更多新鮮感,開心感覺,自然會傾向揀壞男人做另一半,同時多情亦代表容易發生親密關係繁衍下一代,「揀個渣男,係確保你嘅仔女有幸福,你個孫出到世,而犧牲女人自己嘅幸福,女人幾偉大呀.」
男人容易一見鍾情
森美仲分享關於男女睇「成人動作片」嘅唔同反應,佢話男人睇「成人動作片」,身體覺得興奮會直接表達,而女人對於自己要求高好多,就算身體好興奮,都要經過一番計算同思考,認定對方可以長相廝守先會認定係初戀.所以男人喺街上面見到覺得靚嘅女人就好容易一見鍾情,因為男人見到女人有一個好處,就會有興奮感覺.而且男人生理上生育下一代唔需要負責任,好短時間就完成工作,所以唔使太揀擇.
男女關係仍要堅守原則
雖然森美分享男女關係嘅諗法好open,不過佢都提大家有啲嘢一定要堅守,唔係人類進程會完結,例如女性不宜太早獻出第一次,因為俾咗個初 夜出去,男人個腦就會諗女人價值經已下跌,呢段關係好快玩完,最好都係留返喺結婚之後啦.
立即睇《絲打圍佬》
森美大哥嘅愛情觀認真獨特!


text:
走進西班牙 探索歷史建築
#寫出你遊歷#hutchgo資助旅費1000蚊
建築一直係文化藝術嘅重要一環,尤其係歷史文化.而近現代建築多數都係追求經濟效益同內部舒適,對外觀設計嘅追求自然就退而求其次啦.成個世界嘅建築都變到好單一好無特色,但西班牙就獨樹一幟.
我之前就無黎過西歐,不過見到今年二月飛巴塞羅那機票太平,中意同圍去嘅我決定黎到西班牙(之後都去左葡萄牙).西班牙係個好迷人嘅國家,尤其係文化藝術同埋野食,當然唔少得嘅就係呢篇遊記嘅主角建築,仲有仲有,黎到歐洲一定要睇足球,個種氣氛同係電視到睇係震撼好多.
瓦倫西亞(Valencia) 嘅科學藝術城.西班牙根本係一個盛產現代建築藝術家嘅地方!由Calatrava同Candela設計嘅科學藝術城堪稱係後現代建築嘅典範.科學藝術城係建係一個乾涸嘅河床上面,呢條河道入面仲規劃建設左一係列嘅公園.
呢度就係中心嘅入口.
藝術與科學城係由幾個部分組成:一個天文館,一個科學館(菲利佩王子藝術科學宮),一個歌劇院(索菲婭王後大劇院),過左金色堤大橋就係海洋館.海洋館係Candela設計嘅,其餘嘅都係Calatrava嘅作品.
天文館球形嘅天文館:上面有一個透明結構嘅拱形罩,好似一個貝殼,亦都幾似香港嘅科學館.
似一開一合的嘅眼,唔知你地又覺唔覺
呢個角度睇就似可愛嘅貝殼.
歌劇院造型都幾似一艘太空船.
呢個好似豎琴咁嘅就係金色堤壩大橋(Puente l’Assut d’Or).後面個個深紫色建築就係歐洲最大嘅海洋館.不過我去個陣,海洋館維修緊,所以就影唔到相比大家睇.
大橋嘅斜拉索亦都代表著魚尾,同科學館嘅魚骨互相呼應.
科學館嘅設計靈感同樣黎自於大自然嘅動物骨骼.
Santiago Calatrava係世界上最著名嘅創新建築師之一,亦都係備受爭議嘅建築師,以橋梁結構設計同藝術建築聞名於世.佢設計左威尼斯,都柏林,曼徹斯特仲有巴塞羅那不少嘅橋梁,都設計左里昂,里斯本,蘇黎世嘅火車站,仲有2004年雅典奧運會主場館.但佢嘅設計就比批評藝術大過實用性,據說佢係德國設計左一個玻璃嘅公路橋,雖然好靚,但弧度並唔實際,落雨滑到連人都行唔到上去.
巴塞羅那係唔少建築嘅落腳點,佢出產嘅建築師係真正嘅藝術家.大家有無聽過高迪,他嘅老師蒙塔內爾設計嘅聖保羅醫院都係美不勝收.當然創新係有代價架,聖家堂同醫院嘅資金都因為一直唔夠,聖家堂一直都起唔完,所以最反醫院只可以將計劃原本嘅46棟樓減成27棟.
聖保羅醫院主樓.係20世紀初,醫院已經唔再使用,最後改成為博物館.
以前嘅病房改成嘅藝術展廳.
主樓走廊
醫院嘅手術室.咁鬼靚嘅建築應該有助紓緩手術治療嘅壓力.
行政樓區嘅風格比較簡潔
醫院中庭全景
最後當然係西班牙建築史上最傑出嘅建築家-高迪,巴塞羅那最出名嘅建築幾乎都係出自佢手.黎到巴塞羅那,當然唔可以錯過嘅場建築嘅視覺盛宴,聖家堂,巴特羅之家,米拉之家,奎爾公園都好值得大家去睇.如果淨係得時間睇一個,我就會建議大家去聖家堂.佢係世界上唯一一個仲未完工就列入世界文化遺產嘅地方.好消息就是教堂計劃係高迪逝世100周年嘅2026年將會完工.
高迪嘅靈感黎自自然
登上教堂塔頂就可以俯瞰成個巴塞羅那.最佳嘅登塔時間就是清晨同傍晚,睇日出日落,不過教堂開門嘅時間係9am-5pm,所以冬天嘅光線會比較好,夏天光線太強.
最後感歎一下,或者淨係得西班牙呢d咁自由,熱情嘅國家先可以產生到咁”瘋狂”嘅藝術家,呢d”燒錢”嘅現代建築.”燒錢”不單單係起個陣,仲係永無止境嘅維修.不過亦都多得西班牙,先會有呢d偉大嘅建築藝術品,令到呢個世界唔會淨係得鋼筋水泥嘅石屎森林.


text:
聽日就要離開呢個住咗30年嘅社區,趁搬遷事宜大致搞掂,兼且腦袋想放空一吓,決定喺呢附近行多最後一次.
我行上滿佈小店嘅斜路,一堆近呢幾年先湧現嘅西式咖啡店同餐廳盡入眼簾,文青喺度打卡,外國人喺度歡暢閑談,年輕情侶喺度拍拖,熱鬧非常.自從某一年地鐵開通之後,以前勁難去嘅西環霎時間成為咗打卡熱點,成日聽到朋友講「你住呢區真係好幸福,有好多餐廳同推介熱點,我都係慕名而來」.每一次都換來我老實不客氣嘅回覆,笑住話老街坊嘅眼睛係會自動飛過呢啲新店,反而日去夜去嘅係喺店舖中間屹立不倒嘅街坊茶餐廳,由細幫襯到大嘅傳統潮州麵店牛腩麵店,同埋同啲老闆識咗好多年嘅士多.腦海中仲惦記着以前喺正街角落頭嘅柱記粥店,喺斜路上逢星期一三五先開嘅齒恆香蛋卷小檔,喺東邊街好似叫阿貴嘅裁縫叔叔店,仲有以前放學成日去逛嘅國光書局.外邊嘅人覺得呢幾條斜路就係新興嘅soho,區內嘅人睇到嘅,大概就係一條又一條好斜但係又要行晒先返到屋企嘅路.
我鍾意沿住般含道走到香港大學,每年秋冬天去到東閘旁邊嘅車路,就會聞到一陣陣嘅桂花香.細個對香港大學趨之若鶩,見到校園又大,建築又靚,考入全港最高學府成為咗少年時嘅目標.而家睇返轉頭,香港大學係一個好地方,唔在於佢嘅建築有幾歷史悠久,有幾宏偉,而係喺入邊你會認識到志同道合,同聲同氣嘅同學,一齊揮霍過青春歲月,一齊討論過點樣為呢個城市同為自己嘅理想而奮鬥.嗰種搏盡精神,先係香港大學嘅精髓.
如果有時間嘅話我想再行多次上西高山,由香港大學計起向山頂行一個鐘倒就會到.西高山嘅景色美絕全港,超過180度盡覽香港景色,香港島,九龍,新界,維多利亞港,甚至係嗰啲日後即將會被大規模無情發展嘅島嶼,都睇得一清二楚.我想講住呢區最幸福嘅事情莫過於此,行一個鐘嘅路,喺中西區最高處,睇到呢個世界最令你最難以忘懷嘅風景.
行吓行吓原來已經過咗四個鐘,細個嗰時以為時間好多,有啲路「你今日行唔完,咪上返屋企聽日再探索過囉!」
大個咗就知道,生活可以俾幾多瑣碎嘅事去充斥住,生存需要幾多勇氣同精力去堅持.舉家離開呢個決定並唔容易,但為咗下一代有更自由嘅生活,喺今日嘅香港嚟講,好似並無其他更好選擇.好好告別呢度嘅一切,好好記住呢個細小但富有人情味嘅社區,每段路,每條街,每間舖頭,每個熟悉但唔認識嘅街坊,每個回憶都成為我日後生活嘅養分,記得自己嘅根,就會拼命搵到出路.


text:
「TVB花旦」黃智雯(Mandy)除咗有靚樣有演藝,仲有多才多藝,尤其佢喺藝術方面,唔單止跳舞犀利之外,就連彈琴都有一手.
日前,黃智雯喺社交平台曬出大曬舞技,仲留言話:「同大家分享下練舞日常,點解最后會怪叫😱,因為跳完先發現跳漏咗舞步🙄😭.」
黃智雯曬完舞技,呢日又大曬琴技,佢嘅一班圈中好友以及網民都紛紛留言讚佢好才華.
而片中嘅黃智雯素顏出鏡,無懼以真面目示人,喺零濾鏡之下依然好靚,38歲嘅佢竟然可以散發出清純少女味,好有學生妹嘅感覺,網民大嗌差啲認唔到.
講到黃智雯,其實佢曾經參選2007年度香港小姐競選,當年佢係三甲嘅大熱門,不過最終都止步五強,由樣貌平庸嘅張嘉兒爆冷攞落冠軍.
喺比賽之後,黃智雯就獲TVB嘅安排,入讀第22期TVB藝員訓練班,畢業之後就同TVB簽約,正式做「TVB親生女」.
從一開始嘅茄喱啡到做到宜家成為TVB花旦,黃智雯比其他演員已經算運氣好,咁耐嘅磨練,艱辛唔係一朝一夕的,希望黃智雯喺之後嘅事業上可以有所成就,期待佢嘅表演!
希望黃智雯喺之後嘅事業上可以有所成就,祝福佢同男友早日拉埋天窗,都祝佢可以早日獲得視后.
Like MisshkNews Facebook!不出门也能知天下事~


text:
「生果」
近幾年真係越嚟越多人去果欄買生果,而我大部份嘅時間都係去買士多啤梨,車厘子同水蜜桃.因為呢三樣嘢真係比較抵買,價錢一定比超級市場平,而且一定靚過超級市場嗰啲.所以識買生果嘅人都會去果欄買,當然亦有好多公司會係大時大節嘅時候去果欄買生果嚟送俾啲客!但係今年車厘子遇著農曆新年,真係多人到爆,今日去到基本上好多生果都已經賣晒!
「果欄」
又係一年一度去果欄買車厘子嘅季節,當然而家啲人越來越識食,唔係塔斯曼尼亞嘅車厘子都唔會買.今年啲價錢真係好誇張,上星期去果欄竟然一盒要七百幾蚊,足足比起上年貴成一倍!之後去到經常幫襯嗰間一問佢就話因為就嚟農曆新年所以啲生果俾人搶到貴晒.咁又係!今日終於再去睇下有無車厘子賣,見到一盒竟然只係二百五十蚊,所以就買咗兩盒返屋企!哈哈!
「好彩」
今日真係好好彩因為去到嘅時候老闆娘已經話無乜車厘子剩,遲啲嘅話都無份.當然因為太多人基本上都無可能睇下盒車厘子靚唔靚,真係講過信字!不過返到屋企一打開,粒粒都大過個五蚊銀.而最緊要係乜?當然就係二百五十蚊一盒,計返條數大約五十六蚊一磅!講真超級市場啲流流車厘子都係差唔多價錢.其實我哋一家人邊度識得晒兩盒車厘子,但係真係好平而且之後新年,所以可以用嚟招呼朋友!
Also published on Medium.


text:
「犯錯」
有時做嘢真係唔可以犯錯,因為有啲嘢一做錯咗就要從頭嚟過.原本可以快快手做完點知到最後又浪費咗好多時間去尋找錯處,有時真係要花多一倍嘅時間先至做完.只不過有時真係睇漏咗少少嘢,而就係嗰少少嘢就令到件事慢咗.有時已經睇多次自己有無做錯野,點知又係出事.不過有時唔撞過板就唔知錯咗係邊,點都好過以為自己做啱,但係其實做錯晒.好彩仲有時間挽救!
「時間」
曾幾何時有一位老闆同我講過,做任何嘢如果要做多過一次其實係費時失事,如果可以盡量第一次做嘅時候就應該要做好佢.就算花多少少時間去覆檢都好,始終好過做完之後,先至發現有問題要重新做過.當然嚟個道理好多人都明白,但係偏偏好多時就係走漏眼,真係一子錯,滿盤皆落索.而往往都係當你最忙,最趕時間嘅時候就做錯嘢,嘥晒啲時間去糾正問題同錯處!
「錯誤」
我其實真係好討厭一啲嘥時間嘅嘢,因為人就喺得個幾十年,所以與其浪費啲時間係啲瑣碎同無謂嘢上面,倒不如早啲更有意思嘅嘢.當然自己有弱點,就係粗心大意同心急.雖然經過咁多年嘅鍛鍊,已經有所進步,只不過總有啲時候,越係小心,就越易出事.唔知係唔係太耐無做一啲不斷重複嘅工作,定係自己真係老咗,竟然犯咗一啲低級錯誤.都係時候快快手搞掂返啲嘢先!
Also published on Medium.


text:
23 AUGUST 2019(FRI)
今個暑假小小豬去左兩次B.Duck玩水樂園,之後又住過B.Duck主題房間,依隻豬仔對B.Duck可以話去到迷戀程度.
早幾日見朋友仔分享左B.Duck嘅可愛點心相,睇見都真係即刻超心動,好想帶小小豬嚟等佢開心一下,所以就趁好姊妹約我為小小豬慶祝生日時,就嚟「德記茶樓」朝聖,食個鴨仔午餐啦~
其實之前都知道B.Duck係澳門有一間點心餐廳,每次去澳門玩都好想去,但次次都係抽唔到時間去,終於依家佢地係旺角開新店,可以嚟食晒啲B.Duck落肚啦!
一入到餐廳小小豬就已經WE WA咁聲,因為周圍都有好多打卡位,學小小豬話齋「B buck無處不在」,可愛度絕對係爆燈,好難忍到手唔狂影~
仲將一啲香港嘅特式加入去B.Duck度添~
唔止牆身,就連天花板都有B.Duck踪影呀~
就連餐具都有添~
由於依家都仍然係試業期間,所以佢地都以點心為主,部分小炒類嘅食品就未能提供.當然....我都係為B.Duck而來,所以就主攻有B.Duck圖案嘅點心啦!
蓮蓉壽桃~
招牌奶皇包~
招牌奶皇包~
古法馬拉糕~
蝦餃皇~
燒賣皇~
上海小籠包(依個冇B.Duck都叫?咪就係因為小小豬係小籠包控,每次飲茶都一定要食幾粒先安落)~
蛋撻~
由於所有點心都係即叫即蒸,所以都需要等一陣先有得食(大約15分鐘左右啦),不過亦可以趁等食嘅時間周圍影下相.
整體上食物都唔錯嘅,唔似一般主題餐廳咁只係得個樣,可以話啲點心係睇得又食得.但記得唔好影相影得太耐,因為點心係要熱熱地食先係最好食嘛~
我地兩大一小食左大約三百蚊,以主題餐廳嚟講個價錢都叫做可以接受嘅,最緊要係小小豬食得開心又飽飽嘛!
小小豬仲話等遲啲正式開張之後要帶Daddy嚟食多次,佢話可以試埋其他新菜式哦.平日話同佢去飲茶都總係唔太願意,依家又話要主動嚟,B.Duck嘅魔力真係大呀..呵呵呵!**有興趣朋友可以去官方Facebook專頁留意佢地嘅地址同營業時間**


text:
netkid 寫:
阿公好o野, 感謝阿公
但我就好奇怪, 我就試過好簡單咁, 先 flash 大陸 rom 落部機度, 嚮大陸 rom 度, 抄個 framework.jar file 出黎,
然後再 flash 番韓國 rom, 再寫番 framework.jar file 落去機, 改埋 permission,
之後試過都得, 可以 send 到 中文 sms, 但部機好唔穏定, 間中 reboot, 最後部機開番機仲會入埋 safe mode 添,
再開番機, 正常番, 但又 send 唔到中文 sms, 即係就咁抄個 framework.jar 可能係唔得,
可能唔同 rom version, 個 framework.jar 都有 d 唔同,
要用番阿公呢個方法, 改番自己個 rom 的 framework.jar
你果個方法又真係慳水慳力, 但你睇漏左一句: "因為每個 framework.jar 都有個 signature, 唔改得, 所以要用原本果個做種!"
即是你要用原本果個 framework.jar 做種, 抄大陸 ROM 果個 framework.jar 改過既內容過去. 咁先夾番個 signature.
PS: 如果大陸 ROM 靠得住, 我使鬼咁辛苦自已改咩


text:
2020年5月8日星期五
母親節呈獻: 蟲草花送阿媽
前幾日同個朋友讚碗米線好食,然後佢問我係邊度,我同佢講:譚仔!
然後,佢妖左我一聲.嗰種仇恨嘅態度就如正常人見到李小姐坐係個主席位就話自己係主席一樣.
當然可能佢見我平時好鍾意食米線,平時讚好嘅米線店如數家珍,以為我會推介一啲小店或者係驚世新店,可惜令佢失望左,唔好意思.
因為跟住落嚟我竟然係介紹譚仔嘅米線,可能你會即刻想轉台.
不過,我又覺得幾特別,咪寫下介紹下,都有gimmick .
連細So都係IG講呢個米線,你就知有幾潮.
嚟緊呢個星期日係母親節,好多餐廳都推出左唔同嘅promotion ,嗰種熱鬧前所未見,撞正限聚令又解封,人人忍唔住都要出街食飯.
基本上每條大街小巷,餐廳大大細細,禮拜六日都高朋滿座,有幾耐冇聽到自助餐分兩個時段都會爆到不行,相信呢個對飲食業來講係一個好消息吧.
有好多唔錯嘅餐廳promotion可以講,不過先講過幾特別嘅譚仔母親節呈獻.
呢個新攪作,就係蟲草花雞湯米線.
見到個樣,好似真係好吸引,而且擺喺你面前呢碗個樣同個廣告都算好似,幾滿意,唔同麥當勞,常常真實情況同廣告相差甚遠,就好似嗰啲網上騙案嘅美女一樣.
不過如果你想來吃辣嘅話,呢個湯就未必啱你,因為係飲雞湯嘅為主,冇得點一二三四五六七八小辣.
先飲一口雞湯,感覺唔錯好鮮甜.
有蟲草花,竹絲雞蛋,雲耳,杞子,雞卷,米線配上蟲草花和雲耳,加上清甜嘅雞湯好夾.
不過好食嘅竟然係個竹絲雞蛋,當然你唔可以攞日本拉麵店嘅流心蛋來對比.
覺得幾好食嘅仲有呢件雞卷,大大件,全部雞肉冇平常嘅咁乾身,件件都不錯.
呢個期間限定,只係兩個禮拜,完咗就冇啦.
說真呢碗米線驚喜度甚高,同平時譚仔米線有少少分別,聽朋友講譚仔三哥米線其實都有新攪作,果一碗就係花膠雞湯米線,同樣可以幫阿媽養顏滋陰.
如果你訂唔到位,又唔知食咩好,同佢過嚟食碗米線都係一個小小驚喜嘅心意吧.
凡事都係講心意,和媽媽簡單吃個飯,其實無論食乜嘢都一樣咁高興.
可能你會話,食米線咁cheap,你估而家好好景咩?美國今日剛剛公布嘅首次申領失業救濟人數又話二戰後新高,慳啲錢都好.
無論點,食乜好,都在此祝天下媽媽一樣快樂.
譚仔雲南米線
全線分店
訂閱: 發佈留言 (Atom)


text:
第一胎岩岩生完4個月,因為有前車之鑑我唔想BB’s比99湊,我想BB’s快樂健康成長.湊B好辛苦我夾硬頂搞到一身痛但無怨無悔因為我愛距地,c6好似未進入狀態咁經常一放假就要出去玩打麻將或打機,距話要有社交,仲成日話我攬住晒唔肯放手比人湊.但其實我有試過,99湊B我真係好多嫌,岩岩返黎時距成日同我搶BB’s(BB咸距搞唔掂我話比我氹距唔肯)搞到我情緒好大波動,或成日係度影影影錄錄錄周街send相比人抱住B同人地傾WeChat,BB又好好奇隻眼係咁望手機度,我好驚距地咁細個睇得多電子野壞眼.BB咸時距又抱住係咁抖抖抖!話佐唔好抖了轉個身又見到距係度抖BB!咁樣點叫我放心比距湊?62因為工作關係要夜晚10點左右先黎到探B,每晚都會黎,但果個時間BB要訓覺,距地黎佐係咁玩BB搞到BB冇得訓係咁咸,呢d事我都有同c6傾,距仲怪返我轉頭話我唔比距老豆媽咪抱B,仲話距地唔黎我最開心~其實我冇咁嘅心態!我不過係心疼BB眼訓冇得訓!自從生完,自己情緒都好低落,都忍唔住自己偷偷爆咸過幾次,經常失眠,對未來好徬徨,好無助.好彩我媽咪辭佐工黎幫我湊BB’s,距做錯或唔識我可以直接同距講都唔怕距記仇唔怕大家都唔開心,雖然有時我唔食飯距好長氣我好煩,但始終媽咪係身邊心情都好返小小.
c6訓覺鼻鼾聲都幾大下,以前唔覺有問題,但e+晚晚BB’s都會比距嚇醒好幾次,本身已戒夜奶咁半夜醒佐又要補奶又要氹訓,c6好眼訓,距氹女女訓,但一上床女女就醒返咸,兩次之後距就好炆講晒粗口了~我好討厭距講粗口冇d耐性!拍拖到結佐婚一年仲係好地地,自從轉佐部門做野之後就成日粗口脾氣都差佐好多.郁唔郁就發脾氣之後又同我say sorry 搞到我好攰.我突然間好迷惘,琴晚得訓到一個鐘,因為BB比距吵醒我搞掂佐之後都訓唔返了~我唔知我仲愛唔愛距,突然間覺得好似有d反感距一樣~
哎 語無倫次 我唔知自己想表達咩野


text:
現年28歲嘅「TVB小花」林穎彤自曝童年悲慘,一歲幾畀生父拋棄,林媽咪獨自撫養兩個女,喺巨大經濟壓力之下無計可施,唯有抱住林穎彤做乞兒度日.
其實林穎彤十幾歲嗰陣已經成為童星,佢憑借喺亞視劇集《萬家燈火》而為人認識,當時佢同媽咪亮相鮑起靜主持嘅電視節目親述身世,而呢段18年前嘅片段呢排再次被翻炒.
正忙住重拍經典劇集《十月初五的月光》開工嘅林穎彤,佢話:「條片咁多年再度重現網上好驚.」
林穎彤仲話:「呢個係我成長經歷,令我更加覺得人生好難得,我會好珍惜同感恩身邊有媽咪,仲有好多愛我嘅人,所以我會努力做嘢,唔辜負媽咪咁辛苦養大我.珍惜每一個幫過我,提攜我嘅人,多謝大家對我嘅關心同厚愛.」
其實林穎彤喺入行初期收入唔穩定,林穎彤曾經喺眼鏡店做售貨員,更曾經因為住公屋而抬唔起頭做人,不過為咗養家,幾辛苦都要捱落去.
2016年林穎彤喺《城寨英雄》中飾演悲慘孖辮妹李懷鑫(鑫鑫),正因為身世同劇中角色相似,爸爸嘅陰影讓佢演活咗呢個角色,成功入屋,之后工作機會接踵而來.
之后林穎彤喺2017年加盟星夢娛樂同時發展歌唱,2019年佢更奪得新城勁爆頒獎禮《勁爆新人獎》同2019年度勁歌金曲頒獎典禮《最受歡迎新人獎》等多個獎項.
唔理點樣,希望林穎彤喺演藝路上繼續發光發亮,相信佢嘅事業發展得越嚟越好,期待佢嘅表演!
Like MisshkNews Facebook!不出门也能知天下事~


text:
近期,TVB午夜時段重播劇集《斗氣一族》,喺劇集播出之后,勾起觀眾們滿滿嘅嘢之外,劇中嘅好多演員都再次畀觀眾們關注,有啲演員到而家還拍戲,有D就已經淡出咗幕前.
其中一位演員何嘉麗,佢喺劇中飾演嘅系秘書,何嘉麗作品《義唔容情》中飾演黃日華嘅義妹,所以喺九十年代,何嘉麗都系唔少人追劇嘅熟面孔.
不過現實中何嘉麗嘅童年時期好噉坎坷,得到號稱TVB男神之一嘅喬宏嘅幫助佢度過難關.
何嘉麗1986年參加TVB電視小姐選舉入行十二年,現實生活中做過輔警,入行后佢多數飾演女CID,仲有“御用女警”之稱,何嘉麗當時都出演熱播劇,《新扎兄一九八八》,《我系黃飛鴻》與及《刑事偵緝檔案》系列中嘅芬女毛德芬.
但最令觀眾印象深刻嘅作品當屬《義不容情》嘅陳少玲,劇中背景坎坷,角色經歷畀人覺得心痛.
現實生活中,何嘉麗真系戲如人生,童年黑暗,中學老竇因出軌而拋妻棄子,所以阿媽獨自一人帶大仔女,何嘉麗作為姐姐都周時同媽咪分擔嚇家務,單親家庭中長大,缺少家庭溫暖.
離婚后每次阿媽遇上了煩心事就系會攞佢嚟出氣,妹妹喺中學時期又好叛逆仲離家出走,何嘉麗與妹嘅關系疏遠咗.呢啲背景下,何嘉麗以前好自卑嘅,好冇安全有.何嘉麗自曝因為呢啲有過自殺念頭,但喺最后撐住咗.
喺噉嘅家庭中,何嘉麗喺步入婚姻殿堂嘅人生大事中老豆都冇参与,不過喺入行之后嘅佢喺藝人之家識咗喬宏與及佢太太,佢哋夫妻二人將何嘉麗當系自己個女噉對待.
后尾佢爸爸系透過朋友嚟告知何嘉麗患自己胃癌即將過身,表示想喺臨終前可以見上佢哋一面,得知原來佢畀“小三”呃去曬所有錢,佢兩次試圖自殺,睇住病床上老豆,何嘉麗嘅心瞬間就軟,佢選擇咗原諒,花4个月去陪伴,直至過身.舊年嘅時候何嘉麗罕見現身公眾活動.
喺訪問中何嘉麗表示佢人生中,爸爸呢個角色對于佢嚟講缺席好耐,佢想對爸爸話一句「爸爸我依然系好愛你”.
即管何嘉麗嘅經歷好唔開心,但好在佢生性樂觀,而喺何嘉麗嘅事業上,佢其實早喺1999年就退出咗娛樂圈,喺2007年結婚之后就同老公移居到加拿大過住幸福簡單嘅日子,我哋都祝佢可以一直幸福快樂落去!


text:
(英文課程)3個免費英文水平測試介紹
想去報考IELTS,TOEFL,TOEIC等等國際性嘅英文能力測驗,提昇自己嘅英文水同能力.但係又唔知點樣定立目標同選擇合適自己的英文課程?「知己知彼,百戰百勝」,喺定立目標同選擇英文課程之前,最緊要就係知道自己嘅英文level去到邊,再根據自己依家嘅能力去揀深度適中嘅課程同調整目標.如果唔係所學到嘅野會好難吸收,無助提昇自己嘅英文水平. 想知道自己英文水平去到邊,Spencer Sir今日就同大家分享下3個英文水平測試,比你哋評估下自己現時嘅英文水平大概喺邊到. CEF / CEFR標準 CEF / CEFR (全名: Common European Framework of Reference for Languages: Learning, Teaching, Assessment).呢項標準係由歐洲委員會設計為歐洲語言在評量架構和教學指引,考試,教材所提供的基準,希望為不同地區嘅語言考試水平提供一種標準化方式.佢嘅參考標準為聽,說,讀,寫,連續的口頭表達和參與對話五項.而且受到多國政府,企業與學術機構認可.好多國際性英檢,如多益,托福,雅思都已經採用 CEF 分3個級別,細分為


text:
Wikipedia:申請做管理員
申請做管理員 (RfA) 係由維基百科社群決定由邊一位成為管理員(或者sysop)嘅程序. 管理員會有多樣技術上嘅功能以幫助維護.用戶可以遞交佢哋自己嘅申請書(一個自我提名)或者由其他用戶提名.
請喺遞交您嘅管理人員申請之前,睇熟Wikipedia:管理員閱讀一覽.
粵語維基需要選出一啲管理員人選.有興趣嘅請喺下面簽簽名,介紹下自己,畀位大家出下意見,投吓票,為粵語維基嘅成功努力!
請跟足申請做管理員指南去開新嘅申請.
關於申請做管理員改
社群會畀管理員狀態畀一啲信任而且熟悉維基百科政策嘅用戶.管理員會擔當高標準嘅要務,佢哋有時意識到係維基百科嘅「正式臉孔」.管理員必須要有禮貌,要對於其它用戶有好嘅判斷同埋耐性.被提名者應該係嚟咗維基百科有一定嘅時間以畀到其它人有呢項嘅才能.差唔多全部嘅管理員嘅行動係可以反轉嘅.管理人員係有主要附加嘅職務,有啲規矩同埋政策係只係應用於管理員嘅.
- 提名標準
- 呢度係冇一個正式嘅必要條件去做管理員,但最基本嘅都係要有基他編者嘅基本信任.有啲用戶喺個人上會釐定唔同種類嘅標準.你可以提名自己.有啲人提名自己,會比畀人提名嘅標準更高,可以畀其他人可以睇到你係主動渴望為社群服務,以得到佢哋嘅贊同.
- 提名程序
- 任何喺良好品行嘅用戶都可以同其他用戶提名.提名會喺提名貼上喺呢度時通常會放喺呢度至少30日,喺呢段時間,已經註冊咗嘅用戶可畀佢哋自己嘅意見或者加上評論.喺呢個時間結束之後,候選人會收到一個大致嘅共識去表示可以做到管理員.嗰啲整理管理員晉級嘅事務員會睇番之前嘅討論係唔係有一個大致上嘅共識(喺呢一度嘅共識閥值大約係有百分之 75 到 80 嘅支持).只有事務員可以結束或收埋已經有決定性嘅晉級或者非晉級.喺被受到破壞嘅情況,唔符合格式,唔夠支持或者已經退出嘅提名之下,非事務員可以選擇收埋嗰個提名,但係佢哋永遠唔會去決定嗰個提名係唔係已經達成共識.
- 喺一啲例外嘅情況之下,事務員可能會延長投票嘅死綫或者宣佈對個提名重新投票以得到一個更清晰嘅共識.如果你嘅提名失敗咗,請喺你再自已提名或者接受提名之前等候一個合理嘅時間 – 最少一個月 – 先至好去再提名.
- 點樣提名一位編者做管理員
- 要提名你或者其它用戶做管理員,請跟住喺呢一頁嘅指示.
- 如果你要喺建立提名陳述時需要協助,可以去管理員留言板同現任管理員商量下.
- 投票同埋評論
- 邊個可以投票:任何喺粵文維基百科有自動確認資格嘅人都歡迎投票,包括提名人,但係,候選人投畀自己嘅投票係唔計嘅,同埋可能會被移除.
- 邊個唔可以投票:未登入嘅編者(「匿名」),未有戶口嘅用戶,或者未攞到自動確認資格嘅新編輯.好新嘅編者可能基於懷疑類似襪公仔嘅呃人行為,可能唔計.
- 去加入你嘅投票,撳喺有關嘅候選人嘅「喺呢度投票」連結.你可以喺有關嘅標題中加上你嘅簽名,表明係支持定係反對.
- 中立票亦都可以投,但係通常喺決定百分比時唔會計埋,但喺一啲邊界情況下,事務員可能會考慮佢哋.
- 請解釋你嘅投票,如果可以嘅話,包括一句短嘅解釋,以說明你嘅原因,尤其係當你反對提名嗰陣.
- 喺評論入面要尊重其他人.
- 討論係喺其它意見部份中進行.長討論係喺佢哋每一位被提名人嘅討論頁中進行.任何一位都可以加上評論同埋討論,包括匿名編者.
現時嘅管理員提名改
提名即係提出共決,由大眾用戶決定接唔接納.如果你提名一位用戶,請喺佢哋嘅對話頁留言同埋同佢哋講,如果佢哋要接受提名,就喺哩度回覆.如果你想提名自已,請留意喺哩一度做管理員係無捷徑嘅.而家申請管理員嘅人,大概需要1,000個編輯同埋幾個月嘅編輯經驗,否則成功成為管理員嘅機會微乎其微.
請記得喺投票嗰陣,同時更新票數.
關於申請做事務員改
事務員係一班可以根據社區嘅決定,去為其他用戶整做管理員或者事務員嘅管理員.佢哋亦可以為其他用戶更改用戶名,同埋可以為用戶標示機械人狀態.
申請做事務員嘅程序係同申請做管理員嘅程序差唔多,但係一般上都係自己申請.成功申請做事務員嘅標準一般會比管理員嘅標準為高,亦取決於票數,投票人同候選人嘅參與能力,以及重要嘅失格.候選人響提名佢哋之前,可能考慮會響呢度開始討論關於需要更多事務員,以取得主要嘅共識.
事務員係預咗嘅為唔同嘅個案去決定共識同埋要為決定作出解釋.投票一節同問題模可以用{{subst:Wikipedia:申請做事務員/候選人問題}}加入.新嘅事務員亦會響Wikipedia:之前啱啱建立咗嘅事務員同埋Wikipedia:管理人員任免記錄.失敗嘅提名會響Wikipedia:未能成功晉級嘅事務員記錄.
最少,響申請呢個位置之前,先睇吓事務員要做啲乜嘢,睇下Wikipedia talk:申請做管理員嘅討論同埋有關嘅歸檔.
請響呢一小節之後嘅最頂度加入新嘅請求(再一次,請響投票時更新票數)
現時嘅事務員提名改
相關嘅申請改
- 響其他Wikipedia計劃申請權限
- 響meta度申請做管理員或事務員
- 有關響任何計劃中自行辭任管理職務可以喺m:Requests for permissions進行.
- 有關標示一位用戶做機械人可以喺Wikipedia:機械人/請求核准.


text:
禁咗晚市堂食咁耐,梗係要搵間特別啲嘅餐廳啦!位於旺角T.O.P商場嘅呢間特色新餐廳「No Money So Lonely」就岩晒喇~ 作為打卡熱選Mamaday嘅姊妹店,店面嘅裝修都絕對冇令人失望.以懷舊玩味嘅風格為裝修主調,朋友即刻話間舖隻色好「Gucci」,雖然我唔覺得有Gucci嘅味道,但最重要係每一個角落都係好好嘅打卡位!
「No Money So Lonely」係店內唔難發現佢地有個店名簡寫「NMSL」,連個名都咁有趣,唔知啲食物又會唔會有驚喜呢~ 餐廳菜式主打東南亞fusion,好多菜式都係從來冇見過嘅配搭!
⭐記得抹嘴墨汁卡邦尼配巴馬火腿意粉 $118⭐
好creamy嘅一款墨汁卡邦尼意粉,雖然墨汁味道唔算好濃郁,但意粉麵身夠煙韌有咬口,唔知係唔係自家嘅手工意粉,好有水準! 另外呢款墨汁卡邦尼係可以轉配烏冬,相信都一樣會同個汁好夾,可以一試.
⭐貧窮是寂寞的拼盤$96⭐
唔知無敵寂寞啲定係貧窮寂寞啲呢?食呢個拼盤其實一啲都寂寞!拼盤有薯條,冬陰功炸飯波,腐皮扎肉同秋葵蝦,以為係普通煮煮炸炸都唔會有乜特別嫁啦,點知個冬陰功炸飯波竟然有驚喜! 咬落外脆內軟,而入面舊飯就有好香嘅冬陰功味,一口size唔會太heavy !
⭐冬蔭公大蝦比薩 $136⭐
邊估到連pizza都可以做到有東南亞嘅味道~ 寫到明大蝦就真係每一塊pizza都有隻大蝦係上面,啖啖蝦肉都不特止,冬陰功味都做到足,不過只有微微辣嘅程度,想過辣癮嘅話可能下一道菜會更加啱你心水.呢款係薄皮嘅pizza,食完都唔怕太濟,仲可以食埋其他菜式.
⭐辣的心太軟 $68⭐
想過辣癮嘅話就一定要試下呢款甜點!無錯,竟然食甜點可以做到咁嘅辣度真係好意外,有辣味之餘,朱古力嘅味道一樣好香.就算唔好甜點嘅朋友都覺得呢款絕對係值得一試.
⭐八角柚子梳打咖啡 $46⭐
飲品就特別講下朋友嗌嘅呢杯「八角柚子梳打咖啡」,單單睇個名係好難想像到飲落去係咩味,其實飲咗都好難形容番個味道出嚟.朋友覺得好似飲緊湯水,而我就覺得似凍咗嘅涼茶~ 不過唔好誤會,呢杯絕對唔係難飲,朋友都成杯飲晒,只係一種唔熟識嘅味道.
由於我哋去嘅時候仲係餐廳嘅試業期間,唔知之後正式營業嘅菜單上仲有冇呢幾款菜式選擇,不過我都好肯定會再嚟呢間「No Money So Lonely」食嘢!畢竟願意做創新做呢種嘗試嘅餐廳都唔多,仲要整得好食,係絕對值得支持!
No Money So Lonely
旺角彌敦道700號T.O.P This is Our Place 4樓406-408號舖
聯絡及訂位:59212838 (Whatsapp)
圖文:MayM
版權所有,不得轉載
仲想睇下有咩好嘢食推介,就睇下👉呢到👈啦~


text:
寶寶很苦,但寶寶不說⋯⋯平時返工返學對住無良Freerider,廢柴上司,刻薄老細⋯⋯嗚呀~我漿爆喺呢一個Moment要爆喇!今晚!就今晚!我要約班Friend出嚟吐苦水!返屋企處理完國家大事,宵夜時段出嚟搵個地方一路食嘢一路吹水.串燒份量小小就啱哂喇!星期五晚,睇定以下呢間小店,嚟個Happy Friday聲討大會吧!
紅磡 美味佳
呢間喺紅磡近黃埔嘅串燒店CP值極高!多款串燒價錢都不過係$15以下,價錢平但味道一啲都唔差,因此吸引好多Poly學生同街訪落嚟食,仲起咗個朵比佢叫「肥婆雞」,係唔少人嘅集體回憶~
鋪面唔算太細,大概有50個座位,座位都算闊落唔太迫,小編多次試過閒日夜晚11點左右去到,座位依然有8-9成滿,就算外賣都要排隊,可想言之有幾受歡迎!
用剔紙仔方式落單,價錢一目了然,姐姐會係食物嚟齊後再去你張枱Confirm一次睇下有冇漏單.飲品就可以自己去雪櫃拎,賣單時再計數,夠哂清楚!不過小店未有酒牌,如果想飲啤酒嘅話就可以去鄰近便利店買,入去一路食一路飲!
如果係當正餐怕唔飽,呢度除咗串燒之外,仲有車仔麵,大碗抵食.不過想攝取碳水化合物充飢,就一定要叫呢度嘅蛋炒腸粉,外皮煎得脆香,內裡軟腍,加埋芝麻醬,甜醬味道一流,份量亦都唔少,如果想試埋其他串燒就要3個人Share啦!
食串燒不忘食菜,呢度嘅燒韮菜超級大串,擺滿一個碟,燒得香口但唔會太乾,菜嫩無渣,$8一串極抵食!
翠肉瓜先烚熟再燒香,唔會比爐火蒸乾水分縮水,厚切大塊入面仲好Juicy~
粟米一份有兩小舊,份量足一條,兩個人食叫一份啱啱好.
燒茄子同樣係大碟,多肉而且燒得夠腍身,調味唔會過鹹,非常不錯!
招牌燒雞全翼(又名肥婆雞翼)$10/串,$26/3串,原隻上大隻多肉,皮脆孜然味香,唔怪得係呢度嘅必食之選!
大部份肉類同丸類都已經用蜜糖,孜然粉調好味.不過咪住咪住!呢度仲有一樣秘密武器,好多人都滄海遺珠.望吓枱面上嘅小鐵罌,就係佢喇!
呢個沙嗲汁先係真正嘅隱世美食,花生,沙茶,同沙嗲香極濃,淋上肉類同丸類將佢地提升到去無敵嘅層次,尤其係加落花枝丸同豬頸肉上面,一秒將佢變成九龍城泰國風味,而且係無限添加,啱哂同小編一樣重口味嘅朋友呀!
日晝工作厭力已經好大,到咗夜晚同一班朋友嚟到地踎小店,喺呢度無需要裝模作樣討好任何人,吔串墨丸大數呢個世界嘅不公,聽日瞓醒又係一條好漢,繼續作戰,呢個就係生活(含淚)
美味佳
地址:紅磡寶其利街2號地舖


text:
點樣登記八達通入iOS八達通App
大家都知道,iOS個八達通App係唔能夠讀取到張八達通嘅,必須要使用一個要另外買嘅讀卡器先可以讀到,原因相信係因為Apple 未全面開放NFC功能所致.
最近八達通推出咗新八達通App,終於可以俾大家喺iPhone度睇到八達通嘅交易紀錄喇,不過好神奇地係睇唔到有幾多餘額㗎喎 :0)
首先,喺裝咗最新版嘅八達通App之後,去More度嘅Manage Octopus再新增八達通
然後如無意外就會出現呢個畫面
開咗Past 3-month Spending Records 之後就會叫你帶張八達通去啲服務站度拍去啟用嘅,咁邊度有服務站呢?八達通官方都有講㗎啦,喺呢度就唔重覆喇.
八達通服務站個mon應該首先喺咁樣,求其督一下或者攞張八達通嘟埋去都可以叫醒部機.
個八達通服務站嘅主頁就係咁樣樣,咁就選擇完成「八達通App的八達通登記程序」
跟住就嘟一嘟張八達通就ok
一嘟完張八達通之後就已經完成咗.出現呢個畫面就冇問題.
常見問題:
點解嘟埋去話未成功:肯定係你自己低能拍咗一次又再拍,系統已經冇咗你個pending嘅紀錄,自己低能唔好賴部機.
最後,八達通幾時加入Apple Pay


text:
講完d 唔開心野,講返d 令人開心d 0既敗家野先,平衡0下嘛.
上一篇講爛臉,其實我間中都會有呢d 情況,不過就少有咁嚴重(喊!),雖然呢d 日子最好唔化妝畀佢抖0下,但有時候都未必避免到架嘛!咁有粒粒又會想遮0下唔想咁樣衰出去架嘛!
我知呢個世上好難兩全其美,但總會搵到辦法0既,而我,就搵到佢.
其實一直有留意ettusais呢個牌子,我大學時期勁爆瘡都係靠佢,而佢0既底妝用品,都適合返暗瘡肌膚用,前排佢出左新0既防曬base 同粉餅,講到話做到美肌小顏效果咁話,就係咁,我咪乖乖掏出荷包囉!
左手邊係新配方0既base,右手邊係限量版0既compact 連粉盒.
本來我係貪新鮮買,但試足大半個月,真係覺得值得推.
呢隻防曬base係有色0既,但其實推開唔係真係好覺有色,主要係令膚色均勻返同修飾返d 毛孔咁,都幾水狀同易推,亦唔算lup.
只係用左base 之後,膚色真係均勻明亮左,亦遮左我d 泛紅0既地方,毛孔亦無咁明顯,只係因為佢實在係無咩色,所以遮唔到下巴d 痘痘.
呢個就係話係限量0既compact,因為試過上臉覺得佢個粉都偏白,所以我揀左自然色.
我覺得呢個粉餅都幾靚,又夠扁,方便外攜呀!
隨盒都附有粉撲,幾軟熟,拍上臉好舒服呢!
compact 入面有d 淺色部分,其實係珠光黎架,佢就係靠呢d 珠光部分配埋原來粉餅0既部分,令到上臉可以營造到立體感,從而做到視覺上小顏同埋美肌0既效果.
好,又係時候去相喇!
加埋個compact ,臉上瑕疵都遮近9成,係d 被較紅0既痘仲見到,同見到少少眼圈囉,不過完全無落遮瑕黎講,我已經滿意個效果.
雖然係有閃粉,但真係好幼細,上左臉基本上係完全唔覺,唔會變閃面人,哈!
有無小顏到我自己真係唔曉睇,但都見到立體感重左,特別係鼻,我本身係無鼻樑架!
美肌方面,其實大家隱約睇到我皮膚都幾差,上左粉之後已經睇落白滑左同細緻左啦.
另外抵讚0既係個粉真係好幼細好貼,而且出左全日街都無泛粉,只係鼻同鼻翼兩邊出少少油咁,印一印,補補粉,又變返靚靚妝,完全無變粉樣呢!我返工只係用佢,無再搽其他野,d 同事都睇唔出我化左底妝呢!
就算近睇,都無好粉架,d 毛孔都遮得唔錯tim呢!最明顯係有返個鼻樑呢!
我試意推介畀想懶又愛美又走開自然風0既女生呢!


text:
近排民主陣營嘅人經常講依家香港已經進入咗「威權統治」嘅年代,大家都用「反威權」嚟做口號.之但係,不才認為「威權統治」呢個名,真係好唔得,就好似不才上一篇講「建制派」呢個名咁,對香港好多比較保守兼且睇嘢睇表面嘅市民嚟講,「威權統治」其實係一個褒義詞.
第一,你同香港嘅普羅大眾講依家香港政府係「威權統治」,啲市民其實知鬼你講緊乜東東?你講「威權」,佢哋聽完就當咗係「權威」,然後心諗:「幾好吖,個政府係要有啲權威至得架嘛!」有多些少文化嘅市民聽完「威權」呢兩隻字又可能會聯想到「有威嚴」,「威武」,「恩威並重」呢幾堆詞語,呢啲,通通都係正面嘅嘢,咁你民主陣營重走出嚟大大聲咁話要「反威權」?唉,真係會倒自己米.
第二,民主陣營好多朋友講「威權統治」或者「威權主義」,其實係講authoritarianism呢個概念,例如近期大家經常引用嘅書Authoritarianism Goes Global: The Challenge to Democracy就係探討authoritarianism點樣喺世界日漸擴張.之但係,到底 'authoritarianism' 點解會譯做「威權主義」呢?不才係好唔明白,'authoritarian' 呢個字,不嬲都唔係咁譯噃.不才專登再去查吓網上Yahoo! 香港字典 (Powered by Oxford Dictionaries),'authoritarian' 呢個字係譯做「專制的」,「權力主義的」,「獨裁主義的」,網上嘅Cambridge Dictionary 譯做「獨裁的」,「專制的」,網上Collins Dictionary 就譯做「獨裁」.'Authoritarianism' 喺Yahoo! 香港字典 (Powered by Oxford Dictionaries) 譯做「專制主義」,「權力主義」,「獨裁主義」,網上Cambridge Dictionary 同Collins Dictionary就譯唔到呢個字.不才無去考究點解 'authoritarianism' 呢個名詞放咗去學術界就譯咗做「威權主義」,唔知係咪跟咗台灣嘅譯法,但好明顯呢個譯名實在唔準確,'authoritarianism' 呢個概念,無論喺Authoritarianism Goes Global: The Challenge to Democracy呢本書定係喺各大百科全書嘅描述,呢個根本就係我哋一般人所理解嘅以專制(或者獨裁)手段去管治人民嘅主義.'Authoritarianism' 唔係 'totalitarianism' (極權主義),但譯佢做「威權主義」,就真係幫咗個政權擦鞋美化囉.
不才真係有啲懷疑,最初整「威權主義」呢個中文譯名嘅人,其實係咪親政府嘅臥底學者?抑或佢原來混淆咗 'authoritative' 呢個字,因為 'authoritative' 可以譯做「權威性的」,而呢隻字嘅含意其實係幾正面嘅.不過照計整呢個中文學術名稱嘅人又唔會咁喳連兩個英文字都撈亂掛.
點都好,唔好理啲學術名詞,依家係講緊點同香港啲普羅大眾溝通.民主陣營唔好再嗌乜鬼「威權統治」喇,直接了當咁話「香港政府已經變得好專制」咁就得啦!要撻學術觀點嘅話,你講「香港政府依家嘅管治手法已經切合咗學術上 authoritarianism 專制統治嘅描述喇」咪得囉,唔通啲市民會走去同你拗個名係翻譯做「專制統治」定「威權統治」咩?
至於用「獨裁統治」呢個名,好可能又重咗啲,因為嗰啲淺藍同埋無乜政治立場嘅市民,佢哋對「獨裁」嘅想像好可能只停留喺嗰啲著住軍服殺人唔䁪眼嘅暴君,如果你鬧香港政府「獨裁」,超過咗佢哋嘅想像,咁佢哋就會覺得你亂咁鬧,到時盞唔buy你,所以用番「專制統治」呢個名詞嚟鬧政府,再引用番啲事例去說明個政府依家係幾咁橫蠻,專制,咁樣對淺藍同無乜立場嘅市民(或者加埋啲淺黃)應該係會容易啲聽得入腦.
民主陣營要搶攻,千祈唔好用埋啲自己圍內 die hard fans先識嘅術語.要攻,就要攻入一般市民嘅陣地,包括啲街坊,師奶,打工仔,退休人士,同埋一大批有學識但係硬係唔點深入睇新聞嘅中產階層.攻得入呢批香港市民嘅心,民主陣營就有更多本錢打贏下一場仗,將「親共派」(唔再叫「建制派」)好似過街老鼠咁掃走.


text:
蝴蝶刀
蝴蝶刀原名 Balisong,蝴蝶刀呢個譯名係嚟自佢另一個稱呼 butterfly knife,亦有人叫佢做「甩刀」,係一種摺合式嘅刀仔,特點係刀刃可以用刀柄收埋,由於呢種獨特嘅摺合式設計,所以喺經過練習之後,可以好快咁開合,即係叫flipping,所以成為一樣好實用嘅武器.
由於佢獨特嘅開合方式,所以又有好多人鍾意拎嚟玩花式,熟習各種flipping技巧之後,就可以用把刀玩出好多唔同嘅花式,除咗開開合合之外,又可以左手拋右手,右手拋左手,變化多端,亦令蝴蝶刀成為一種文化.
簡史[編輯]
蝴蝶刀來源有好多講法,有人話佢源自菲律賓嘅Batangas,亦有人話佢源自法國.
組件[編輯]
蝴蝶刀除咗自動鎖同手動鎖之外,就無乜分別.蝴蝶刀係由四塊鐵片,刀刃,螺絲同埋最重要嘅兩粒鐵粒就可以整出一把蝴蝶刀,四塊鐵片同螺絲係用嚟做手柄同埋鎖實個四塊鐵同刀刃,而兩粒鐵粒就主要係放喺刀鈍嘅末端同埋於刀刃正下方嘅位置,呢兩粒嘢嘅作用就係等把刀定喺手柄中間,從而刀刃唔會往左右下垂(有某部分蝴蝶刀設計可能唔同,但係呢個係最普遍嘅設計).至於自動鎖同手動鎖,分別在於一條彈弓,其他都無乜分別,鎖嘅一端都會有一塊比較突出嘅嘢去鎖住安全手柄(有鎖嘅手柄係等於刀開鋒嘅位置),而自動鎖同手動鎖嘅開鎖方法係一樣,只係用少少力撳喺鎖嘅上面,個鎖就會自動落嚟,而自動鎖就會因為有條彈弓,會自己彈出嚟,同埋玩花式嗰時,都唔會咁容易自己鎖返埋一齊,手動鎖喺玩嗰時就會飛嚟飛去,所以會比較麻煩,但係鎖刀方法都係一樣,用手將個鎖撳返落去個安全手柄.


text:
想問下 11歲以下兒童身份證 係咪一定跟passport有
因為我屋企人唔記得我有無
但第1張ID卡係96年
但係佢地又話有申請回港證
咁我係咪之係應該無BNO
未必,有機會係簽證身份書
因為而家就好大機會搵唔番本BNO
諗緊比唔比一千買個心息
呢D搏定唔搏既掙扎真係最好睇
鬼叫我窮
你係唔係香港出世?
邊年出世?
你出世時父或母係唔係香港永久性居民?
如果你係香港出世,出世時父或母係永久居民嘅,主權移交前11歲以下嘅,而你又有一張首次簽發日期係寫住主權移交前嘅日期嘅話,基本上都好難無BN(O).
但BNO都要另外再申請家嘛
識唔少人都係同我差唔多年紀 符合哂你講個啲條件 但係都係冇BNO 就係因為屋企人冇幫手申請
除非巴/絲打有出過國 咁就大機會有過BNO
講得唔啱唔好屌咁大力
你搞錯咗啲嘢
1. 11歲以下兒童身份證只會因申請人須要申請BN(O)或身份證明書而簽發,而張嘢係無相嘅,唔連住其中一本嘢用係廢嘅.
2. 就算張嘢可以單獨申請,我係唔會相信有父母咁得閒會無啦啦拎張無鬼用嘅卡,而且11歲以下人士嘅人事登記唔係強制.
3. 嗰啲無申請過BN(O)嘅人如果佢哋11歲前都無申請過任何旅遊證件嘅話,咁佢咪11歳先拎身份證.
4. 基於 11歲以下兒童身份證只會因申請人須要申請BN(O)或簽證身份書而簽發,所以只要符合我啱啱講嘅條件,基本上都可以幾肯定佢係BN(O)..
因為BN(O)嘅申請資格為香港英國屬土公民,而出生時父或母係香港永久性居民的話,咁你就會因出生而取得香港英國屬土公民身份,你有英國屬土公民身份嘅話,咁你一定唔會有資格申請身份證明書,而你揸得住一張首次簽發日期係主權移交前嘅身份證,係主權移交前未夠11 歳嘅話,咁已經差唔多肯定係BN(O),呢類巴打過往成功率係100%,未聽過有人衰過.


text:
12 OCTOBER 2014(SUN)
今日係LULU妹生日,所以我地就一家人約埋一齊入石澳食泰國菜同佢慶祝一返.
既然入得石澳,我地又點會放過機會俾小小豬玩一陣呢?所以我地三口子就係四點幾先入石澳等小小豬玩吓啦~
可能我地入到嚟都已經係四點幾,所以都唔算好多人,好易就搵到個有利位置坐定定啦!
有左個基地之後,小小豬第一時間就先玩陣沙啦~
掘左個小洞之後,佢就話要出去拎啲水入嚟倒入個小洞度.不過唔知係唔係接近黃昏,啲浪都幾大,所以個傻豬仔企左好耐都唔敢行出去水度呀~
來來回回由基地行到岸邊幾次~
終於鼓起勇氣落水玩,不過今日始終都係浪比較大,加上又冇著泳衣,所以我地都唔俾小小豬行得太出,只係岸遊玩一陣啦~
秋天嘅時間太陽伯伯又真係快左少少落山,我地玩左大半個鐘之後,個天都已經開始轉暗,加上啲風又開始大,為免小小豬吹病,所以等佢地兩父子玩多一轉,我地就執嘢離開沙灘啦~
其實唔好話小小豬,就連我都覺得唔夠喉,不過黑漆漆咁係沙灘玩又真係唔多安全,所以都係忍痛同沙灘SAY GOODBYE.
當小小豬係離開時不停問我地幾時再嚟,又話下次要早啲嚟咁,所以我地都知今日玩得唔太盡興.趁依家涼涼地,搵日一定要早啲出發,等小小豬玩耐啲,補返今日嘅失望先得.


text:
春茶產量最多,冬茶產量最少
春天氣候適宜植物生長,所以自然茶葉嘅產量就最多.春茶經常有「嫩採」嘅現象,飲落口嘅滋味會更濃,但又帶有啲未熟成嫩菁嘅苦味.
冬天茶產量最少,一般茶農會等茶菁成熟之後再採收,亦同時係冬茶香氣細膩,苦澀感低嘅原因.冬茶又俗稱「尾水仔」,根據節氣,由小雪(十一月中後)開始屬於產季,一直到第二年大寒(十二月底)結束為止.由於冬季日夜溫差比較大,茶葉生長速度放慢,能夠做到完全熟成,飲起嚟就會少苦味而多甘甜.
茶葉生長環境
春茶:「早春茶」嘅風味其實不如氣溫回暖之後所產出嘅「正春茶」.由於早春茶喺天氣寒冷嘅時候萌芽,所以泥土入面嘅微生物作用低,令佢無辦法完整吸收養分,茶葉只好依賴身體內部儲存嘅養分生長;而春芽春採嘅正春茶就因為氣溫適宜,土壤肥沃而生長旺盛,出產成高品質茶葉嘅機率就較高喇.
冬茶:由於溫度越低,茶葉就生長得越慢,白然熟成嘅結構就越細膩.冬片茶又被稱為「六水」或者「七水仔茶」.指嘅就係每年一月摘嘅冬茶嫩芽,平均每十斤茶菁就可以產出一斤冬片茶,所以係非常珍貴㗎.
冬茶嘅採收期期間日夜溫差大,日照時間比較短,茶葉生長嘅速度會變慢,而且氣候暖化令茶樹提早咗冒出新芽,所以呢嗰時候採收嘅茶就叫做「冬片茶」,佢相比一般嘅冬茶幾乎𥘅苦澀味,茶湯甘甜醇厚,韻味又滑順細膩.就因為咁冬片茶葉食起嚟就有啲似高山茶嘅喉韻,喺行家必飲嘅好茶嚟㗎.
外觀型態
由乾茶葉嚟睇:春茶葉嘅梗部比較粗壯,葉片較曾厚實,色澤翠綠均勻,冬茶嘅色澤比較淡,毛茶黃片會多啲,顏色就冇咁均勻.
沖咗嘅茶葉嚟睇:春茶喺沖泡啊時候茶葉下沉得比較快,香氣馥郁,茶湯嘅色澤清澈明亮,芽葉較為多,葉脈細密;冬茶就香氣淡雅,風味柔順,茶湯色澤雅致,芽葉邊緣較為明顯.
冬茶回沖次數比春茶少
春茶:葉同葉之間嘅空枝較長,含水量較多,自然比較耐泡,每壺茶大概可以沖六至七次仍然好香茶味.
冬茶:葉同葉之間的空枝較短,含水量較少,所以每壺茶只可以沖三至四次,之後就冇乜茶味,得翻餘喉韻.
春茶:入口清香帶甜味,而且沖耐咗仍然飲得出甘甜,所以喺「喝茶湯」.
冬茶:底蘊深厚,喉韻深遠回甘,香氣淡雅,唔似春茶咁芬芳濃郁,以柔順見長,所以「喝冬香」其實指嘅就係飲茶入喉之後嗰韻味揮之不去.


text:
「回憶」
唔知大家有無留意今年嘅叱咤頒獎典禮,當然今年除咗為明日回憶之外,其實淨係睇得獎名單嘅話,對於我哋嚟班老人家嚟講,相信最熟悉嘅應該只有李克勤一個.好多而家嘅歌手如果你真係無聽開歌嘅話,相信都未必知道佢哋係邊個,甚至乎嗰啲歌聽都未聽過.而今年叱咤開始嘅時候,最驚喜嘅莫過於謝霆鋒出嚟唱咗一啲舊歌,唔知依家啲年輕人又會有啲乜嘢嘅感覺呢?
「叱咤」
每年嘅一月一號,風雨不改嘅叱咤頒獎典禮又告一段落.今年已經嚟到第三十年,而廣東歌係過去嘅三十年亦都改變咗好多.當然每個年代都有唔同嘅金曲,而你嘅金曲又會係邊首?相信睇咗叱咤咁多年都會期待林海峰個環節!今年「我的叱咤快樂時代」除咗回顧叱咤咁多年嘅片段之外,最重要嘅係搵咗陳奕迅同唱佢嘅經典金曲!錯過咗唔緊要上網隨時可以睇返!
「歌曲」
如果你問我今年十大入面最鐘意邊首歌,其實應該同大家一樣都係《長相廝守》,而另外一首係《靈感床》.兩者都有一個共通點,就係樂隊!香港近年真係多返啲樂隊出現,而好多歌嘅歌詞都好有意思.好多人以前話香港樂壇已死,但係近年其實有好多好有質素嘅歌手同組合出現,只不過其實佢哋之前係未被發掘出嚟啫.希望香港嘅樂壇可以繼續百花齊放!
Also published on Medium.


text:
張繼聰(1979 -),香港唱作歌手,曾擔任童星,畢業於香港演藝學院,主修表演,共演出過20多套舞台劇.
張繼聰今日出席商台活動以一身藍衣示人,並強調一身裝束是靛藍色,代表提升力量,又謂自己來自2013年,是要大家知道2012末日論是不盡不實.本來是天主教徒的他還自爆由3年前起已無宗教信仰,並稱太太謝安琪亦尊重他的決定.
作為一個藝人,或者男人,究竟可以承受幾大的打擊?張繼聰可能是一個典型人辦.自05年出道跟謝安琪(Kay)拍拖後,經歷奉子成婚,寒酸擺酒,女尊男卑等種種批評,更被雜誌嘲諷為「廢柴」.結果,他得到了抑鬱症,他曾經認為無法解決問題,想將生命了結.人生的甜酸苦辣,他將一連五天在此細訴.
我的人生由三,四年前開始發生重大改變,記得07,08年左右,剛剛同太太(謝安琪)結婚組織家庭,當時已經有好多負面新聞圍繞住我哋,所以預咗之後會好難捱,果然真係遇到排山倒海嘅批評,因為當時太太同我都有宗教信仰,連一直覺得有宗教信仰人士應該屬較善良的一群,都一樣加入「攻擊」.
被指靠老婆養
由結婚後第二日開始睇到報道,我第一個反應:「嘩!咁嘅!列晒我酒席幾錢一圍.」隨之而來好多大大小小指控,真係寫得好Mean(唔舒服).而且仲寫埋我太太,我認為太過分.比較完我同太太收入,又再講埋我屋企,阿爸同細佬都有工作有收入,講到我成家都要靠老婆養,點解要講到咁,我真係覺得對我屋企人好唔公平.
每次我一家人出街,門口就有狗仔隊跟,每次影完之後,我就知又會有唔好嘅報道出現,雖然每次佢哋影完都同我講:「唔好意思呀!搵食啫!」我明白每個人都有工作崗位,但真係次次講句「搵食啫」就得?你唔會唔知你哋將相交番去畀公司之後,佢哋寫完啲字,我會好唔開心,我都係一個人嚟o架!你識講為搵食,咁我呢?你哋依家搞到我都冇得搵食呀!
晚晚通宵寫歌
男人都愛面子,我更加係一個好要面嘅男人,以前我讀演藝學院好勤力,表現好突出,而且事業心好強,但唔明點解入行做歌手就會咁,我試過成年收埋自己不停寫歌,晚晚寫通宵,畀自己好大壓力,好辛苦,但對我嘅報道冇停過,呢種經歷連發夢都冇諗過,我就發現做乜嘢都冇用,當時覺得好灰心.
尤其係成為爸爸之後,令我更加對社會,對人性嘅瘋狂失望,我開始諗死啦!到我個仔嗰一代世界會點呀?人同人之間點解可以去到咁醜惡,而抑鬱症都係因為咁而開始.
呢個病係會控制唔到自己諗法同行為,每次行過報紙檔都好驚,心諗會唔會封面又係我,會唔會又見到自己個樣,你諗吓幾大壓力,試過一家人星期日去酒樓飲茶,對面搭枱嗰個人,打開報紙睇頭版就係我,寫嘅當然唔係好嘢啦!跟住佢睇完放低嘅時候就望住我,我當時尷尬到唔知點形容.
頒獎禮食定藥
最嚴重嘅時候,每次聽到我老婆唱歌,我都會好頭痛,呢段時間我完全唔會開收音機,好緊張,好驚聽到佢把聲,後來甚至連其他人把聲我都驚.
08年時候,我病情好嚴重,又正值係年尾好多頒獎禮,記得一個頒獎禮朝早,我出發前好緊張,要食定藥先去到.當晚睇到身邊朋友同老婆好好成績,老婆上台得獎,台下攝影機就拍住我,當時內心好矛盾好複雜,一方面好替老婆開心,同時又擔心,死啦!聽日肯定又畀人寫我好渣冇獎,然後又問自己嘅音樂究竟有冇價值,我係咪一個好嘅歌手?真係好痛苦,百感交集.
當時有病冇同過任何人講,一來唔想屋企人擔心,更加冇同太太講,因為佢都有同樣嘅病,當時佢都有好多負面報道,佢都好大壓力,我唔想加重佢負擔.而且當啲雜誌不停寫我好冇用,寫咗幾年之後我都開始質疑自己,諗張繼聰係咪真係咁冇用.
精神徹底崩潰
到09年初,當時我病情去到好嚴重階段,有一晚屋企得番我一個人,同期又有關於我唔好嘅報道出咗,嗰晚我花咗好多時間去諗,究竟我係乜嘢呢?我係咪真係好多人眼中嘅一條廢柴?我係咪一個一事無成嘅人呢?我係咪一個只靠太太嘅人呢?我咁努力都改變唔到人哋對我睇法,嗰一刻我真係徹底崩潰.
我覺得好氣餒,好攰啦!於是我有一個念頭,想了結自己生命,當時我打咗個訊息畀一位我最好朋友,同佢講我走咗之後,希望佢可以Take Care我屋企人,然後我做咗所有步驟,當時係好Emotion(情感)動作,當然我好唔捨得我屋企人,小朋友同太太,同好多好朋友,但我真係冇辦法,我頂唔住啦!
一念地獄,張繼聰在重重打擊下,本打算以死逃避這醜陋的世界;一念天堂,終於他在一輪內心交戰下選擇勇敢活下去,並發掘到世界可愛一面.
正當我想了結自己嘅一剎那,腦內突然間閃出一把聲,問我點解一定要用死解決?其實你可以將唔開心放開,如果你想將自己一部分死去,係可以,但唔係用呢個方法,我解釋唔到當時屬於咩狀態.
由第二日開始,我發現對世界有唔同嘅睇法,亦好神奇地有段時間得到陳志雲先生賞識,喺電視台有好多機會,做好多主持節目工作,當時我諗莫非大難不死必有後福,唔通我真係可以吐氣揚眉?
殊不知一波未平一波又起,今次輪到我老婆同Eason(陳奕迅)傳緋聞,當然雜誌所形容嘅字眼梗係好差,我當時個反應係「我人生故事使唔使荒謬到咁極點?連情敵都要係陳奕迅?」安慰嘅係我同老婆感情冇受到影響,我仲識得自嘲,人一世物一世咩都試過,人生有咁都冇遺憾啦!
冇工開Hea住湊仔
緋聞過後,就到TVB嘅節目主持工作停咗,於是我索性留喺屋企做新碟,除此之外,只係每日接囝囝返學放學,即係大家所形容嘅Hea喺屋企,嗰段時間入面我睇咗好多關於佛學嘅書籍,開始改變自己諗法.我明白到老婆選擇將下半生交畀我,當然係覺得我好得啦!如果我繼續在意別人嘅睇法,就算連身邊所有人都覺得我得,我都唔會滿足,因為鍾意我嘅人永遠都鍾意,唔理解我嘅人我做幾多都冇用,由嗰時開始我決定為自己而生活,為自己交代.
「容納唔到咪轉行」
呢種諗法慢慢連老婆都受到影響,我明白到老婆比我當紅,大家經歷嘅壓力唔同,各有各難,一個男人要經歷咁嘅位好難,如果掉番轉我係當紅嘅,佢係家庭主婦可能會開心好多,佢本身就係想去教書,走去唱吓歌,點知就做咗女歌手,然後唱隻歌,行步路都要畀人評頭品足,呢個又係佢嘅壓力,但人生就係要掉轉角色先好玩.所以我都感恩佢選擇喺自己事業開始起步時候,同我結婚生仔,如果唔係大家有緣分,點會安排我哋一齊行呢條路呢?當我哋知道有小朋友打算結婚時有個共識,如果個樂壇覺得你哋兩個太過離經叛道,容納唔到我哋咪轉行囉!冇咩大不了!
有時諗番,原來唔經唔覺已經同老婆結婚5年,經歷咗呢啲都6,7年,當時覺得好大鑊,好驚嘅事情,依家回想番都只係過眼雲煙,冇咩大不了,有時自己都唔記得咗,仲有咩好介意!
放低過去的張繼聰,透過書本啟蒙下,開始以全新的心態在人生和演藝路上重新出發,更出於惻隱之心開始茹素,慢慢成為朋友眼中的「張真人」,正如佛家所說,不經歷「入世」,怎能「出世」!
幾年前人生最低潮時,我收埋自己喺屋企,同時睇好多佛學,量子力學等大家統稱為New Age嘅書本,真係細心研究所謂2012世界末日,睇咗好多有關人類構造嘅理論!我喺呢幾年裏面讀嘅書仲多過讀大學嘅時候,啟發我了解另一種嘅生活哲學,一個人嘅時候我會打坐,因而頓悟到人生何謂快樂同自在,外人以為好似好宗教咁,但其實唔係,打坐屬於一種精神狀態,令自己冷靜,放鬆.
自從我開始改變心態之後,已經冇所謂順境,逆境,以前我好介意有雜誌報道我老婆搵好多錢,將佢身價同我作比較,依家已經冇再放上心,即使再有報道,我都當故事去睇.講真我老婆的確紅我好多,錢搵多我好多,但又如何呢?我唔會因為呢種報道突然冇咗隻手,唔會突然唱唔到歌,慢慢我冇咗憂慮,同明白何謂境隨心轉.
逆境學習有得着
我認為人生遇到所有事情,全部都有原因,正如佛家所講因果論,你所面對都係一種經歷,冇面對唔到嘅事情,即使今後遇到幾大件事,我都知道一定會有所得着,唔會去怨天尤人.
我其實好感恩曾經歷過人生低潮,我覺得依家先真正知道,人生咩嘢對我最重要.樂壇入面有咁多歌手,我係咪要做到好似Eason(陳奕迅),基仔(古巨基)咁先可以過我嘅人生,有冇人有把握真係可以做到?香港七百萬人係咪個個要做首富先可以過快樂人生?如果係咁我會選擇過我嘅人生.
除咗心態之外,我連生活態度都有唔同,我開始食素,因為我反思到呢個世界好有趣,好多人口口聲聲話鍾意小動物,會養貓狗做寵物,但係又繼續食豬食牛,你諗吓係幾搞笑嘅道德觀!等於好多人講愛護動物,但又會去抽熊膽汁,所以我成日想探討吓,究竟邊個話有權力去決定殺邊種同養邊種動物.
屠宰MV遭「河蟹」
我上一張碟做咗首歌《瑪莉殺死小綿羊》,就係想講呢個問題,其實係好諷刺,我喺網上搵咗好多有關動物屠宰片段加埋首歌,剪輯成分半鐘長MV,結果畀YouTube「河蟹」咗,公司好多同事都睇唔到,我唔係刻意去挑戰道德觀,只係想大家反思吓呢個問題!
我3年前開始食素,老婆都因為同我睇法相同,所以佢半年前都開始一齊食素.雖然日常生活比較麻煩,所以從來冇逼其他人做,同住嘅爸爸媽媽會繼續食肉,而囝囝暫時係維持住一般人所講嘅均衡營養,所以冇食素,但等佢大個,我會同佢講呢個問題,然後等佢自己決定.
「香港沒有樂壇,只有娛樂圈」,出自二十多年前黃家駒的金句,套用到今天的樂壇,仍然相當應景!張繼聰對此十分認同,於是索性放開懷抱,以音樂為社會發聲,哪怕周圍充斥倒模式情歌,被認定為非主流!
香港社會外表好前衞,但其實好保守,做創作人好難,除咗情歌之外,講生活,講社會就會被評為非主流,其實好多人好受落.
由結婚到有小朋友開始,同太太都已經預咗隨時冇得撈,因為唱片市場無法計算,如果成日做咩都咁驚,我覺得好冇趣.偏偏香港八成半至九成創作人都基於咁樣去做音樂,結果大家鬥悶,做啲一樣嘅歌出嚟.
好多人會問我可唔可以做隻類似《天梯》或者《囍帖街》咁大熱嘅歌,但要唱紅一首歌要有好多天時地利人和配合,老實講,呢種歌每年樂壇都有八成半作品係咁,唱得紅係緣分或者係講運.
正因為好多嘢計算唔到,不如做觸動到自己嘅歌,我唔係刻意要走另類,即係唔單止愛情題材先觸動到人,仲有好多嘢都值得講,呢啲正係我最想做嘅音樂.
初出道壓力大
每年各大頒獎禮都有唔同金曲,以前個制度好戇居,邊個話一年淨係得十隻好歌?邊個話呢首最Hit?我覺得依家風氣幾好,大家各走極端,各有各選唔同嘅歌,先有多樣性.希望唱片公司都可以大膽啲,想辦法畀啲良心,做啲好作品出嚟,唔好呃人啦!
出道頭幾年覺得好大壓力,而且又正值同太太結婚,面對排山倒海嘅報道,真係唔易過.但自從人生觀有所改變,開始明白作為一個演員同歌手,如果每日都擔心今次首歌得唔得,有冇冠軍,唱片賣唔賣得,今年有獎下年仲有冇?咁會好辛苦,所以歌手唔應該選擇生活喺外人睇法之下,於是從上一隻碟開始,已經想同大家分享呢種價值觀.
否認標奇立異
香港有關音樂嘅報道真係得啖笑,娛樂方向比較多,而且自從結咗婚,大家對我注意力去咗我太太度,當然太太的確比較有娛樂性,所以瓜分咗我應該有嘅篇幅,於是我覺得要做番想做嘅音樂.上一張專輯,外人覺得我着套藍色衫話自己來自2013,又講世界末日,有樂評話我另類,但感覺最好.
依家做緊七月出嘅新碟,會自己做唱片監製,唱片公司畀好多資源去做,請到廣州管弦樂團合作,題材方面,會繼續講大家認為另類嘅New Age.其實冇特別話要標奇立異,只係同大家分享我嘅價值觀.
生活何謂快樂?有人想升職加薪住大屋開名車,子女出人頭地成為人中龍鳳,這是普世價值觀,沒有不妥.但只有這種方式才快樂嗎?張繼聰就選擇用另一個簡單方式,尋得快樂!
成為爸爸後,最開心係望住囝囝一日一日咁成長,雖然佢仲好細,但已經好懂事,心智好成熟.我冇咩特別期望,只希望佢將來可以好似現時咁,好容易快樂,亦好鍾意同人分享快樂,生活富裕與否唔係最重要,但要做到呢樣嘢,今時今日喺香港真係唔容易,即使係大人都冇幾多個可以做到.成年人會覺得快樂同人分享咪好蝕底?呢個諗法幾變態,我平時教小朋友會話:「囝囝你玩玩具車,同人哋一齊玩啦,你有幾架,分一架畀人玩啦!」但現實啲人會話,又唔見你有幾架車就畀架人哋揸?其實呢個世界唔存在缺乏,你好唔代表我唔好.
小朋友本身冇大人呢種觀念,我哋為人父母都唔應該灌輸呢種錯誤思想畀仔女.想像吓,小朋友本身冇戶口,冇名錶,咩都冇,但佢哋幾開心呀!就算有時唔開心,但轉個頭就冇事,咁先真係活在當下.係啲家長逼佢哋入名校,讀精英班!
教育制度好荒謬
自從改變咗想法,呢幾年最大得着係做人開心咗好多,唔需要活在其他人眼光下,於是連幫囝囝搵學校都淨係搵咗一間,依家諗番,如果當時報唔到就真係死喇,我冇話要指定囝囝入咩名校,只係覺得呢間適合,讀唔到先諗啦!結果又畀佢一次考到.
根本現今教育制度好荒謬,佢要行精英制,個個爭住入大學,逼你做人上人.其實大多數書本上嘅知識你都用唔到,邊個會去計小數點之後三個位?你自己出去買嘢會唔會咁計?行出街會唔會指住地下問,你知唔知呢種石叫花崗岩?
人人天生完美
依家香港好多人生活喺恐懼中,好少人真正可以享受生活,大家從小被訓練到幾日唔做嘢就好似好罪過咁.但我唔係咁諗,覺得每個人天生都係完美,唔需要刻意做太多事去證明自己.但喺香港,人要做好多嘢先變得比較舒服,個個都要踩住人哋膊頭上,要去到所謂人上人先稱為有出息.就係社會結構出咗問題,例如選邊個做特首根本冇用,問題出在制度上.基於呢種制度下,大家永遠都唔會滿意目前嘅特首,大家鍾意過去式.講到尾,其實每個人都想生活得自在,人生本來應該就係咁.大家唔好再甘心做奴隸,可惜好多人呢頭講完,嗰頭又去炒樓炒其他嘢.(全文完)
後記:想到甚麼?
提起張繼聰,想到甚麼?「謝安琪老公」,被雜誌形容「不事生產靠老婆養的廢人」,還是「由頭藍到落腳自稱來自2013的怪人」?經歷種種後,張繼聰依然開朗健談,由音樂講到社會及政治,天南地北無所不談,最重要是他已放開以往的包袱,尋找到真正的快樂.


text:
Tutor Score No score yet
Tutorial fees About$110/hr
Tutor sex Female Tutor
Teach Subject Chinese,social studies
Tutor age 16-19
Tutoring experience 2 years
Teacher area Tseung Kwan O
Introduction of tutor
Hello家長好啊 我係啱啱考完DSE嘅學生 打算私補學生拿多啲經驗 本人以前在中學讀書嘅時候亦都有幫過小學生私人補習同埋去補習社教小學生一年半 所以非常清楚點樣先可以令小學生喺補習嘅時候更加專注 提升成績 本人可以幫小學生補習中文同埋常識 由於本人中文一直有大量嘅答題框架 所以考前一直都保證自己可以拎到3以上 而卷一(閱讀理解)同埋卷三亦分別都取得5*和5的成績 我曾經嘅中文閱讀理解亦都唔算太好 但係後尾搵啱咗方法 直接突破關口 因此非常明白理解能力差嘅同學的弱點 幫助佢哋 現在已考完公開試 可以將自製同埋以前補習嘅筆記提供比學生 以前亦都有幫助一啲用普教中嘅學生補習 所以普通話教學亦都沒有難度 而係小學生常識方面 本人係通識科亦都有不同嘅答題框架 喺常識科亦都可以靈活運用 即使在補習完畢嘅時候亦都非常歡迎家長WhatsApp問功課 同埋亦都提供改文服務


text:
留左係感覺上無咩野做既濱松三日,都發掘左唔少景點,除左食鰻魚,都有幾個值得睇下既地方,老實講都唔算好遊客區,一個小城市咁,人又唔多都幾舒服,我地搵左一日去濱名湖同弁天島,本來以為依兩個地方係互通,不過原來都係要返去濱松站搭車,所以去完湖就返左去搭車去弁天島,感覺有啲蠢,我推介早少少出門口,濱名湖+花公園一齊去,條路會順啲因為花公園同湖係搭同一架車,相隔只係幾個站.
Hamamatsu Lake 濱名湖
由我地第一日去名古屋開始,就著足幾日雨,去到濱松天色都唔靚,都係陰天,問左下人原來我地去既季節係叫綿雨季,日落夜落,所以係濱名湖都無好靚既景色,同日月潭有啲似(果然係姐妹潭).首先去左館山寺溫泉借左個廁所,之後就上左山,係一小段山路,有少少似象上,上到去除左有個寺仲有啲小徑,幾多樹好涼咁.
館山寺
去完館山寺就去左食飯,之後就搭纜車去大草山,依幾個地方都好近,唔洗搭車.其實睇既景色都差不多,山上面唔係好多野睇,有個觀景台,有個好少既範圍行下咁.
Bentenjima 弁天島
其實去完濱名湖最好就係去埋花公園,因為真係好近,但我地出發得遲左,所以就去弁天島啦,由濱松站搭車過去都係十幾分鐘,到埗後行少少就會到湖上鳥居,我地有期待日落,不過天陰陰,兩次去水上鳥居都係陰天.
其實佢都係屬於濱名湖既範圍入面,但係依個位就係連住個海,睇到有日落既相個太陽會咁岩係個鳥居個度落,其實個野都幾遠,後面仲有條高速公路.好似話可以係度摸蜆的!!!
之後向左行就會去到一個港口,好多漁船民居等等...泊船個位仲有好多殼,生蠔扇貝等等...


text:
記得細個既時侯每逢到家長日,自己都會諗:唔知今次老師會話我衰咩呢.時至今日到自己作為家長參加家長日,角色轉變左,但諗既野其實差唔多:唔知老師會話佢衰咩呢.
有時候覺得見家長有少少似performance review,雖然唔係講緊你個performance ,但多少有見老闆果時果種緊張感:又期待有讚賞,又害怕有負評.
帶住呢少少緊張感黎到學校行入阿囡班房;當初以為淨係得班主任係入面,原來班房內仲放左兩排凳俾未見既家長入埋去等.可能係怕某啲家長傾到唔肯走,俾少少壓力大家等啲時間keep得好啲.咁如果我想講第二個同學事非咪會有機俾後面個家長聽到?
終於輪到我地見班主任了.之前其實係唔同既學校活動都有見過阿囡班主任;班主任非常友善親切,今次再見佢都係滿面笑容,令我稍稍忘記左腦入面果句「佢今次衰咩」.
班主任第一時間先交左阿囡既成績表俾我地睇.其實之前考完試學校派返唔同科既卷返黎,我同老婆都已大約知佢考成點(同埋衰咩),所以對成績表上既分數並不意外.
另一個都無乜意外既係老師既評語:同以往阿囡幼稚園時啲老師既評語差不多.老師評語既最後一句話希望阿囡繼續努力,唔好辜負老師既期望.好想問下班主任:你對佢既期望包唔包括管理好啲工作紙架?
睇完成績表,班主任好快就同我地進入答問環節.我同老婆其實比較關心阿囡既適應同埋同同學間既相處,所以同班主任傾既內容都係圍繞住呢個主題.班主任非常留心聽我同老婆講既問題同意見;佢話家長日係好好既機會俾佢聆聽晒咁多家長既聲音,等佢可以綜合下全班同學同家長既睇法後係下學期幫到班小朋友.
咁講法,班主任咪即係要將至少三十幾人(甚至Double…若兩個家長一齊黎)既口供分析然後綜合一個full picture 出黎?「刑事偵緝檔案」一個case都係最多有兩三個人錄口供啫,三十幾人…點攪?
講下講下話咁快已經夠鐘,後面既家長亦已經到左.雖然好想同班主任繼續傾,不過都要離開等班主任接見下一位家長.好快係心入面計數:見一個家長15分鐘,我地成班三十幾人佢咪要見8個鐘?再一次感覺老師唔易做…
返到屋企,未俾成績表阿囡睇之前我叫佢估下佢張成績表係點.
囡:「我估宗教考得麻麻地.」
我:「點解呀?」
囡:「因為我成日都唔記得啲金句.」
爭啲想同佢講:咁咪睇多啲黎明或者方東昇囉,好多金句架.
從我呢個阿爸既角度,總結第一學期,其實阿囡已經achieve左好多野:開學初既walking dead已經慢慢消失,宜家做野快手左,算係upgrade左做running dead;開學初訂既睇書target最後亦都meet到.無論佢考試考成點,突破到自己其實已經非常可貴.
所以我同老婆最終送左一份禮物俾佢,鼓勵同肯定佢呢一個學期既努力,同時希望為佢黎緊既下學期打打氣.阿囡小一既上半部,亦係佢收到禮物時既燦爛笑容下完滿結束.


text:
不過當你有興趣打波之後,你就會完全明白同理解我地點解會咁樣,其實原因好簡單(因為可以撇低個老婆/女友成日囉!),可惜而家都好多(跟得夫人同靚女)都學打波!一於睇到實,遲D我地可能要學D高難度活動,唔通要跳傘先掂?
講完笑,其實返大陸打波最好安排坐球會提供的穿梭巴士,因為有時覺得在國內搭的士冇乜安全感,特別係上高速公路,見到D的士大佬,駕住架老爺車開到130-140 km(如果可以最好揀 部新車坐)一唔小心就好容易出事! 如果係咁你地千期唔好怕唔好意思一定要出聲, 仲有就係大部份司機都係外省人,如果你D普通話好似 我咁上下水準就最好帶定枝筆或更新GPD地圖.
其實我在未打高爾夫之前,都好似你咁唔多明白D人咁有興趣去打一個唔識郁的波,亦斷估都唔會難得過會飛來飛去的網球同藍球?
當後來學打先知道原來咁鬼死難,十幾枝桿,又要什麼姿勢呀,set up呀,又要 chip shot,address,driver……等等, 唔好話打,淨係記住D名都頭暈.
咁都唔止,係練習場初學的時候唔單止連波皮都打唔到,仲連兩隻本來十分幼嫩的手都打到起唒水泡,真係冇癮.
到我學到有番上下(都成個幾月)就立即去book番場實戰一下,點知係練習場打得幾好都冇用,同真係落場完全兩件事!
可能大家係初學時都有個呢D難忙的經驗,就係成”鵬”人係發球區睇住你開波,而你就連個波都打唔到又或者將波打失,個種的心情真係用筆墨難以形容.之不過,當你撞彩打個好球,個種開心法又真係幾過癮,而你亦會完全忙記之前打得差的波.
後來我就開始研究同分析點解會在練習場打得唔錯,但落到場就亂哂籠呢?原來有幾個下列問題:1. 心情緊張(太多人睇實)
2. 用較難打的一號桿開波
3. 球場的地形有起伏而練習場就係平地,當你未能完全適應就會容易打失
希望記得要放鬆一下同將個打球姿勢配合一下地形,包你會打得好過以前.
另外一樣都幾緊要就係記住返大陸,一定要出門之前 check下有冇帶回鄉証,因為上次有個朋友同我去打波,點知去到碼頭先知…..惟有返屋企! 佢仲請成日假,真係冇哂癮 🙁
另外,各位在國內時要特別小心財物,在人多時(關口及車站等)要留意小偷/扒手.
落馬洲 – 皇崗返大陸打波好多時都會去落馬洲搭球會的穿梭巴士或黃巴士,駕車的可以停在附近停車場,停成日都係$100元,假日過夜就收$200左右. (附近有D車場仲會平少少不過地方比較多沙塵同離開黃巴站遠些少).
呢間就係我地通常在落馬洲黃巴站對面等人既地點 (茶水部),係到可以食個早餐先出發.
唔識點去落馬洲車站可以參考下面路牌.
1. 行大埔公路(三號幹線)直至見到下面的路牌就要靠左行….用9A出口.
2.跟住呢條路上斜路.
3. 盡頭轉右.
4. 轉左,行一分鐘就會到黃巴車站.
圖解:


text: 北辰防火电缆桥架,北辰槽式电缆桥架,北辰梯式电缆桥架,北辰铝合金电缆桥架,北辰不锈钢电缆桥架_北辰不锈钢电缆桥架公司 北辰防火电缆桥架,北辰槽式电缆桥架,北辰梯式电缆桥架,北辰铝合金电缆桥架,北辰不锈钢电缆桥架_北辰不锈钢电缆桥架公司 北辰防火电缆桥架,北辰槽式电缆桥架,北辰梯式电缆桥架,北辰铝合金电缆桥架,北辰不锈钢电缆桥架_北辰不锈钢电缆桥架公司 北辰防火电缆桥架,北辰槽式电缆桥架,北辰梯式电缆桥架,北辰铝合金电缆桥架,北辰不锈钢电缆桥架_北辰不锈钢电缆桥架公司 北辰防火电缆桥架,北辰槽式电缆桥架,北辰梯式电缆桥架,北辰铝合金电缆桥架,北辰不锈钢电缆桥架_北辰不锈钢电缆桥架公司 北辰防火电缆桥架,北辰槽式电缆桥架,北辰梯式电缆桥架,北辰铝合金电缆桥架,北辰不锈钢电缆桥架_北辰不锈钢电缆桥架公司 北辰防火电缆桥架,北辰槽式电缆桥架,北辰梯式电缆桥架,北辰铝合金电缆桥架,北辰不锈钢电缆桥架_北辰不锈钢电缆桥架公司 北辰防火电缆桥架,北辰槽式电缆桥架,北辰梯式电缆桥架,北辰铝合金电缆桥架,北辰不锈钢电缆桥架_北辰不锈钢电缆桥架公司 北辰防火电缆桥架,北辰槽式电缆桥架,北辰梯式电缆桥架,北辰铝合金电缆桥架,北辰不锈钢电缆桥架_北辰不锈钢电缆桥架公司 北辰防火电缆桥架,北辰槽式电缆桥架,北辰梯式电缆桥架,北辰铝合金电缆桥架,北辰不锈钢电缆桥架_北辰不锈钢电缆桥架公司 北辰防火电缆桥架,北辰槽式电缆桥架,北辰梯式电缆桥架,北辰铝合金电缆桥架,北辰不锈钢电缆桥架_北辰不锈钢电缆桥架公司 北辰防火电缆桥架,北辰槽式电缆桥架,北辰梯式电缆桥架,北辰铝合金电缆桥架,北辰不锈钢电缆桥架_北辰不锈钢电缆桥架公司 北辰防火电缆桥架,北辰槽式电缆桥架,北辰梯式电缆桥架,北辰铝合金电缆桥架,北辰不锈钢电缆桥架_北辰不锈钢电缆桥架公司 北辰防火电缆桥架,北辰槽式电缆桥架,北辰梯式电缆桥架,北辰铝合金电缆桥架,北辰不锈钢电缆桥架_北辰不锈钢电缆桥架公司 北辰防火电缆桥架,北辰槽式电缆桥架,北辰梯式电缆桥架,北辰铝合金电缆桥架,北辰不锈钢电缆桥架_北辰不锈钢电缆桥架公司


text:
杜牙根推薦係邊度做?請杜過牙根嘅人分享一下今日冇事做,瀏覽左一下討論區,見到有個好hot嘅話題「杜牙根推薦係邊度做?請杜過牙根嘅人分享一下」,睇完好多絲打巴打嘅評論後,我都想將自己係深圳杜牙根經驗分享出來.
——杜牙根推薦係邊度做?
我嘅回答係,如果你嘅經濟條件允許,係本港杜牙根係個不錯選擇,畢竟我哋嘅醫療條件同醫生技術都唔錯.但是如果你同我一樣,想慳d錢,又想享受比較好嘅杜牙根服務,不妨去深圳維港歡樂口腔試下,點解推薦係黎間單位?睇我下面嘅經驗分享.
——我嘅杜牙根經歷
我係六月份嘅一個晚上,忽然牙齒痛,一開始以為只係平時嘅小痛,忍忍就過,結果越來越痛,痛到食止痛片都唔管用,死撐到天光,即刻預約屋企附近嘅夜診牙醫,結果被告知已經排到一個禮拜後.實在係頂唔住,通過親戚介紹,知道咗維港,打電話過去咨詢,冇諗到接電話嘅小姐姐話,可以同我book聽日下午嘅位,聽晚就唔使再認受疼痛了.當時就覺得黎間診所服務速度真係好.
當天下午就搭火車到羅湖,過關之後,診所專車接送到位,進診所嘅第一感受係乾淨,一直到做第一次杜牙根手術嘅時候,都覺得診所衛生做得好.見到手術用具都係消毒鍋嘅,手術凳冇任何血漬等.係這種環境下就醫,我會非常放心.
我分四次進行杜牙根治療,每次進行時間為半個鐘.期間我可以明顯感受到同我杜牙根嘅醫生手術嫻熟,條理清晰.最重要嘅一點係,佢會尊重我嘅感受.冇粗暴杜牙根,見我太緊張就用佢嘅方式分散我注意力.
維港杜牙根收費都好平,我係上面第三隻前牙杜牙根,全部費用都包係套餐裡頭,一隻牙先收我1600人仔.對比過菲臘收費,發覺平左兩倍.
相信大家睇完我嘅經驗分享,都會明白我點解推薦大家去深圳維港杜牙根喇.希望大家搵到又平又舒適嘅牙科診所.
牙科小Tips:


text:
(DSE通識備戰攻略) 備戰通識,考好LS有策略!
AfterSchool 都明白唔少同學都有「通識冇得溫」呢個概念,但係係咪真係無法打破通識?「通通都唔識」嘅局面?今次AfterSchool 就請黎通識才子傳授大家幾招技巧,教大家溫好LS,考好DSE!
正如之前嘅blog posts都有提及過,通識科並唔係「完全」冇得溫嘅.要備戰通識科,以下幾點係考生喺試前可以做嘅準備:
策略一:養成留意時事新聞嘅習慣
考生喺平時(而唔係考試前一兩個月)應該多留意時事新聞.雖然通識科試卷嘅出題設計係「議題為本」,即係根據有爭議性嘅社會議題去出題.由於時事議題眾多,考生不宜只顧「tip題」而忽略答題技巧嘅重要性.
留意時事新聞係為咗加強時事觸覺
考生要留意時事新聞嘅目的並唔係要「tip題」,而係要加強自己嘅時事觸覺,令自己對唔同嘅時事議題,相關論點有更深入認識,同埋可以學多啲社會議題作為例子,以便考試嘅時候引用嚟支持論點.
策略二:練習寫論文,培養寫LS論文習慣
只係累積例子同論點嚟備試通識科係唔足夠嘅,考生需要多啲實戰經驗,入到試場先可以考得更得心應手,將腦海入面嘅論點有條理咁寫出嚟.
不宜臨近DSE先Chur Past paper黎做
臨近考試時期,坊間會有唔少模擬試,但係考生不宜喺臨近公開試先開始練習寫論文備試,而係應該由高中開始,培養寫通識論文嘅習慣,方便自己適應寫通識論文.由於寫一篇論文需時,所以考生無必要操練過多,如果可以做到較早開始練習的話,大概一個星期寫一篇論文已經足夠.
寫通識文謹記兩點!
-
審題/諗論點/寫字速度
同學一開始做卷,審題,諗論點,寫字嘅速度都未必好快,所以同考練習寫論文嘅時候可以特別留意吓自己各方面用嘅時間,以便就自己嘅弱項改善.
-
時間控制
《通識考試時間分配》呢個post有建議通識卷一卷二作答嘅時間分配,考生宜根據每題題目嘅時間限制,喺自己寫論文嘅時候計時,訓練自己喺限時內寫完論文.
策略三:留意考評報告
考評局所售嘅歷屆試題係會包埋marking scheme同埋考評報告,呢啲資料對考生係非常有用嘅.要考生留意呢啲資料嘅用意並唔係要考生盲目背誦歷屆試題嘅「標準答案」,因為通識科並無標準答案,所以marking scheme入面嘅論點只應作參考.睇考評報告更重要嘅係考生可以明白通識嘅出題理念,從評卷員嘅角度了解通識科嘅考評準則,並知道歷屆考生嘅常犯錯誤,防止自己考試嘅時候重犯同樣嘅錯誤.
——希望大家睇完之後都可以更加掌握點溫LS!世上冇免費午餐!成績要好?首先就要做好準備!想成為DSE狀元?想知道更加多唔同學科嘅溫書知識?
快睇㩒入黎AfterSchool Blog Page吸收曬啲溫書,考試技巧啦!


text:
- 競馬知舍
(經典戰線2022)PP壟斷終結——淺談四歲系列參賽馬比例的改變
今屆經典一哩賽參賽馬整體評分雖然係近季最低,但睇賽績而言平均水準反而係近季最高,各匹參賽馬可謂平分秋色,唔跑過都唔知龍與鳳.往年呢項賽事都係自購馬(PP)嘅天下,自2008年開始PP連續10年贏出呢項賽事,直至2018年先由自購新馬(PPG)「當家精選」打破呢個壟斷.
呢幾季嘅經典一哩賽,PPG同PP嘅比例都爭非常遠,不過今季嘅情況就截然不同(見下表),PPG同拍賣馬(ISG)紛紛異軍突起,情況為近年少有.
近五季經典一哩賽參賽馬比例
往時PP可以壟斷四歲賽,其中一個原因係PPG同ISG水準同PP始終有段距離.PP就算嚟到唔夠狀態仍憑質素取勝,但係當PPG同ISG水準愈嚟愈好嘅時候,情況就有所改變.呢樣嘢除咗歸功於馬販外,近年練馬師,馬主嘅眼光都越嚟越闊,因而更能夠揀選適合香港及具質素嘅新馬.「當家精選」,「達心星」等都係由馬主或家族成員親自挑選,「金鎗六十」則係由練馬師呂健威親自為馬主引入.
除咗PPG及ISG質素提升外,呢啲PPG來港前亦準備充足.佢地大多喺外地做好基礎訓練及早喺兩,三歲時已經抵港甚至在港出賽.呢啲馬本身已具有一定質素,再加上有較多時間適應香港競賽環境,面對一堆較遲抵港而未適應好嘅名氣PP,進度自然能夠喺四歲系列佔優.以今屆經典一哩賽為例,七匹PPG或者ISG全數都至少贏過三場頭馬,外地莊家Bet365更視二班winner「包裝長勝」同「加州星球」為經典一哩賽兩大熱門.反觀PP「喜譽寶」來港後即使贏過一哩賽事,但賽績證明唔多,升到二班兩場都贏唔到,即使有晒路程根據下都只被列為第三熱門.
除左因為PPG同ISG因素外,近年評分員對PP初次評分變得手緊.除咗因為唔少高分PP來港後表現不似預期之外,另外一個問題就係在於近年外地限齡賽水平下降.往年經典一哩賽名額都會俾啲高分PP壟斷,但喺新制下,所有未出賽PP都會被調低5分,當中有啲PP初次評分亦由8字頭調低至7字頭.PPG或ISG如79分嘅「醉眼光」就係呢個制度受益者,成功獲得經典一哩賽入場券.
講到近年,唔少贏過海外一級賽嘅名氣PP馬都係雷聲大雨點小.馬報錦標盟主「喜裝寶」在港18戰只得2亞,蘭域堅尼錦標頭馬「包裝永勝」跑五場就匆匆退役;「佳騰駒」同「達龍駒」挾昆士蘭打吡冠軍之名來港,雖然佢哋來港後都能夠贏馬,但最終都係愈跑愈差,黯然退役.呢四匹馬來港評分都係九字頭,據報身價都過千萬,但佢哋來港後都走晒樣.可能馬匹未能適應水土,以致影響馬匹表現.又或者佢地外地嘅賽績水準根本唔高.
再睇埋昆士蘭打吡,自有「明月千里」呢個成功例子後,呢項賽事就成為馬主嘅揀蟀場.但係除咗「鷹雄」外,其餘馬喺香港生涯都係失敗收場.翻查呢項賽事近十屆三甲馬中,只有4匹再出可以贏到一級賽,同時竟有多達22匹馬再出未能於分級賽報捷,當中包括多匹後嚟來港服役嘅馬.換句話講,昆士蘭打吡水準其實唔高,甚至可以話冇G1水準.「佳騰駒」等來港時評分可令佢地直入經典一哩賽很大程度上係因為大家都被「明月千里」影響,誤以為昆士蘭打吡同質素保證刻上等號.
昆士蘭打吡三甲馬來港後成績
再以紐西蘭打吡為例,應屆冠軍「黑桃火箭」只有82分,相比起早年嘅「軍事行動」足足少13分.即使計埋新制(PP都會被調低5分),前駒仍少8分.「黑桃火箭」前三季嘅紐西蘭打吡頭馬,再出竟然夾埋只能贏得一場頭馬,喺賽事水準不如以往,亦解釋到點解「黑桃火箭」會較低分起步.
近五屆紐西蘭打吡冠軍成績
PP插班評分制度嘅改變,雖然使到四歲系列賽事嘅整體評分比往年低,從評分上睇落好似比以往失色,但實際上參賽馬匹在港大多已交出頭馬,同時都有效地篩走靠外地賽績但實質上水準不足嘅賽駒,如「福將」等賽駒.確保具有潛質且進度較好嘅四歲馬能夠參與其中,令賽事更具觀賞價值.
超仔


text:
兩大品牌公司評價比較: MediLASE 脫毛及 (H記)好唔好 + 價錢及優惠玫略
各位購買激光脫毛療程前就當然要留意優惠啦!依家市面上療程五花八門,就連馳名公司,MediLASE(M記) 同 HAiRLESS(H記),亦各自各推出唔同極抵優惠吸引顧客.作為精明消費者,到底應該選擇邊個優惠療程?兩間大公司(H記)同MediLASE好唔好評價?邊間比較抵?公司嘅儲分制有咩分別?以下逐一同你分析兩間公司優惠分別!
(H記)同MediLASE脫毛新客價錢優惠至多!
香港市場公司為咗吸引消費者體驗療程,大部份都會提供新客優惠.大家可以趁新客優惠到(H記)同MediLASE 脫毛,親身體驗(H記)同MediLASE好唔好.依家一齊睇睇2022年最新新客到(H記) 同MediLASE 脫毛嘅價錢啦!
兩間公司(H記) 及MediLASE嘅新客優惠都各有差異,除咗要比較價錢﹑了解(H記)同MediLASE 好唔好之外,仲要了解成人或者學生優惠有冇咩特別限制!作為繁忙嘅香港人,講求分秒必爭,所以一定多多注意優惠Package有冇限制時段.若果想自在彈性地選擇任何時段,MediLASE 脫毛優惠價限制多少少,就未必滿足到你嘅需要,(H記)大部分優惠選擇時段更為方便貼心,而所有部位嘅價錢都較優惠!以最多新客選擇嘅入門Package嚟比較,MediLASE 價錢足足貴$3000,與(H記)比較,質素卻一樣,一樣服務,一樣機,一樣環境,最抵玩的話一般客人選(H記)居多.新客建議選擇(H記)嘅入門Package,除咗可以一次過脫哂幾個部位之外,仲可以免費升級任選時段,即使撞正黃金時段都無有怕!
除左睇(H記) 及MediLASE價錢比較之外,都要留意埋每一間包療程嘅次數.MediLASE最近雖然推出咗新優惠, 最平去到$9200又有腋下+上唇FREE下唇,不過最近MediLASE仲出左其他唔同既有效期計劃及次數PLAN優惠,所以購買之前要自己問清楚現時優惠係計次數定係終身保養.如果揀計次數既PLAN,就要自行考慮埋之後如果生翻啲毛毛出黎,有機會要再自費MedILASE額外收費買多次Package,咁成本就有機會貴咗.記得諗Medilase 好唔好時,都要考慮埋之後嘅保養費.相反,(H記)就包咗終生保養,一個價錢己沒什麼其他收費,(H記)聽落就抵啲!
學生至抵之選 – 早脫早享受
作為學生黨,激光嘅效果咁永久,學生時期又有學生優惠,當然係早脫早享受.而各公司對學生們都非常友善,一般都會推行學生優惠.學生除咗有優惠之外,仲有好多部位選擇,比起其他優惠真係至抵!MediLASE優惠除脫全身外,學生優惠當中包括嘅部位有超過10部位;而(H記)就更厲害,足足包括22個部位,係大型公司嚟講真係罕見地多!
比較HAiRLESS (H記) 同MediLASE,以學生價錢嚟講,(H記)就更加抵玩!例如係最多學生選擇嘅腋下同前手臂,(H記)比MediLASE 價錢更優惠,而且時段更加鬆動.若果大家係時間管理大師,不妨可以選擇天地堂去(H記)脫個毛,再去樓下商場行翻轉亦得!
(H記)及MediLASE價錢優惠全攻略!
比較MediLASE及(H記),除咗一般新客優惠之外,仲有好多優惠專益常客!到底點先可以投資最少嘅價錢得到最大嘅回報?以下教你優惠全攻略!
第一招:朋友推薦優惠
除咗新客優惠,仲可以推薦朋友領取更多優惠!以(H記)為例,佢哋嘅會員制係以計分制領取獎賞.如果有朋友以前曾經係(H記)購買專業療程,只需要報上朋友推薦人嘅電話號碼或者會員編號都會即賞額外療程折扣,甚至係半價優惠!相反地,若果你介紹朋友到(H記),你都可以獲得相等嘅會員積分.而會員積分用途多多,除咗可以換取禮品之外,仲可以換超市現金卷等等,又或者之後再買療程時可以使用減錢,換句話講啲會員積分可以當錢使! (H記)另外每個月仲會定期推出療程優惠,例如轉會﹑新婚﹑做指定職業﹑二人同行等等都有機會享有限時嘅半價優惠,認真抵玩!MediLASE 脫毛嘅會員優惠都大同小異,有朋友推薦去MediLASE即可為療程價錢減價,一樣可以儲分換禮物,一齊脫就至抵!
第二招:睇優惠前睇時段
可能初初做療程嘅絲打們就有所不知,其實優惠係分唔同時段!作為忙碌香港人,當然希望時段彈性愈高愈好,如果唔係,畀咗療程費用後都冇時間做,咁就浪費心力又浪費錢啦. 留意翻各大嘅公司其實對於時段都有唔同嘅定義,即使個名一樣都可能有分別(例如係坊間公司最常用嘅「繁忙時段」),所以一定要問清問楚.而MediLASE係有分ELITE時段,Campus時段或CEO無限制時段.MediLASE ELITE時段為某限定非繁忙時段;MediLASE Campus時段為大學生時段;MediLASE CEO無限制時段就係無限制任何工作時段,而星期日為休息日.而(H記)亦有部分優惠有時間限制,不過限制比較少.其(H記)價錢亦非常合理.
MediLASE 及 (H記)兩大品牌時段大比拼!
論時間彈性嚟講,(H記)就更勝一籌,因為幾乎所有優惠都時間方便,所以非常方便預約.MediLASE價錢分好多種,時段都劃分得比較細,不過都代表MediLASE佢哋可以比較平均分配時間畀客人,但要夾啱哂時間就真係有少少難度啦.若果平日要翻工翻學,需要預約星期日時段,就只能揀(H記)啦,因為只有佢哋星期日開鋪!若果想星期日脫真係知道MediLASE 好唔好又或者MediLASE價錢如何都冇用,因為根本冇開門!
第三招:賺盡信用卡優惠
相信大部份絲打購買MediLASE又或者(H記)療程時都會使用信用卡付款,其實唔同畀法同卡都有機會攞到更多優惠或回贈,甚至可以分期,更有效分配資源!
第四招:時間等於金錢
療程要花費嘅時間其實都非常令人卻步,一般人都覺得係長期抗爭,事實上只要有好科技好技術,療程一樣可以好快,分分鐘仲快過自行脫!療程效果最永久,用時最短,又最快達到效果嘅先叫做最賺.若果效果唔好,唔單至浪費緊時間同心力,仲有機會要狂買療程先做到合心水嘅效果.
論技術的話,MediLASE好唔好?其實MediLASE成立多年以來嚟一直都好肯投放資源係科技上.與(H記) 機器同款,採用緊一樣嘅儀器,係行業中NO.1嘅PRO-U755儀器,而且配置咗智慧降溫系統,所以過程唔再需要敷冰.可以仔細消滅唔同部位嘅毛毛,療程舒適快捷.以最熱門脫小腿毛為例,兩間大品牌MediLASE 及 (H記)嘅高級技術可以於短短十至十五分鐘完成,計埋換衫,真係半個鐘都唔洗!
總結評價: (H記) 及MediLASE 脫毛好唔好?
依家嘅公司愈出愈多優惠,包括比較大品牌MediLASE同(H記).既然都係要脫,當然要用最抵優惠購買療程!作為新手,除咗了解(H記)同MediLASE好唔好評價之外,仲要留意一下新客優惠,第一次買療程優惠多多.長遠嚟講,買愈多部位自然慳得愈多,反正遲早都要脫,不如就趁新客優惠一次過用到盡!(H記)最入門嘅Package就連6000蚊都唔洗,包脫3個部位.而學生同樣道理早脫早享受,(H記)比起MediLASE脫毛部位選擇更多至22個!
除咗一般優惠之外,推薦朋友或畀推薦都可以再多獎賞,甚至領取現金卷當錢使.有好嘢當然要介紹畀朋友,但其實網上討論區開POST招CODE亦得!療程睇(H記)同MediLASE 價錢比較外,一定要留意療程許可時段,各大品牌亦有各自嘅時段定義,最重要係夾得啱時間!時間管理大師不妨可以選擇(H記),而且星期日紅日都照常營業,果真有彈性!時段揀好後,原來付款方式都有得賺到盡!MediLASE 脫毛有得分期之餘,仲有4% EPS回贈,而(H記)都一樣!最後,最重要當然係睇療程嘅效用如何.用最少時間最少金錢得到最好嘅效果先係最抵.MediLASE永久脫毛同(H記)都使用緊行內頂尖嘅755技術,有效之餘仲可以減短療程時間,等你做到真正嘅賺到盡!既然咁抵咁賺,依家就即刻放低你把剃刀,即刻行動啦!
有關(H記) 同MediLASE 激光脫毛 – 常見問題:
1. (H記) 同MediLASE會員制度中嘅龍頭龍尾係咩嚟?
龍頭代表推薦人,一般係會員,龍頭會推薦朋友成為會員或購買該公司嘅療程.被推薦人則為龍尾.一般激光脫毛公司都會為龍頭龍尾推出療程價錢優惠.
2. (H記) 同MediLASE購買療程時點樣用朋友推薦優惠?
一般會員會使用電話,電郵或會員編號登記,只需要向工作人員提及朋友嘅會員資料即可.
3. 療程優惠係所有部位都可以用?
(H記)同MediLASE通常都係提供熱門部位作為優惠療程.以學生優惠價錢為例,MediLASE涵蓋部位有11個;而(H記)則有22個部位選擇.
*文章純粹分享,絕對反對複製修改作為商業用途,小編文章只可向本人同意下分享.療程效果因人而異.
*網站只供參考分享,消費者自行查詢(H記) 及MediLASE價格,本網站不會承擔任何法律責任.


text:
送禮,喺每個人或多或少都會經歷嘅事,你有冇成日煩要送咩禮物?送禮物睇落輕鬆但其實喺一門大學問,有好多學者試過從唔同心理學角度探討,分析當中嘅心理,透過小編今日嘅文章,畀大家了解下訂製禮物喺咪有存在嘅必要性.
世上冇差嘅禮物!?
曾經有三位心理學家Adams,Flynn同Norton做咗一系列嘅實驗,主要目的喺想要知道如果收到唔啱口味嘅禮物會有咩決定同心情?
其實,送禮本身就喺件好事,心理學家發現會有差嘅禮物嘅原因喺因為送嘅人同收嘅人之間嘅觀點相斥,或者喺在乎嘅事物唔同,亦都有可能喺因為生活環境造成嘅差異,往往送嘅人希望呢份禮物可以有驚奇,唔同以往嘅禮物,而收嘅人就希望喺個可以長用嘅嘢.舉個例:訂造造型杯墊咁普遍嘅生活用品,喺揀禮物果陣或者根本唔會放喺考慮清單入面,不過亦都因為佢嘅普及性和便利性,好多收到造型杯墊嘅人都會笑一笑.世界上沒有所謂差嘅禮物,關鍵喺你同對方嘅心境.
「想要」同「需要」之間嘅平衡
想令你嘅禮物受歡迎,首先諗自己如果喺收嘅人,為咗避免產生尷尬嘅期待差異,你一定要喺「想要」同「需要」之間攞到平衡,由你對對方嘅了解,想有幾多嘅誠意等等方式,就算唔喺幾貴嘅禮物,相信你嘅禮物一定都可以受到歡迎!
訂製禮物嘅必要性
訂製嘅好處喺可以獨一無二,令禮物變得更特別,好多人都會想為對方量身打造,不過你喺咪都有諗過訂製禮物嘅必要性,同性質嘅嘢用訂製方式製作除咗價錢比較貴之外,用嘅時間亦都比買嘅長,咁令送禮呢件事變得更加複雜.不過,呢啲代價背後往往都有好嘅回報,你可以依照對方嘅興趣=同背景,訂製適合佢嘅禮物,就算喺生活日常用品,都可以令平凡變得不凡.除咗一對一嘅訂製送禮之外,公司嘅訂製禮物亦都好得到大家嘅鍾意,一方面可以令客人feel到送禮嘅心意,同時又可以宣傳到自家品牌,所以,訂製禮物嘅存在可以話喺有益無害.
下次揀禮物,記得將心比心,企喺對方立場諗,相信你嘅禮物一定可以攞到對方嘅芳心!


text:
自從疫症之後,再加埋無限QE,銀紙嘅價值就好似美金嘅紙幣上面寫嘅「In god we trust」,真係得返個信字.
如果跟返金融學嘅理論,而家個discount rate非常低,搞到好多估值模型都出晒事.尤其是係增長型嘅模型,當個discount rate同growth rate相距越遠,令到最後嘅terminal value飛天,計返而家嘅present value,閑閑哋都升穿晒過往5至10年嘅股值範圍(因為背後嘅assumption完全唔同晒).但係由於增長股嘅growth rate大過價值股,所以推出嚟嘅估值可以更加極端.現時增長股嘅估值係very expensive,但係價值股都唔係distressed,都係去返合理水平.
近排喺度睇返不同投行最新嘅估值方法,其中最常見嘅就係同外國嘅估值做對比(Peer valuation).舉個例:雖然太陽能喺中國升咗咁多,當我哋30%增長嘅公司2020PE做緊30x-40x嘅時候,外國同樣嘅增長已經炒到60x,所以相對外國仲係有44%嘅折讓!又或者安踏(2020)同李寧(2331)嘅PE雖然同adidas/Nike差唔多,但係人哋嘅增長細好多喎,所以PE仲有好多增長空間!因此即使而家嘅估值見晒高位,但係個頂喺邊真係冇人知.


text:
26 MAY 2010 (WED)
雖然係好唔想再去政府做產檢,不過大肥豬話始終係政府醫院留資料會好啲,有起特別事上嚟都方便啲.
我見今次開始係轉介到母嬰健康院做檢查,勁近屋企之餘仲要將上次係醫院拎出嚟嘅資料交俾佢地,所以就乖乖咁又再一次去做政府產檢.
開頭都以為健康院唔洗等太耐,加上知道都係做啲普通檢查,所以今次冇叫大肥豬陪我,等佢可以留返啲假去陪我睇私家嘛!
但原來健康院都一樣都係要等好耐,雖然孕婦唔算多,不過就等嘅過程都幾耐.
我由九點鐘到達,等左成個半鐘先可以見姑娘,同姑娘傾左約五分鐘,主要都係問吓我有冇啲懷孕不適,仲教左我啲防抽筋方法,個姑娘真係勁好人呀!
見完姑娘就要再等見醫生,醫生主要都係都係CHECK吓我個肚,佢先嚟用手按吓我個肚(個醫生都幾大力,有少少痛呀),之後就俾BB個心跳我聽,聽到小小豬個心跳聲.雖然都只係得幾吓,不過聽到真係勁開心呀!
由於有親戚朋友都話我個肚仔算細,所以我成日都好擔心,咁我就問埋醫生個肚SIZE係唔係正常.醫生好好人,即刻用軟尺幫我度肚,仲同我講我肚仔係合比例唔算細,叫我唔好擔心,一聽到就即刻放心晒.
見完醫生又再等約下次覆診時間,終於我要成十一點半先可以離開健康院,足足用左兩個半鐘.
雖然係等得耐左,不過俾我個感覺健康院啲醫護人員係比聯合嗰啲好好多,所以下次都應該會返去健康院做產檢,當去聽吓小小豬心跳都好呀!哈哈~


text:
通渠劑廁所堵咗如何自己疏通,通渠小訣竅
大角咀通渠通渠公司通渠劑下水管則將生活產生嘅汙水及時排放出去通渠劑54485818,為家中創造良好嘅生活環境.但係水管使用唔慎通渠劑54485818,也係會有得堵塞嘅時候,尤其係下水管道,更加容易因為垃圾廢棄物進入造成堵塞.下水管堵塞清理起嚟相當困難,令許多人都頭疼唔已.嗰麼有得冇有得咩快速疏通堵塞嘅水管嘅辦法呢?水管堵咗疏通竅門有得哪些?今天這篇文章就嚟告訴大家.
1,依家喺市場上有得一種專門嘅水道疏通劑(通渠水),廁所堵咗如何自己疏通用嚟疏通堵塞嘅水管道特別有得效果.經常喺啲餐廳,賓館裡都使用它.使用嘅時候,先將潔具中嘅積水清理乾淨,將適量水道疏通劑倒入堵塞嘅下水管道中,假如管道內冇有得水,嗰麼再向裡面倒入半杯清水,等待大約二十分鐘以後,再以大量水灌衝.
2,如果係由於頭髮堆積造成嘅下水道堵塞,廁所堵咗如何自己疏通得到市場上購買一個手搖螺旋鋼絲,從地漏嘅口向下推進,觸碰到異物時搖動螺旋鋼絲,並慢慢向上拉,堵塞喺管道內嘅頭髮等異物就會被螺旋鋼絲帶出嚟咗.
3,廚房下水道嘅油汙堵塞,廁所堵咗如何自己疏通得向下水道倒入滾水,待油汙慢慢溶解即可.除此之外,油汙堵塞也得用20%嘅蘇打水進行疏通.
4,搵一根直徑與堵塞嘅下水道相近嘅竹竿或者圓木,喺管道內倒入一定量嘅水,再將竹竿或者插入下水管道,唔斷嘅上下抽動,咁喺管道內壓力嘅作用下,堵喺水管內嘅異物好快就會被衝下去.
5,還有得一個方法,廁所堵咗如何自己疏通就係到商店裡買嚟火鹼,將火鹼放進下水道咗,跟住再將滾水倒進去.
6,假如係水管內有得水泥之類嘅硬物,得用鹽酸進行疏通,喺商店裡,我哋一般都能買到35%嘅鹽酸,喺使用嘅時候,向裡面加上少量麵粉,以減緩鹽酸嘅腐蝕作用.減少啱下水管道嘅損害.
7,最後一個辦法,廁所堵咗如何自己疏通假如硬物堵塞實喺唔能自行解決,或者根本就唔念自己動手,最簡單嘅辦法就係打電話請物業或者專門嘅管道疏通公司,佢哋會有得更好嘅辦法幫你解決大角咀通渠通渠公司通渠劑


text:
年初六又到啦~祝各位Kyuu & Wani讀者年初六生活愉快!相信大家都知道,農曆新年有唔少傳統習俗,去到現代,呢啲所謂習俗都冇話一定要跟足㗎啦,唔會好似以前嘅年代咁,做少啲新年習俗就驚會帶來不幸.不過其實現代人如果參考新年習俗,可以用另一個角度睇,當係一種生活情趣,今日Kyuu & Wani就大比大家,究竟農曆新年年初六傳統係有乜嘢習俗㗎喇.
初六點解又洗廁所嘅?根據農曆新年傳統習俗,原來相傳年初六係「廁所神」巡查衛生嘅日子.廁所神會喺年初六當日,逐家逐戶檢查住戶嘅廁所係咪乾淨,如果廁所夠乾淨,廁所神會保佑全家全年都健康!健康人人都想有㗎喇,所以如果想得到廁所神係年初六嘅護陰,大家喺年初六記住要徹底洗好個廁所啦.
呢個世界真係咩神都有,估唔到連廁所都要整返個廁所之神.寧可信其有,趁住今日年初六,我地都去洗下個廁所先~不過咁講,就算呢個世界係咪真係有年初六嘅廁所神,我哋作為講究維生嘅香港人,就算有冇廁所神,都要成日洗廁所㗎啦~既然新年初六要洗廁所,今日Kyuu & Wani就大比大家幾個洗廁所技巧.
- 用水刮:廁所地下成日都會濕,嘅如果用地拖,地布抹乾個地下,有排都抹唔乾啦.其實可以買一樣野叫做「水刮」,將啲水刮去廁所個去水位,唔使半分鐘,成個廁所地下就乾得七七八八.
- 威猛先生抹玻璃:廁所入邊嘅玻璃類東西,例如鏡面,浴屏等等,用耐咗會有好多水漬嘅,就咁用手抹有排都買唔乾淨,可以用啲強力嘅玻璃專用清潔劑,例如威猛先生咁 .
- 馬桶除臭器:講到廁所最臭嘅莫過於係個馬桶,如果想個廁所自動變香,可以放個馬桶除臭劑.當你一衝廁,就會自動放埋啲除臭劑入去馬筒,減輕咗好多功夫.
祝大家年初六快樂!身體健康,廁所乾淨!聽日就係新年嘅年初七啦,所謂初七就係「人日」即係人人都生日喎,大家準備好生日禮物未 ;)?你哋又知唔知農曆新年初七有乜嘢傳統習俗呢?
香港Podcast有得聽:年初一原來唔一定去拜年?|西張東望|香港Podcast | Kyuu & Wani


text:
「培訓」
過去幾年,我都話香港嘅數據分析一直比其他亞洲國家落後,雖然透過唔同嘅渠道推廣數據分析,但係效果唔係好顯著.好多時都會有人無啦啦搵我問關於數據分析嘅問題,尤其係問我邊度有堂上.講真香港真係冇乜,就算有教嗰個都唔知佢係邊個.最少我相信我認識大部份已經從事數據分析工作嘅人.最慘係有時有啲一知半解嘅人出去教,點知好多嘢都係錯誤詮釋同表達.
「課程」
今年終於扚起心肝去搞數據分析嘅培訓課程,之前大部份時間都係幫人哋做培訓做講座.今次終於嘗試行多一步,就係希望自己同團隊可以搞多啲關於數據分析嘅課程.而要將香港打造成為亞太區嘅數據分析樞紐,人才係好重要,希望今日嘅一小步成就未來嘅大踏步!當然係香港搞專業培訓課程係好難,但係我好相信只要用心做就一定做得好!希望有興趣投身數碼分析行業嘅朋友可以多一個渠道接受專業培訓.
「理念」
當然我哋唔係得一兩個課程咁簡單啦,雖然開始嘅時候做啲比較熟悉嘅題材,而唔係個個人都覺得有用.嚟個亦都係開培訓課程嘅原意,因為每個人需要嘅培訓都好唔同.如果暫時無息合嘅課程,唔代表之後冇.有時真係唔明有啲人打電話嚟話覺得個培訓好淺,好表面,想參加但係又唔知有冇用.都係個句喇,課程就係咁,我可能係電話傾一兩句就可以話俾你知個課程識唔識合囉.


text:
上次講到搵到間 Door to Door 嘅汽車維修公司幫沙沙妹修復返個傷口,格完價最平係呢間,就同撞到我條友講幾錢,佢都好爽快就過咗數畀我. 而我亦同師傅約時間整車,點知原來呢啲 Door to Door 服務係要你有一個好大嘅 Drive way 畀佢. 大佬,我邊有一個大 Drive way 呢? 影咗屋企後面條路畀佢睇,佢話太窄,唔夠空間整,跟手就話 cancel order. 我即刻話可以搵個地方畀佢整,唔好 cancel. 幾時都話出外靠朋友,腦海中出現波友間屋,佢屋前就有一個 Drive way,而波友亦好好人肯借出地方. 好啦,千辛萬苦終於約實師傅上門整,點知佢嚟到睇一睇,打開車頭蓋睇一輪,跟住就同我講佢整唔到,因為我架車係 Hybrid 車. 我黑人問號? 我叫你修復返個車尾板位置凹痕啫,關電池乜事? 佢講咗一大輪嘢就話 Hybrid 車有電池,佢整車時有可能會郁到電池線路,佢擔心會有問題,所以就話叫我返原廠去整,跟手就走咗. 我點解咁容易畀佢走? 咪玩啦,你同佢嘈咩! 佢根本就唔想整,萬一你同佢講無事,唔會整到電池嘅. 佢一覺唔覺意,唔老黎,佢真係整瓜你部車,到時仲大鑊,咁你到時嘈佢定自己再畀錢出嚟返原廠整? 既然佢一嚟就表現到唔想整,無謂勉強人.
好啦,搵過另一間囉. 好彩又咁啱之前又有一間 ( Axioma ) 報咗價,價錢仲平過呢間,咁我就再同呢間 confirm 啦! 過咗兩日,有個師傅打嚟同我約時間,又要麻煩波友借地方畀我. 好嘞,到咗嗰日 (6-July-2022),等等等,師傅遲咗兩個鐘先嚟到,話今日整唔到. 我心屌咗一聲,乜事呀! 原來佢話我未去畀 Deposit …… 唔係嘛! 我話乜嘢 deposit,原來佢哋有 send SMS 畀我,裡面有條 link 畀我去畀錢. 師傅話一定要我畀咗錢先可以開工,仲話而家同佢約實下星期邊日,佢返去更改 system 個 service 日期再 send 條 link 畀我. 暈 ~~~~
不過既然師傅一場嚟到,我捉住咗佢叫佢睇清楚沙沙妹個傷口,個傷口位置係咪可以整,會唔會因為 Hybrid 車驚整唔到. 師傅話絕對唔會,無問題,再 show 咗之前啲整車相我睇,話個位置同你差唔多,一樣整到,仲讚自己整得好靚. 我問佢其實係咪一定要我畀錢先可以開工整,我話反正你都嚟咗,其實我可以而家透過條 link 去畀錢,你咪可以開工囉,佢話唔得,要係之前一日 pay 咗先可以, 而家佢一定要返去更改個 service 日期,我先可以再畀錢. 英國人有時真係好守規矩,唔會有靈活變通,佢又咁堅持.
好啦,唯有等佢第二日再 send SMS 嚟,畀好錢,再打畀佢 confirm 日期時間. 經過重重難關,又要再麻煩波友,真係自己都唔好意思. 終於等到佢嚟整,搞咗兩個鐘,又揼又拉,又磨又噴,沙沙妹終於變返靚靚女女啦! 話時話,喺修復過程,見到師傅唔戴口罩就磨灰水,又噴油,仲要擘大口咁樣,吸晒入心入肺,見到都覺得驚驚. 最後師傅話仲要做 Polishing 工序先得,但係要再約時間,因為都要等啲油徹底乾透. 唔知係我黑仔定佢黑仔,第二日師傅架車入咗廠維修個 brake,跟住又話工作太忙嚟唔到,要搞到第三日佢先過到嚟我屋企做埋 polishing 工序. 我幾驚佢係借頭借路話唔唔嚟整,一直拖我就弊傢伙.
其實我有問師傅,如果下次有呢啲 case,想直接聯絡佢得唔得,點知佢話唔得,你一定要經返個 agent 網頁落單,但可以註明要搵返上次個師傅. 我又問,你無自己公司咩? 你用自己公司接單唔得咩? 咁咪唔駛經 agent 公司畀佢賺一筆,可以自己賺晒. 點知佢話你係經 agent 網站搵佢,一定要經返 agent 搵佢. 暈,英國人真係好守規矩.
Anyway,師傅手勢真係幾好,修復完成後如果唔太留意都唔覺真係撞凹過,始終都唔係原裝,點都會有少許分別,真係要好留心先覺,希望呢種即日式修復方式日後唔會出現甩油情況啦.
封面圖片取材自 Storyblocks.com


text:
在Maths Ocamp與Earth Sciences Ocamp中間既一日,我同小盈去左遠離市區既海下灣行山,去海下真係好遙遠……我地搭地鐵到寶琳再轉小巴入西貢,去到都已經一點了.今日真係好哂呢,完全適合遊水多過行山,不過哂D都好,至少D相影出黎都靚D丫
坐大概半個鐘倒就去到海下了,行落少少就見倒海下灣泳灘,我真係好想跳落去呢!不過今次既目的係行山,所以都係行完之後睇下仲有無時間先再跳落去啦XD
一路沿住海邊行,個太陽真係好勁,好彩我有齊裝備!
行到咁上下回望海下灣,海下灣海岸公園係香港首個海岸公園,因為其地理環境,孕育出很多珊瑚,海星,珊瑚魚等等,海水清徹見底,比人一種尚未被污染的一片綠州既感覺.
沿路一直行,會發覺土地相當濕潤
我地由海下一路行去灣仔半島
海下灣海洋教育中心—現時只接受團體預約
真係好清!
行行下,上幾級樓梯,就到左灣仔了,相信好多人都唔知道香港除左香港島在灣仔之外,原來仲有第二個灣仔的!注意到西貢既灣仔英文係Wan Tsai,而唔係Wan Chai呢!
我地行既係灣仔自然教育徑,首先經過西營既一片大草地
之後見倒感嘆號島^^(其實叫銀洲,不過因為好似感嘆號,所以我同William改左佢個名叫感嘆號島)
一路上斜,其實都唔係好辛苦既路,不過真係太熱了,見倒小盈有抖唔倒氣既表情,所以都行得好慢同多D休息,好彩最後都無事…
仲有就係條路好多昆蟲跳下跳下,同埋有D疑似青蛙既物體,所以如果你驚昆蟲既話,最好都係預備有個人抱你行~
再行大概半個鐘,就去到南營
之後就行番海下灣了,熱到成個人都溶哂…
海灘好靚!
所以就跳左落去!果然係海岸公園,真係好清,唔洗一陣,就發現左海星呢!依隻應該叫做楓葉白海星
YEAH!
可惜無帶泳褲,如果唔係我一定會成個人跳落去~~
行完後就上番去搭小巴番西貢市區了,結束海下之旅~


text:
Q︰有咩忠告俾中四學history ge 學生?? 😉
Q︰如何高中學好歷史 😭
.
A: 關於中四修歷史嘅同學仔,唔理你當初選擇讀依科嘅原因係咩都好,嚟緊三年你都要讀依科就係鐵一般嘅事實(除非你真係讀得好唔開心,所以退修依科啦).既然係咁,賊船唔上都上咗,諗吓點樣讀好佢或者讀得開心啲啦.
.
其實歷史依科幫助緊我哋去理解緊依個世界 — 夏天個個都開冷氣,但係點解有冷氣?赤柱點解叫赤柱?但赤柱英文叫「Stanley」而唔係平時廣東話譯音,點解嘅?成世人流流長長,吃喝玩樂瞓之餘多啲問吓點解咁,點解又係咁,點解唔可以咁?知道增長外更明白理解多,而唔係照單全收,本來就係咁架啦~而,歷史就係通往世界嘅其中一道門.
.
既然係咁,趁中四仲有時間就讀多啲書,所謂「讀書能醫百病」,最好搵到兩三個志同道合嘅朋友仔搞個讀書會,一齊討論吓書入邊嘅問題或者情節,滿足吓知性欲望;讀萬卷之餘更應行萬里路,歌都有唱「咁好天去吓海邊」,親身感受吓依個世界,即使係香港都有好多報紙或者雜誌啲鱔稿介紹以外嘅隱世超邪惡景點呢~
.
講返重點點樣學好高中歷史,首先歷史發展同史實係重要,你唔知一戰前發生咩事已經無得講落去,所以溫書果陣「睇」一次課文內容.至於乜嘢係重點邊乜嘢係廢話,其實自己可以上教育局歷史科有「課程綱要」詳細列哂 — 舉例「第一次世界大戰」就要學3 樣嘢(二十世紀初列強關係,競爭與衝突嘅原因,維持和平的努力).或者自己懶嘅,坊間都有唔少精讀雞精,自行考慮邊本適合自己.
.
睇完之後,你大致上有個概念個課題發生咩事,每一點嘅基本例子同論點,非常好,咁你就學識咗「拆題」啦.所謂「拆題」就即係收到題目之後,配對返題目問緊咩課題內容,然後唔使多講.唔少同學仔都會出現離題,答案九唔搭八等問題,依個時候善用「拆題」依招真係救你一命.
.
諗諗吓同學條你條題目都問得幾闊,寫多九萬幾千字都必答得哂,再加上我懶啦.依兩條問題答住咁多先,有咩唔明白,好書介紹,好景點推薦,唔識答題目等等等,就繼續問啦,識答就一定答.
.


text:
買樓五大必備叫價招式
Administrator
上個星期生菜同大家分享左少少有關經紀佣既問題,(唔敢再用個回字,唔係又畀人話我教壞細路),而其實喺同業主同經紀既角力當中亦都有好多小技巧要注意,大家不妨參詳參詳:
1) 勤做功課,google係你好朋友
記得上網睇返同期成交比較,知道業主訂價究竟係屬於進取定保守,所謂知己知彼百戰百勝,你反價時亦較多籌碼,可以由近期成交低位開始叫價.
2) 識人好過識字
同多幾個AGENT 打交道,無人可以話識哂所有野,亦都無人坐哂所有盤.最好同多幾個經紀熟,知道多D行情,有邊D筍盤做緊獨家,有邊一戶叫緊幾多放左幾耐急唔急住走等等等等等...總之識多個人問多句野就無話會蝕左底架啦!
3) 汲取前人教訓
通常D 盤放得耐點都會有D 人開過價,仙人問路咁問下經紀之前D 客衰乜開過咩價,咁先唔會重蹈覆切浪費大家時間.
4) 觀人於微,睇人面色
上去人屋企睇樓切忌郁D做百壇齎主乜都嫌三嫌四諗住鋤個業主價,其實未必個個受呢套,尤其係而家個市旺個個都惜售.你咁壇我間愛屋,你畀得起錢我都叫你過主呀,反而有時見到個識欣賞既人,收順手少少拎個好意頭反而有得傾.
5) 講到最後 ,拎個好意頭
而家間間屋郁D都話過千萬,爭果一萬幾千對個業主黎講可能真係無乜所謂,為求拎個好意頭可能都肯減D 畀你,一千萬畀你講到988萬,又久又發幾好意頭,你慳返果D又可以請生菜飲餐茶啦!


text:
「得失」
人生好多時都係不自覺嘅情況下變得好在意得與失,越係想得到嘅嘢就越得唔到,而越易得到嘅嘢就變得唔矜貴.人生就係獲得與失去之間慢慢成長,而要成長就當然要跌過,碰過先至會領略到珍惜自己所擁有嘅嘢.有時有啲嘢係唔可以強求,所以所以唔好執著一啲唔屬於自己嘅嘢.咁樣你嘅人生就會輕鬆啲,開心啲.或者你今日唔明,但係相信總有一日你會明白.
「選擇」
由出世開始,其實人生每一日都要作出唔同嘅選擇,而每個選擇都有得同失!無人可以百分百咁講自己選擇嘅嘢永遠係正確,因為每個選擇都有取捨,是對是錯只可以用時間去證明一切.就算呢一刻你覺得真係錯咗又如何,事關所有嘅選擇係無得返轉頭,唯一可以做嘅就係面對.或者當你回頭再睇嘅時候,你會覺得其實嗰陣時嘅選擇其實係無錯,而且感激當時自己所做嘅決定.
「心態」
心態,決定了咗我哋人生嘅狀態.如果你樣樣嘢都以平常心咁看待,你可以好寬容咁面對一切.有同理心,你就懂得點樣去體恤其他人.有包容心,你可以容納同接納人與人嘅各種差異.有謙卑心,你就知道自己不俗之處會不斷進步不會自滿.如果每日都只係將每件唔好嘅事同物放大嘅話,其實只會令心情更差,所有嘢都唔會做得好,所以凡事都要向好嗰方面睇.
Also published on Medium.


text:
「家貓」
自從郭大少出咗世之後,我哋真係小咗理大佬.有時真係覺得冷落咗佢,因為就連佢最鍾意瞓嘅窗台而家都好少去瞓,事關好多時怕啲貓毛搞到成床都係,影響郭大少.與此同時每日因為搞完郭大少同自己嘢之後已經好鬼攰,所以真係好耐無同佢玩佢最鍾意嘅毛毛棒.當然佢知道我哋忙,所以都好少搞我哋,而到咗夜晚佢通常都會坐埋一邊陪我做嘢,有時真係有啲虧欠咗佢!
「十六」
我家大佬已經十六歲,而郭大少都開始會同佢講嘢,有時我去拎嘢食俾佢嘅時候,郭大少就一定要佢自己嚟!當然我亦都俾佢試下同照顧下大佬啦.其實大佬真係怕咗佢,因為有時玩到好興奮嘅時候,大佬會走開避開佢,但係郭大少依然鍥而不捨咁搞佢.如果比著以前我相信大佬已經出咗爪好耐!只不過佢真係好錫郭大少,最多都係自己行開.希望你繼續陪伴我哋同細佬!
「陪伴」
每日見到佢自由自在真係好,當然最緊要係健康啦,話晒佢年紀都真係有返咁上下.而搬咗屋之後其實真係病痛少咗,有時有啲嘢真係唔到你唔信.唔驚唔覺佢佢陪伴咗老婆十六年,亦陪伴咗我七年,希望你繼續健健康康,開開心心咁過每一日.最希望嘅當然就係我哋可以花多啲時間陪你啦!你陪伴我哋之餘,其實我哋亦都應該要照顧你同陪伴你!生日快樂!
Also published on Medium.